
I 


— Ia te uită! strigă Billy, în momentul când intram în 
gara King Cross: „Marele incendiu din  Waverdale. 
Scotland Yard complet derutat”. 

Și îmi arătă afișul unui ziar, agăţat pe chioșcul gării, dar 
eu priveam în altă direcţie. 

— Ce este? mă întrebă Billy. Ai zărit un prieten? 

— Uită-te la individul de colo. Îl observi? 

— Cine este? Un escroc? 

— Nu știu. Il cheamă Vandermeyer și este bijutier la 
Amsterdam, n-a fost încă bănuit, dar cred că mă cunoaște 
și aș vrea să aflu mai mult despre el. Iți amintești de 
dispariția, după incendiul din Waverdale a smaragdelor 
numite: „Corleone”. După numele vechii familii care le 
poseda pe vremuri. 

— Crezi că el le caută? 

— Da dacă se duce la Lindstone, vei călători cu el, sper 
că nu ne-a văzut împreună, căci altfel ești destul de 
insignifiant ca să poţi fi remarcat. 

Billy surâse. Deoarece fusese recent înaintat la gradul 
de sergent el se credea un personaj important. Va fi, de 
altfel, ginerele meu. 

— Şi dacă e prea puţin vorbăreţ? 


— Ai să-l supraveghezi atent și vei veni să-mi raportezi, 
la orele șase, la postul de poliţie din Lindstone. 

Mă instalai într-un compartiment de clasa întâia. După 
câteva clipe, se apropie un hamal cu o valiză pe care o 
depuse în compartimentul vecin. Era urmat de un bărbat 
corpolent și agitat care îmi făcu impresia, că mă 
recunoaște. El ieși spre aș cumpăra un ziar și profită de 
acest prilej ca să mă observe iar în treacăt. Abia pornise 
trenul și ușa compartimentului meu se deschise, lăsând să 
intre pe vecinul meu. El își puse pălăria în plasă și se așeză 
în fața mea. 

Noul meu tovarăș de drum avea o faţă rotundă, era 
aproape chel, buze groase și o dublă bărbie. Era mai greu 
ca mine, care cântăresc totuși peste nouăzeci de kg. El îmi 
surâse și mă întrebă: 

— Ce mai faci inspectore Frost? Te-am văzut odată la 
procesul Stepanovich și te-am recunoscut imediat, mi-am 
spus imediat. Ăsta este un noroc! Să călătoresc cu 
inspectorul și să-l aud vorbindu-mi de incendiul din 
Waverdale! 

— Dar cine ești d-ta?? 

— Mă numesc Pontifex. Sunt de la biroul de avocaţi 
South, Ward și Pontifex, care este foarte cunoscut. Vei găsi 
numele nostru pe aproape toate prospectele lui Oldroyd. 
Este cel mai bun client al nostru. 

— E o relaţie care gândesc că vă este foarte utilă. 

— Într-adevăr, vei înțelege acum de ce incendiul din 
Waverdale mă interesează atât de mult; știu ce gândești în 
acest moment: „Să-l ia dracu' pe individul ăsta! Ce mă tot 
plictisește? N-am să-i spun nimic!” Nu te pot blama. Știu 
ce se numește secretul profesional! Dar nu ti-ar strica să 
mă cunoști, căci aș putea să-ţi fiu de folos... Mă înţelegi? 

— Foarte bine! Nu te scuza. Imi place totdeauna să 
discut cu cineva despre afacerile care îmi sunt 
încredințate; asta îmi folosește mult, iar secretul 
profesional îl consider ca ceva inutil. Eu caut informaţii și 


sunt sigur că d-ta îmi poţi da destule. 

— Nu am fost la Waverdale, așa că nu-ţi pot spune nimic 
în această privinţă. 

— Şi eu am fost însărcinat abia aseară cu această 
afacere, așa că nici eu n-am vizitat încă Waverdale. 

— Cred că domnul Oldroyd a suferit acolo o pagubă 
mare. 

— Am impresia că mai curând vor păgubi companiile de 
asigurări. 

— A d-ta discuţi din punct de vedere material?? Dar mai 
există pe lume și altceva decât banii! 

— Știu bine... Totuși numele lui Oldroyd evocă imediat 
banul. 

— Aci te înșeli. Dv. cei de la Scotland Yard vă bizuiţi pe 
informaţiile luate din fişe. Acolo domnul Oldroyd este 
trecut „milionar” și asta este de ajuns pentru d-ta. Eu nu 
cred că pierderea proprietăţii din Waverdale să-l fi 
impresionat numai din punct de vedere material. Să nu 
uităm că Waverdale a fost foarte mult timp reședința 
principală a conților de Lidstone, ceea ce are o deosebită 
importanţă. Lordul Lidstone este încă proprietarul lui 
Mervyn Court; se poate ca situaţia lui financiară să nu fie 
strălucită, dar influenţa lui socială a rămas intactă. Domnul 
Oldroyd are un fiu, care a făcut strălucite studii 
universitare. Iar lordul are o fiică unică. Mervyn Court ca 
și titlul de lord vor trece, după moartea sa asupra unui văr 
îndepărtat, conform legii. Dar dacă tânărul Oldroyd se 
căsătorește cu lady Suzane? Copiii lor vor moșteni bunurile 
și titlul de lord. 

— Ideea nu este rea. Dar cine crezi d-ta, că a provocat 
incendiul din Waverdale? 

— Cred că niște banditi. 

— Se prea poate. Dar îmi pare că amicul d-tale Oldroyd a 
scăpat printr-o minune, coborând pe o scară, care fusese 
instalată abia cu o săptămână înainte. 

— Este într-adevăr o minune cerească, murmură 


Pontifex. 

— Bănuiesc că domnul Oldroyd are mulţi inamici? 

— Bineînţeles! Toţi oamenii de acţiune au dușmani, dar 
ai săi nu sunt dintre aceia care să dea foc unei case, bine 
asigurate. Asta este elementar. Căci inamicii săi nu sunt 
atât de proști. 

— Ai putea să-mi indici numele lor? 

— Nu au nicio importanţă. Sunt numai oameni de afaceri 
care s-ar ruina bucuroși unii pe alţii, dar prin mijloace care 
nu sunt interzise de legi. 

— Dar inamicii particulari? 

— De unde să știu eu? Evident acel tânăr ridicol care se 
numește Ernest Mervyn și care va fi odată Lord Lidstone, 
dar el nu contează; el a ridicat o mulţime de dificultăţi, cu 
ocazia vinderii domeniului Waverdale, ceea ce era absurd, 
căci el n-are para chioară și trăiește după urma rentei ce i- 
o servește contele! 

— Sărmanul băiat! Mi se pare că dușmănia lui este 
îndreptată mai curând împotriva lordului Lidstone, decât a 
lui Oldroyd. 

— Ai dreptate, inspectare, dar, în zilele noastre, cu 
mentalitatea tinerilor de azi... 

— Așadar, d-ta îl bănuiești? 

— Nicidecum; ar fi ridicol! Un avocat ca mine nu se 
lansează în asemenea fantezii! 'Ţi-am pomenit numele d-lui 
Mervyn, pentru că doreai să cunoști pe cineva care este 
ostil d-lui Oldroyd. 

— Oh! poţi fi sigur că nu voi repeta cele ce mi-ai spus! 

— Sunt sigur, de altfel văd că eu ţi-am revelat o mulțime 
de detalii confidenţiale, în timp ce d-ta nu mi-ai spus nimic. 
Ești într-adevăr un model de discreţie! 

— Cum aș putea să-ţi spun ceva atunci când nici n-am 
început ancheta? 

— Sunt convins că servieta d-tale conţine toate 
rapoartele privitoare la afacerea despre care vorbim. 

— Este adevărat; aveam chiar intenţia să le studiez pe 


drum, dar mi-a fost mult mai plăcut să stau de vorbă cu d- 
ta. 

— Sunt dezolat inspectore, de aţi fi răpit timpul. De 
altfel doresc să-mi citesc ziarul. 

Citirea rapoartelor îmi revelează un număr de fapte din 
care voi reproduce cele ce ar putea ajuta cititorului, ca să 
înţeleagă problema ce-mi era pusă. 

Eduard Oldroyd era fiul unui modest bookmaker, care 
ținea și o mică cafenea la Lidstone. La vârsta de 
patrusprezece ani el fu angajat la un băcan. Când împlini 
două zeci și unu de ani, băcanul muri și după șase luni 
Oldroyd se căsători cu unica lui fiică. În timp de zece ani 
prăvălioara devenise o mare întreprindere cu numeroase 
sucursale și se transformase în societate anonimă spre 
marele profit al lui Oldroyd. Cu timpul achiziționase și alte 
întreprinderi, iar în ultimii ani devenise un financiar de 
mare anvergură. Se credea că rivalii săi formaseră un 
sindicat cu scopul de a-l ruina, căci de câtva timp, 
numeroase pachete de acţiuni fuseseră zvârlite pe piaţă. El 
se văzuse obligat să le răscumpere, astfel, că lumea se 
întreba dacă mai poseda suficiente capitaluri lichide și 
dacă băncile îl vor susţine până la capăt. 

Soţia lui murise în urmă cu doisprezece ani, lăsând un 
singur fiu care-și terminase studiile cu un an înainte. Doi 
ani după moartea soţiei sale, Oldroyd se însurase cu miss 
Banlas, al cărei părinte fusese primar la Lidstone. Avură 
un băiat care era acum în vârstă de nouă ani. 

Oldroyd poseda o splendidă casă în Palace Gardens și-și 
construise și un magnific castel la  Haterick, la 
cincisprezece km. de Lidstone și la patru km. de 
Waverdale. 

Cu aproape optsprezece luni înainte, spre surpriza 
generală, el cumpărase Waverdale, reședință istorică, cu 
tablouri faimoase, covoare, argintărie și obiecte preţioase, 
acumulate în decursul veacurilor. Cheltuise o sumă 
enormă spre a restaura castelul și a completa inventarul, 


astfel că asigurarea se făcuse pentru o sumă dublă decât 
costase cumpărarea. 

Luni familia Oldroyd împreună cu slugile se instalaseră 
în reședință. Pentru marţi se aștepta sosirea unui mare 
număr de invitaţi, iar miercuri trebuia să aibă loc un dineu 
urmat de bal. Luni seara, un incendiu izbucnise simultan în 
clădirea centrală cât și în cele două aripi; singure rampele 
de salvare, recent instalate, permiseră locatarilor să scape 
de la moarte. Era evident că focul fusese pus. Firul 
telefonic fusese tăiat, astfel că pompierii din Lidstone, nu 
putuseră fi chemaţi. Rampa de incendiu al castelului fusese 
stricată și nu se găsea niciun strop de benzină în 
rezervoarele celor zece automobile, de asemenea niciun 
bidon în garaj. 

Luni după masă, secretarul particular al lui Oldroyd se 
dusese la Banca din Lidstone de unde ridicase faimoasele 
smaragde „Corleone” ca și alte bijuterii pe care urma să le 
poarte d-na Oldroyd în seara balului. Ele se găseau în 
cameră și fură pierdute în cursul incendiului. Acest fapt 
păru ciudat, căci în castel se afla o casă de bani. 

Când terminai citirea rapoartelor, pe care le băgai 
înapoi în servietă, Pontifex mă întrebă: 

— Ei bine! ai lămurit misterul? 

— Nu complet. De exemplu aș vrea să știu cine a evaluat 
la patru sute mii de franci, valoarea smaragdelor? 

— Găsești cifra exagerată? 

— Nu pot spune nimic, deoarece n-am văzut bijuteriile. 
De altfel nu mă interesează valoarea lor, ci acel care le-a 
prețuit. 

— Oldroyd îţi va spune numele. 

— Desigur. Vii și d-ta la Haterick? 

— Nu imediat. Am treburi la Lidstone. Dar aș vrea să 
cunosc părerea d-tale în privinţa incendiului. 

— Nu am putea presupune că este vorba de răzbunarea 
unui nebun? Spuneai că inamicii comerciali ai lui Oldroyd 
nu sunt capabili să-i fi dat foc casei. Asta este evident. Dar 


există destui oameni care au fost ruinaţi, când a dat 
faliment Compania de Ciorăpărie. Desigur nu a fost din 
vina lui Oldroyd. Știu că el se retrăsese cu mult timp 
înainte; totuși sunt destule persoane care spun că Oldroyd 
a risipit o bună parte din capital. Desigur că aceștia se 
înșală; dar să presupunem că una din ele s-a răzbunat. Ce 
părere ai? 

— Dacă asta este ideea d-tale, apoi ea nu te va conduce 
departe, căci cel ce a dat foc castelului, este cineva care 
cunoaște bine locul... ori nimeni... ah! da!... poate 
tânărul... Dar nu vreau să pronunt niciun nume. Căci vei 
spune că sunt exagerat de bănuitor. În ce privește 
Compania de Ciorăpărie, totul era în perfectă regulă și 
până la sfârșit domnul Oldroyd poseda un mare număr de 
acţiuni. Și eu am pierdut o sumă frumușică, dar crede-mă, 
nu fac nimănui vreun reproș. 

Trenul se opri în gara Lidstone și Pontifex mă părăsi. 
Ştiam ce dorea el să mă facă să cred în privinţa incendiului 
și că el mă socoate atât de naiv încât să-mi pierd vremea 
căutând un nebun care nu există. Mă felicitam însă într-o 
privință: mă duceam să-l văd pe Oldroyd înainte ca 
Pontifex să-i poată vorbi. 


II 


În omnibusul care mergea spre Haterick și apoi spre 
Waverdale, am găsit un tânăr, întins cât era de lung, pe 
banchetă; era îmbrăcat cu un pulover și cu un pantalon de 
flanelă gris; își scosese haina pe care o zvârlise pe banca 
din faţă. 

— Scuzaţi-mă, spuse el luându-și haina este foarte cald. 

— Foarte cald. 

— Veniţi de la Londra? 

— Da, răspunsei eu, apoi tăcurăm amândoi. 

După ce îmi ștersei nădușeala începui să privesc 


împrejur. Mai întâi examinai pe vecinul meu care era solid 
ca un atlet și care părea că nu se interesează de loc de 
mine; la prima vedere făcea impresia unui jucător de golf; 
ţinea o pipă între dinţii săi puternici și zvârlea rotocoale de 
fum. Lângă mine se afla o valiză purtând numeroase 
etichete. De mâner se afla atașată o carte de vizită. Mă 
prefăcui că-mi aranjez pălăria în plasă și putui să citesc 
numele, imprimat pe cartea de vizită; mă aflam alături de 
dl. E. Mervyn. Era un adevărat noroc pe care nu trebuia 
să-l scap. 

Mă așezai deci și desfăcui gazeta, privi reportajul despre 
incendiul din Waverdale, apoi depusei ziarul pe genunchi 
și declarai: 

— Iată o afacere tristă! 

Tânărul ridică privirea și întrebă: 

— Ce anume? 

— Incendiul din Waverdale, replicai eu arătându-i 
reportajul. 

— Într-adevăr, spuse el cu un fel de rânjet. 

— Este o afacere foarte misterioasă. 

— Nu prea, ripostă el. Este evident că Oldroyd a pus 
singur focul și nu înțeleg de ce poliţia nu l-a arestat încă. 

— Poate că n-are dovezi suficiente. 

— Ei bine! Dacă Scotland Yard nu poate găsi aceste 
probe apoi se va găsi altcineva care să-i le furnizeze. Asta 
nu va fi prea dificil. 

— Poate că, de fapt, focul n-a fost pus. Aceste clădiri 
vechi în care electricitatea a fost instalată de curând și 
unde se afla multă lemnărie, sunt deseori prada flăcărilor. 
Un scurt circuit... 

— Fleacuri! Dacă ai fi văzut incendiul, n-ai fi vorbit 
astfel. 

— Toate acestea sunt neliniștitoare... Eu mă duc la 
Haterick să-l văd pe d-l Oldroyd. 

Tânărul mă privi mirat dar deloc turburat, apoi îmi 
strigă: 


— Poţi repeta „porcului” tot ce am spus. 

— Nici nu mă gândesc; nu-l cunosc; mă duc la el pentru 
afaceri. 

— Atunci fi prudent, căci altfel vei fi înșelat. 

— Mulţumesc pentru sfat. Se pare că-l cunoști bine. 

— Nu, și nici nu vreau. Dar castelul său este deschis 
odată pe săptămână pentru vizitatori. Mă amuză să plătesc 
un shiling ca să pot vedea tablourile. 

— Sunt frumoase, nu? 

— Cert. Sunt unele inestimabile, dar prost expuse. 

— Posibil, dar drept să-ţi spun tablourile nu mă 
interesează nici când sunt furate; de altfel cine ar face o 
asemenea prostie, din care n-ar putea trage vreun folos? 

— Crezi asta? Aș paria că pot fura de acolo un tablou și 
să-l vând tocmai la San Francisco, la preţul său adevărat, 
fără ca cineva să îndrăznească să-mi pună vreo întrebare. 

— Evident, spusei întorcând cartea de vizită de pe valiză, 
un nume ca al d-tale, inspiră încredere. 

— Ah! Ştii cine sunt? În acest caz înţelegi ce simt cu 
privire la Waverdale și de ce vreau ca acest om să fi 
arestat. 

— Da. Înţeleg prea bine, dar nu văd de ce bănuiești că 
domnul Oldroyd a pus foc propriului său castel. Doar nu-ţi 
închipui că a procedat astfel numai ca să-ţi producă d-tale 
neplăcere? 

— Nu vei admite poate cele ce-ţi voi spune, dar voi 
încerca totuși să-ţi explic afacerea despre care vorbim. 
Individul pe care te duci să-l vezi s-a născut într-un bordei 
din Lidstone; de când era tânăr, el a auzit spunându-se că 
Waverdale este un domeniu magnific și că lordul este un 
mare senior. Când s-a îmbogăţit, el a construit castelul 
Haterick pe deal, ca să domine Waverdale. Un timp 
oarecare a fost mulţumit dar apoi și-a dat seamă că 
Haterick era o clădire frumoasă, dar că îi lipsea prestigiul 
de care se bucura Waverdale. Apoi toată averea pe care o 
poseda Oldroyd nu putea compensa stima și respectul de 


care se bucura lordul, înţelegi? Asta îl enerva. Avea, cum 
se spune, psihoza inferiorităţii sale. Apoi sărmanul meu văr 
s-a găsit strâmtorat căci cheltuielile erau mari, impozitele 
se ridicară foarte mult și trebuia să se gândească și la 
înzestrarea fiicei sale. A vândut deci proprietatea lui 
Oldroyd. Ce triumf pentru aceasta! Numai că, atunci când 
l-a avut, el n-a știut ce să facă cu Waverdale; atunci i-a dat 
foc, spre a distruge dovada gloriei familiei noastre. 

— Este plauzibil, dar va fi dificil să o dovedești unui 
juriu. 

— O voi dovedi, totuși. lată-ne ajunși; spune-i lui Oldroyd 
că-l voi demasca. 

— Foarte bine, spusei eu, întinzându-i cartea mea de 
vizită. 


III 


Detectivul Barnet, mă aștepta cu o mașină ca să mă ducă 
la Waverdale; dar eu îi propusei să mergem mai întâi la 
Haterick. 

— Dar, inspectore cred că numai la faţa locului am putea 
să lămurim misterul. 

— Sau prin vecini. Cineva a pus foc castelului. În acest 
moment incendiatorul nu se află în mijlocul ruinelor ci prin 
împrejurimi, unde noi trebuie să găsim indiciile care să ne 
conducă spre el... Ai vreo noutate? 

— Nimic afară de o ridicolă poveste pe care mi-a spus o 
cameristă de la Haterick. Ti-am făcut un raport în această 
privinţă. 

— Au fost regăsite smaragdele Corleone? 

— Până acuma nu, dar am însărcinat pe unul dintre cei 
mai dibaci oameni ai noștri să cerceteze pe locul unde a 
fost camera d-nei Oldroyd. 

— Așadar, nu sunt mari speranţe să le regăsim. 
Adresează-te unui ţăran și promite-i o sută de franci dacă 


găsește pietrele. Pentru un orășean tentaţia de a și le 
însuși ar fi prea mare, pe când un ţăran n-are habar de 
valoarea lor. 

— Oh! dar niciun orășean nu ar putea vinde prea lesne, 
niște smaragde în valoare de patru sute mii de franci. 

— Poate, dacă n-ar ști cui să se adreseze; dar poţi să-ţi 
închipui, că un individ mai șiret, găsește împrumutători pe 
amaneturi care să-i avanseze jumătate din valoarea 
smaragdelor. Apoi ţin să-ţi spun că d. Vandemeyer, marele 
bijutier din Amsterdam se află la Lidstone; a sosit azi 
dimineaţă în același tren cu care am venit și eu. 

— Ar trebui să-l urmărim. 

— Sergentul Smithy de la Scotland Yard a călătorit cu el, 
și nu-l va pierde din ochi. Mă întâlnesc cu el la orele șase 
la postul de poliție. Acum altceva: d. Ernest Mervyn se 
duce la Wawerton și doresc să fie supravegheat. 

— De ce? 

— Se afla la castelul Waverdale în seara incendiului. 

— Asta este imposibil. Cum el era moștenitorul 
proprietăţii, i-a făcut multe dificultăţi bătrânului conte 
când acesta a fost obligat s-o vândă; știu că nu este în 
relații cu domnul Oldroyd. 

— Este cu atât mai ciudat deci, că se afla acolo. 


IV 


La Haterick fui întâmpinat de un valet care îmi spuse că 
domnul Oldroyd nu se află acasă, fiind plecat la Lidstone 
pentru afaceri. Constatai că Pontifex avea avantaj asupra 
mea. Cerui atunci să văd pe d-na sau pe tânărul Oldroyd. 

D. Wiliam Oldroyd nu se lăsă așteptat mult timp. Era un 
tânăr înalt și zvelt. Îmi strânse mâna cu un surâs franc 
spunându-mi: 

— Sunt dezolat că tatăl meu este plecat. Dar trebuie să 
se înapoieze dintr-o clipă într-alta. Îmi închipui că aţi venit 


să ne vedeţi în legătură cu incendiul Waverdale și că n-aţi 
descoperit încă pe vinovat. 

— Aţi ghicit în ambele privinţe. Dar eu gândeam că aș 
putea obţine de la dv. câteva informaţii utile. 

— Nu prea cred, noi nu știm nimic și suntem incapabili 
să bănuim ceva. Totuși, deoarece sunteți aci, veţi dejuna 
cu noi. 

Un minut mai târziu intrai în sufragerie unde fui 
prezentat d-nei Oldroyd care strălucea; remarcai colierul 
de perle care orna pieptul voluminos, diamantele care 
scânteiau în degetele-i groase și ceasul brățară din platină 
și briliante. La dreapta ei se afla un băiețaș bondoc, iar 
alături de el şedea institutoarea lui, o persoană foarte 
drăguță și bine îmbrăcată. În partea cealaltă a mesei se 
găsea d. Middleton a cărui aparenţă era cea a perfectului 
secretar particular; părul bine ondulat, mustaţa frumos 
tăiată și cu o cravată splendidă. Purta ochelari cu rame de 
aur. Mă așezai pe scaunul liber din stânga d-nei Oldroyd. 

În timp ce mâncam, observai pe fiecare în parte. Nimeni 
nu părea emoţionat. Afară de valetul care era să verse o 
farfurie cu supă! 

— Ei bine, inspectore, mă întrebă Wiliam, care este 
rezultatul examenului? 

— Scotland Yard, este complect derutat, ca să reproduc 
o frază din ziarul de azi. 

— N-am avut timp să citesc ziarul astăzi, declară d-na 
Oldroyd. Îmi închipui că coloanele lui sunt pline de relatări 
despre incendiu. 

— Se vorbește mai ales despre felul miraculos în care ați 
scăpat din flăcări. 

— A fost într-adevăr o minune și mă întreb încă, cum de 
n-am ars de vii. Cred că dormeam de vreo trei ore, când 
soțul meu a intrat la mine în cameră spunându-mi: „Jane, 
casa este în flăcări”. Am sărit din pat și am sunat dar 
nimeni n-a venit; Eduard era nerăbdător; m-a înfășurat 
într-un palton de blană. Apoi am luat caseta cu bijuterii, 


vezi că-mi păstrasem sângele rece și apoi am strigat: 
„Unde este George?” Soţul meu mi-a spus că dacă nu ne 
grăbim, nu vom mai putea ajunge la ieșirea de salvare. Cu 
mare trudă am putut ieși în grădină, unde mi-am găsit și 
copilașul. Apoi ne-am adăpostit într-un automobil până 
când cineva, ne-a adus benzină din oraș și am putut veni 
aici. 

— Cine a salvat copilul? 

— Cred că Wiliam și d. Midleton. 

— Dar nu pe mine m-au căutat, interveni copilul, ci pe 
Miss Lamb. 

Tânăra fată deveni stacojie. William privi furios spre 
fratele-i vitreg. 

— Şi amândoi erau complet îmbrăcaţi, continuă 
ștrengarul. 

— Mi-am pus niște pantaloni vechi și un pulover, când a 
sunat clopotul de alarmă, declară William. Dar spune-mi, 
Middleton, dacă nu mă înșel, îmi pare că d-ta erai îmbrăcat 
cu același costum pe care-l porţi acum. 

— Într-adevăr răspunse secretarul. 

— Se pare că d. Middleton este mereu gata să facă faţă 
evenimentelor, declarai eu. 

— Să vă redacteze o dare de seamă precisă după câteva 
clipe, adaugă William. 

— Cel puţin, replică Middleton, dările de seamă ce le fac 
asupra actelor mele. Sunt de obicei adevărate. 

Spunând asta, privi pe William care roși. 


V 


În sfârşit dejunul se termină; d-na Oldroyd îmi spuse că 
pot aştepta pe soțul ei. Miss Lamb plecă cu elevul ei. 
Middleton se eclipsă atât de discret că nici nu observai 
când a ieșit. William mă conduse într-un salonaș, îmi oferi 
o ţigară și apoi îmi propuse să fac o plimbare prin grădină 


până la înapoierea tatălui său. 

— Evident, aș prefera să văd grădina, răspunsei eu. Dar 
am venit aici pentru afaceri, așa că voi face mai bine stând 
de vorbă cu maitre d'hotel al dv. Dacă ai vrea să mă 
conduci la el... 

— Cu plăcere. 

William mă conduse până la camera lui Bambridge. 

— Ţin să-i atrag atenţia d-lui Inspector că am fost 
interogat de poliţie, de două ori până acum, cu privire la 
incendiul din Waverdale, îmi spuse acesta, când mă 
prezentai. 

— Este drept și am citit rapoartele în această privinţă. Ai 
dat informaţii bune asupra d-tale; Scotland Yard le-a 
verificat și a constatat că ele sunt exacte. 

— Sunt încântat d-le. 

— Foarte bine! Am observat însă că n-ai pomenit nimic 
despre excelentele servicii făcute în Africa de Sud, atunci 
când am avut plăcerea să fiu camaradul d-tale. 

— Dv. D-le? 

— Ai uitat complect pe „Diavolul șiret”? 

Așa fusesem poreclit de camarazi. 

Atmosfera se destinse și discuţia urmă pe un ton 
prietenesc. 

— Trebuie să fii foarte mulțumit aici, nu? 

— Ce să spun. Ar fi destul de bine, dacă totul n-ar fi atât 
de sever reglementat și dacă d. Middleton n-ar ţine 
socoteală de fiecare centimă cheltuită. Nu este deloc 
plăcut! 

— Şi apoi colac peste pupăză mai vine și incendiul, în 
care s-au pierdut desigur o mulţime de lucruri. 

— Nu, nu s-a pierdut mare lucru căci nu trebuia să 
rămânem acolo decât cincisprezece zile. 

— Era așadar mai mult „un balon de încercare”? 

— Da. Şi nu știu de ce domnul Oldroyd s-a arătat 
totdeauna atât de agitat cu privire la Waverdale; el se 
ducea mereu acolo ca să vadă dacă lucrările înaintează. 


Sunt oameni care pretind că el a dorit toată viaţa să 
posede castelul Waverdale; eu nu prea cred, căci aripa de 
aici afectată locuinţelor servitorilor, este infinit mai 
comodă și mai confortabilă. 

— Când e ziua d-tale de ieșire? 

— Vineri. 

— Ei bine! vino să mănânci cu mine la Hotelul Terminus 
din Lidstone. 

— Este foarte amabil din partea d-tale și sunt fericit că 
am întâlnit un camarad de oaste. 

— În această calitate, aș vrea să-mi spui cine a pus 
focul? Fii sigur că nu te voi trăda. 

— Dar nu știu absolut nimic. Am jurat deja că închisesem 
toate ușile și menţin afirmaţia această. Cam la orele trei 
dimineață m-am deșteptat și am constatat că odaia mea 
este plină de fum. Am fugit iute afară și am început să trag 
clopotul de alarmă. Apoi cum fumul devenea din ce în ce 
mai des, am ieșit prin poarta care conduce la grajduri. 

— Poarta aceasta era încuiată? 

— Doamne Sfinte! Acum că-mi atragi atenţia, îmi 
amintesc că nu numai că nu era încuiată, dar era chiar 
deschisă. 

— Totuşi d-ta închiseși peste tot înainte de a te culca. 

— Oh! da, pot să jur. 

— Se pare deci că incendiatorul a venit de afară. 

— Da. 

— Sau că a voit să ne facă să credem asta... Poarta avea 
un zăvor? 

— Nu-mi amintesc. Dacă ar fi avut, aș fi trebuit să-l trag. 
Dar nu pot afirma nimic. Sunt șase porți de încuiat și eu nu 
cunosc prea bine castelul. 

— Mai dormea cineva la parter? 

— Da, tânărul valet Albert. 

— Ah! Acela care era să verse farfuria cu supă peste 
capul d-lui Middleton? 

— Noroc că n-a făcut-o. Căci d-l Middleton nu este omul 


care să uite sau să ierte. 

— De unde este băiatul acesta? 

— Din Lidstone. Este băiatul unei văduve care ţine 
cafeneaua „Calul Negru” unde s-a născut, se zice, domnul 
Oldroyd. 

— Te pomenești că și valetul o să se îmbogăţească ca 
domnul Oldroyd. 

— Nu prea cred. Totuși Albert este un băiat bun. Ceilalţi 
servitori râd de el, pentru că se duce mereu la Lidstone să- 
și vadă mama. 

— Îmi închipui că are o după amiază sau o seară liberă 
pe săptămână? 

— Da. Chiar mâine este ziua lui de ieșire. De la orele 
zece. 

— Acum fii bun și trimete-mi în salonaș pe camerista 
care a povestit poliţiei niște basme cu strigoi. 

— O trimit imediat, dar nu trebuie să-i dai vreo 
importanţă, căci este o tânără cam exaltată... Dar spune- 
mi, ce părere ai d-ta despre incendiu? 

— Ştiu eu? Abia am sosit, așa că nu mi-am putut încă 
forma vreo părere. Dar d-ta. care locuiești aici, ai desigur 
una, dar nu vrei să mi-o spui. 

— Nu știu mai mult ca d-ta, dar poate că am oarecare 
bănuieli. 

— Atunci, spune-mi-le. 

— Înţelegi, nu știu nimic precis. Dacă îţi încredinţez 
ideile mele, n-aș vrea să fiu târât apoi în faţa tribunalului 
ca să le susţin. 

— N-ai nicio grijă. Dacă bănuielile d-tale se vor dovedi 
neîntemeiate, nimeni nu va afla despre ele, iar dacă ele îmi 
vor folosi la prinderea vinovatului, voi păstra tot meritul 
pentru mine. 

— Ei bine! atunci ascultă. Lordul Lidstone nu mai locuia 
la Waverdale de zece ani. Cel mult dacă venea pentru 
cincisprezece zile în sezonul de vânătoare. In restul 
timpului proprietatea era păzită de un fost sergent un 


anume Grinstone. El era însurat și avea trei fete foarte 
dezgheţate, care se obicinuiseră să considere castelul ca 
fiind al lor. Primul lucru pe care l-a făcut d. Oldroyd a fost 
de a evacua toată familia, iar Grinstone nu vorbește prea 
frumos despre stăpânul meu, mai ales după ce a băut un 
păhărel mai mult. Odată l-am auzit la „Leul Roșu”, 
spunând că speră să vadă castelul cazând în ruine. Și apoi, 
dacă ne gândim bine nimeni nu cunoștea mai bine ca el, 
intrările în castel. 

— Unde locuiește el? 

— Este portar la Mervyn Court. Contele a avut grijă de 
el... Dar sper că n-ai să te duci să-l interoghezi... Nu vreau 
să cauzez nimănui neplăceri. 

— N-ai nicio grijă... Acum mă duc în salonaș și trimete- 
mi te rog, pe tânăra cameristă... 


VI 


Deschisei carnetul meu, privii spre tânără și o întrebai: 

— Luna trecută ai fost la castelul Waverdale împreună 
cu restul personalului. În ce loc se găsea camera d-tale. 

— În aripa nordică. 

— Cine mai locuia în această parte? 

— Încă opt servitori. 

— La ce oră te ai dus să te culci? 

— La orele zece. 

— Și la ce oră a apărut strigoiul. 

Camerista ezita, așa că reluai: 

— Ai spus sergentului Barnet că era ora două jumătate. 

— Da. Așa cred. 

— Bine. Povestește-mi cum s-au petrecut lucrurile. 

— Le-am povestit sergentului și el a râs de mine. Nu-mi 
place să fiu luată în râs. 

— Eu nu râd când este vorba de strigoi. Desigur că ai 
strigat atunci când l-ai văzut. 


— Nu. N-am strigat. Am încuiat ușa. 

— Dar strigoii trec și prin uși încuiate. 

— Posibil, dar acesta n-a trecut. 

— Ai declarat sergentului Barnet că la orele două și 
treizeci noaptea, ai auzit zgomot pe condor și că, 
deschizând ușa ai zărit o fantomă îmbrăcată în alb, iar 
lumina părea să traverseze vestmintele ei. Așa este? 

— Așa am văzut eu. Puteţi râde cât vreţi, dar aș putea să 
jur asta și pe patul de moarte. 

— Când ai deschis ușa, pe cine contai să primești în 
odaie. 

Tânăra cameristă deveni stacojie și răspunse: 

— Pe nimeni. 

— Lasă, lasă, o fată de vârsta d-tale ar fi fost adormită la 
ora două jumătate. Dacă ea n-ar fi așteptat pe cineva și n- 
ar fi deschis ușa decât dacă ar fi știut că trebuie să vină 
cineva. Pe cine așteptai? 

— Pe nimeni, repetă ea cu încăpățânare. 

— Mă întreb dacă cel pe care îl așteptai, a întâlnit și el 
fantoma. Desigur că asta l-a îngrozit! 

— Nu el n-a întâlnit... începu ea. 

Dar apoi își mușcă limba. A 

— Aha... așadar nu m-am înșelat! lIncotro se ducea 
fantoma, devreme ce nu venea spre d-ta? 

— Mergea spre extremitatea coridorului, spre locul unde 
se află camera d-nei Maples, șefa noastră; acolo se află o 
scară care duce la subsol. 

— Acolo unde se culcă Albert valetul? 

— Nu știu, căci nu mă interesează băieţașul ăsta, așa 
cum nu mă interesează unde locuiesc ceilalţi. 

— Se pare că nimeni nu cunoaște prea bine castelul, nici 
chiar d. William sau d-l Middletone. 

— Oh! ei aveau camere frumoase la primul etaj, în aripa 
de sud, deasupra apartamentului domnișorului George. Aţi 
fi trebuit s-o vedeţi pe această Miss Lamb îmbrăcată cu o 
rochie de casă de mătase roșie și pe tinerii domni 


ajutându-i să coboare. Numai fetele sărace ca mine n-au 
voie să aibă amorezi! 

— Mi s-a spus că domnii erau complet îmbrăcați. 

— Foarte posibil. Eu începusem să am frică și apoi era 
acolo cineva căruia aș fi voit să-i scot ochii. 

— Cine este acela? 

— Vreti neapărat să știți? 


În acest moment auzirăm o voce autoritară care venea 
din vestibul și care striga: 

— Ce spui? A venit cineva de la Scotland Yard? Ce ai 
făcut cu el? 

N-am auzit răspunsul, dar am recunoscut vocea lui 
William care dădea explicaţiuni; interlocutorul său reluă: 

— Cum? L-ai invitat la masă? Asta ai învăţat la 
universitate? Un poliţist să stea la masă cu mama ta? 

William dădu noi explicaţiuni cu voce joasă, dar tatăl său 
continua să strige: 

— Nu mă interesează că este amabil și nici ce grad are! 
Trebuia să-i duci un sandviș și un pahar cu vin. Aci în 
vestibul. Unde se află acum? În apartamentul lui 
Bainbridge? Este prea bine pentru el. Spune-i să vină peste 
zece minute în bibliotecă și trimite-mi imediat pe 
Middletone. 


VII 


După zece minute intrai în bibliotecă, unde mă găsii față 
în faţă cu domnul Oldroyd. Îmi spuse să mă așez, dar 
aceasta era un ordin, nu o rugăminte. 

— Ascultă-mă inspectore, începu el. Sunt un om foarte 
ocupat! Am dat anchetatorilor care m-au interogat toate 
informaţiile cerute și nu sunt obicinuit să repet mereu 
aceleași lucruri. Am consimţit să te primesc pentru că vii 
de la Londra, deși nu-mi explic de ce n-ai consultat pe 


polițiștii de aci. 

— Am citit cu mare atenţie, rapoartele poliţiei locale, dar 
n-am văzut nimic despre smaragdele „Corleone”. 

— Smaragdele „Corleone”? Ce vrei să știi în privinţa lor? 
Tot ce-ţi pot spune este că asigurarea va fi obligată să-mi 
plătească întreaga lor valoare. 

— Afacerile societăţii de asigurare mă lasă indiferent, 
căci îmi închipui că de sunt capabile să-și apere singure 
interesele. Dar ce au devenit smaraldele „Corleone”? 

— Nu înţeleg unde vrei să ajungi. Ele s-au pierdut cu 
ocazia incendiului... 

— Dar n-au ars. Aș vrea să știu ce au devenit. 

— Nu știu... Bună ziua... 

— Vă rog să mă scuzațţi., dar am să vă mai pun câteva 
întrebări și sunt sigur că sunteţi gata să ajutaţi poliţia pe 
cât posibil. 

— Atunci grăbește-te! 

— Este probabil că asigurarea va întreba de ce 
smaragdele nu se aflau în casa ce bani, deoarece dv. aveţi 
una. 

— Ele s-ar fi aflat în ea, dacă aș fi știut că smaragdele se 
găsesc în casă. 

— Asta gândeam și eu și așa va gândi toată lumea. lată 
unul din motivele vizitei mele. Veţi trebui desigur să 
răspundeţi mai curând sau mai târziu asupra acestui punct 
și vă daţi seama că nu trebuie să subziste niciun mister în 
această privinţă. N 

— Ai dreptate inspectore. la loc... In ce privește 
smaragdele, soția mea ceruse secretarului să le ridice de la 
bancă, cu o zi prea devreme, apoi ea le-a încuiat într-un 
sertar din camera ei și a uitat să-mi spună mie. 

— Iată d. Middleton nu este deci atât de ordonat pe cât 
credeam spusei eu, privind în direcţia unui paravan care se 
afla într-un colţ al camerei. 

— Este un imbecil sinistru, replică Oldroyd privind și el 
spre paravan. 


Mi se păru că aud un rânjet înapoia mea și reluai. 

— Aș vrea să vă mai întreb ceva. Cine este acela care a 
evaluat smaraldele? 

— De ce dracu” te interesează? 

— S-ar putea să aibă mare importanţă, 

— Este Sphinx din Band Street și asigurarea a acceptat 
cifra fixată de el. 

— El a recurs la un expert? 

— Întreabă-l! Eu nu știu. 

— Totuși d. Pontifex își închipuia că m-aţi putea informa 
în această privinţă. 

— Pontifex? Ce legătură ai d-ta cu Pontifex? 

— Am avut plăcerea să călătoresc cu el azi dimineaţă. 

— Dar unde este el? L-am așteptat la dejun la Club mai 
mult de o oră. 

— A coborât la Lidstone și apoi nu l-am mai revăzut. 

— Eşti sigur că era el? 

— Domnul despre care vorbesc mi-a spus că a pierdut 
banii la Compania de Ciorăpărie. 

— Este un mincinos. 

— A insistat mai ales asupra corectitudinii dv. financiare. 

— Oh! 

— Nu mai am altceva să vă întreb și nu-mi mai rămâne 
decât să vă mulţumesc dv. și d-nei Oldroyd pentru felul 
cum m-aţi primit. 

— Nu-mi pare că vizita d-tale să fi meritat să te deranjezi 
tocmai de la Londra până aici. 


VIII 


leșind pe poartă, observai pe William Oldroyd instalat 
într-un mic automobil tip sport. 

— Vă duceţi la Waverdale? mă întrebă el. În caz că da, 
vă pot conduce. 

— Ce distanţă este până la Mervyn Court? 


— Aproape șaptesprezece kilometri. Dacă voiţi să 
mergeţi acolo vă voi lăsa exact la intrarea proprietăţii. 

— Dar cum voi reveni? 

— Vă voia aștepta, dacă nu veţi întârzia prea mult, dar 
nu voi intra căci nu mă duc niciodată acolo unde nu sunt 
dorit. 

— Aveţi dreptate, spusei eu suind în automobil. 

— V-aţi înţeles bine cu tatăl meu? 

— Admirabil. 

— Nu vă pare exagerat de elegant? 

— Nu m-aș mira ca el să găsească că ţinuta dv. este 
oarecum neglijentă. 

— Se poate. Tatăl meu nu-mi dă nicio centimă, sub 
pretext că am moștenit averea mamei mele, care nu-mi 
procură decât un venit de cinci sute de lire anual. El n-a 
iertat niciodată faptul că sărmana mea mamă a dispus ca 
această avere să-mi fie transmisă direct. 

— Cea mai mare parte dintre tineri, s-ar aranja lesne cu 
un venit de cinci sute de lire anual, mai ales când locuiesc 
la părinti. 

— Dar eu nu ţin să locuiesc la părinţi. Eu doresc să fiu 
independent. 

— Asta v-ar fi posibil, cu venitul dvs. 

— Da. Dar n-aş putea să mă însor. 

— De ce nu căutaţi o ocupaţie? 

— Nu am învăţat nicio meserie la Eton și Cambridge. 
Totuși voi căuta să fac ceva. 

Urmară câteva clipe de liniște apoi îl întrebă: 

— Sunteţi prieten bun cu d. Middleton? 

— Doamne ferește! Cum ar putea fi cineva prieten cu un 
asemenea tip? Este un fățarnic. Dacă vreţi să știți cine este 
el, ascultaţi-mă: ultima dată când am fost în oraș, am făcut 
un mic chef cu niște prieteni, apoi ne-am dus la un local de 
noapte, din acelea pe care părinţii noștri, nu le prea 
aprobă. A doua zi tatăl meu știa totul, graţie lichelei de 
Middleton. Şi când te gândești că și acesta fusese în local, 


împreună cu Pontifex. Dar spuneţi-mi, care este părerea 
dv. în privinţa lui Middleton? 

— Are o poftă de mâncare remarcabilă, nu vorbește prea 
mult la masă. 

— Da. Este foarte închis și nu comite niciodată vreo 
gafă. 

— Oh! ba da. 

— Nu se poate! Asta este interesant. Dar ce stângăcie a 
comis după părerea dv.? 

— N-a spus tatălui dv. că a retras smaragdele de la 
bancă spre a le remite mamei dv. vitrege. 

— Asta însemnează că n-a voit să-i spună. 

— A mai comis și alte erori. Cred că... dar nu vă voi 
povesti, afară doar dacă soarta Euphemiei Dawkings vă 
interesează. 

— N-am auzit niciodată pronunțându-se acest nume. 
Spuneţi-mi Middleton, are vreo drăguță undeva? În caz 
afirmativ purtarea lui este abominabilă căci o plictisește cu 
stăruinţele sale pe Miss Lamb care nu-l poate suferi. 

— Această tânără pare încântătoare. 

— Absolut încântătoare, răspunse William care păstră 
apoi o tăcere complectă. 

— Familia dv. nu este în termeni buni cu lordul 
Lidstone? 

— Nu este vina noastră. El nu vrea să ne cunoască și nu 
înţeleg de ce tatăl meu ţine atât de mult să intre în relaţii 
cu el. Eu nu sunt deloc snob și aristocrația mă lasă rece. 
Dacă n-ar fi tata, eu m-aș prezenta la alegeri la Lidstone, 
din partea partidului muncitoresc. Ar fi o farsă bună. Dar 
tata nu mi-ar ierta-o niciodată și asta l-ar supăra încă mai 
mult decât incendiul de la Waverdale. 

— Apropos, eraţi în castel atunci când s-a declarat focul? 

— Bineînţeles. Unde puteam fi la ora trei noaptea, dacă 
nu în pat? 

— Evident, acolo trebuia să vă aflaţi. 

— Ar fi însă mult mai interesant de știut unde se găsea 


Middleton. 

— Da, dar el nu este acum aci ca să răspundă la această 
întrebare. 

Mașina se opri în faţa porţii de la Mervyn Court; William 
îmi spuse: 

— Mă duc să iau ceaiul la niște prieteni la prezbiteriul 
din Bablington și mă voi înapoia peste o oră. 


IX 


Mervyn Court era leagănul familiei Mervyn care locuia 
acolo de peste două secole. Aici în cavourile bisericii 
dormeau somnul de veci toţi strămoșii lordului Lidstone. 

Fui primit de lord care se arătă foarte politicos, dar prea 
puţin cordial. 

— Mă tem inspectore... de a nu vă putea fi de niciun 
folos; dacă aveți intenţia să-mi vorbiţi despre incendiul de 
la Waverdale. Am vândut această proprietate în urmă cu 
optsprezece luni și nu mai știu nimic despre cele 
întâmplate ulterior. 

— Oricum, sper că Excelenţa Voastră mă va scuza, dar 
nimeni nu cunoaște mai bine ca dv. Waverdale. 

— Asta este exact. 

— Aţi putea deci să-mi spuneţi dacă se putea ajunge 
direct la camerele de la primul etaj al aripii sudice venind 
din camerele aripii nordice? 

— Nu există acces direct, dar se putea face un ocol, căci 
existau cinci scări pornind din subsol, dintre care două 
mergeau până la pod. Totuși spre a ajunge la camerele 
aripii sudice venind din aripa nordică, trebuia să cunoști 
bine castelul. 

— În al doilea rând aș vrea să știu dacă se putea 
pătrunde în conac, atunci când porțile fuseseră încuiate. 

— Cred că nu, dar mă veţi înţelege inspectore. Că nu m- 
am ocupat niciodată să aflu, dacă există vreo intrare 


clandestină. Dar îmi reamintesc că aflasem că servitorii 
care întârziau treceau printr-o poartă care dădea în curtea 
grajdurilor. Așa că am ordonat să se pună zăvoare la 
această poartă, căci am insistat totdeauna ca servitorii să 
se înapoieze cel mai târziu la orele zece și jumătate, în 
zilele lor de ieșire. 

— Intr-un castel ca Waverdale, porţile nu sunt singurele 
ieșiri. 

— Într-adevăr. Îmi amintesc că tânărul meu văr Ernest, 
atunci când era copil, a fost odată închis în odaia sa de 
către perceptorul său. A fost regăsit după două ore, 
pescuind în lac. 

— Cum a putut să iasă? 

— Trecuse printr-o fereastră a aripii sudice, ceea ce era 
foarte periculos. 

— A intrat el vreodată în castel prin același mijloc? 

— Se poate, căci era un copil foarte îndrăzneţ... 

— Dar ferestrele subsolului? 

— Ele erau îngrădite cu bare de fier și nimeni n-ar fi 
putut intra pe acolo. 

— Excelenta Voastră îmi poate sugera vreo altă idee? 

— Cred că dacă aș fi găsit porţile castelului închise aș fi 
urcat treptele care duc din grădină la terasă spre a mă 
convinge că toate ferestrele salonului și ale sufrageriei 
sunt bine închisă căci servitorii sunt de multe ori foarte 
neglijenţi. 

— Sunt foarte recunoscător Excelentei Voastre pentru 
informaţiile ce mi-a dat și care sunt mult mai importante 
decât ar părea. Cum nu vreau să vă mai plictisesc, v-aș 
ruga să-mi indicaţi un servitor oarecare, cunoscând bine 
Waverdale și căruia m-aș putea adresa în viitor. 

— Ei bine! puteţi vorbi cu Grinstone care este 
actualmente portar aci. El era însărcinat cu paza castelului 
în tot timpul anului și el v-ar putea da toate lămuririle 
dorite. 

— Dacă aș fi știut asta nu v-aș fi deranjat. 


— Nu m-aţi deranjat deloc și nu v-aș fi aprobat dacă aţi fi 
stat de vorbă cu servitorii mei, fără știrea mea. 

— Îmi închipui că incendiul care a cauzat pierderea 
atâtor amintiri de familie, trebuie să fi fost foarte dureros 
pentru Excelenţa Voastră. 

— Nu mai erau amintiri de familie și primisem de la 
Majestatea Sa permisiunea de a vinde castelul. La 
revedere, inspectore. 


X 


Afară pe alee, mă aştepta o tânără fată, în costum de 
călărie, însoțită de doi căţeluși. Ochii ei străluceau și că 
avea aerul unui ștrengar. 

— Dv. sunteţi faimosul detectiv de la de la Scotland 
Yard? 

— Da. 

— Eu sunt Suisie Mervyn. 

— În calitatea mea de detectiv „faimos” mi-am închipuit. 

— Adevărat? Şi ce aţi avut cu tăticul meu? Desigur că 
vizita dv. i-a fost neplăcută, căi e dureros pentru el să audă 
vorbind despre Waverdale. De când cu incendiul este 
disperat, dar când i se face o aluzie, el afirmă că această 
proprietate nu-l mai interesează deloc. 

— Îmi dau perfect seama de sentimentele pe care le 
încearcă familia dv., în aceasta privinţă. 

— Aș paria ca vă înșelaţi. Bineînţeles, Ernest gândește la 
fel cu tata și este în culmea mâniei, căci el ar fi păstrat 
Waverdale chiar dacă ar fi trebuit să murim și noi de 
foame. Dar slavă Domnului, eu nu am această mândrie 
stupidă și această proprietate mă agasa enorm. Am fost 
încântată când a fost vândută și când am auzit că a ars, n- 
am mai putut de bucurie. 

— Atât de mult o detestaţi? 

— Nu, dar Waverdale înghițea toată averea noastră. 


Când doream o rochie sau o pălărie nouă, tăticul îmi 
spunea că întreţinerea castelului Waverdale îl costă ochii 
din cap și că trebuie din această cauză să se restrângă la 
maximum. Desigur că a fost foarte necăjit vânzându-l și 
mai ales când Ernest i-a făcut o scenă oribilă în această 
privinţă. Vărul meu n-a fost suficient corijat când era mic. 
Din moment ce sacrificiul era indispensabil, ar fi fost mai 
bine să tacă. Graţie lui, dealtfel, voi putea anul viitor să-mi 
petrec sezonul de iarnă la Londra. 

— Vă felicit, dar de ce v-a bucurat atât de mult 
incendiul? 

— Vă închipuiţi că era plăcut să-i văd pe alde Oldroyd 
dându-și ifose la Waverdale? Sunt niște tipi odioși, pe cât 
mi s-a spus. Veţi crede că au avut tupeul să ne invite la o 
serată? 

— Şi aţi refuzat? 

— Bineînţeles. Totuși, credeam că mă voi duce să arunc 
o privire împreună cu d-na Montfort, soţia rectorului 
nostru. 

— Dar ce ar fi spus lordul Lidstone? 

— Oh! El nici n ar fi știut, așa că nu aveam să mă 
preocup decât de părerea lui Ernest. 

— De ce? 

— Pentru că el este foarte schimbăcios. Nu-l interesează 
ce spune lumea despre el; așa că nu înţeleg de ce ţine 
atâta ca eu să mă port corect. 

— Şi vă sâcâie deseori? 

— El încearcă, dar eu știu să mă apăr. 

— Vărul d-voastră locuiește la Merwyn Court? 

— Nu, a fost aci săptămâna trecută și va reveni astă 
seară. Ernest își dă aere de viitor diplomat, ca să-i facă 
plăcere tăticului, dar mă tem că ambițiile tatii vor fi 
decepţionate. 

— De ce? D-l Merwyn nu-și trece bine examenele? 

— Din contră a fost de două ori primul la Oxford. Apoi a 
fost la Hanovra, Paris, la Viena și mai știu eu unde, dar i se 


întâmplă mereu aventuri de aceea nu este bine văzut la 
Foreign Office. Îşi bate joc de toţi și toate. Îmi închipui că 
nu-i va cruța nici pe „faimosul“ detectiv de la Scotland 
Yard, când va afla că aţi fost aici. 

— În acest caz, veţi face bine să-l preveniţi că tinerii 
care intră prin escaladare în camerele aripii sudice a unui 
castel. 

Tânăra fată mă privi un moment, apoi mă întrebă: 

— Ştiţi ceva împotriva lui Ernest? 

Văzui că era speriată. 

— Lordul Lidstone mi-a povestit una din isprăvile din 
tinereţea vărului dv. 

— Oh! asta este tot? La revedere. Sunteţi poate un mare 
detectiv dar nu este frumos din partea dv. să mă speriaţi 
așa. 

Tânăra fată era încântătoare, dar tineam să mă 
debarasez de ea înainte de a mă duce la poartă unde mă 
aștepta William Oldroyd. 


XI 


Fostul sergent Grinstone se afla lângă poartă în poziţie 
militărească și-mi răspunde cu o voce puternică când mă 
adresai lui. Mă privea drept în faţă, parcă ași fi fost un 
ofiţer căruia îi dădea raportul. Înţelesei că nu voi afla nimic 
de la el, atâta timp cât nu voi poseda indicii mai serioase 
decât slabele bănuieli ale lui Barnbridge. 

William mă aștepta puţin mai departe, în mașină și mă 
conduse până la postul de poliție din Lidstone. Aci îl găsi 
pe Barnet, care mă aștepta nerăbdător, și pe Billy. Se 
găsise în cursul după amiezii printre ruinele castelului 
Waverdale, corpul calcinat al unui bărbat. Nu exista niciun 
indiciu în privinţa identităţii sale. 

Barnet îmi spuse: 

— Regret că nu te-am putut convinge că este mai bine să 


mergi dea dreptul la Waverdale decât la Heterick, unde îmi 
închipui că n-ai putut afla mare lucru, căci am făcut și eu 
cercetări acolo. 

— Totuși sunt încântat de felul cum mi-am întrebuințat 
timpul azi după amiază. Dar acum, că aţi găsit cadavrul 
acela trebuie să spun că el mă încurcă enorm, mai ales că 
nu pot să-l interoghez. Va trebui să-l identificăm și asta 
cere timp. Vor veni specialiști de la Scotland Yard și 
desigur că vor încâlci și mai mult lucrurile. 

— Dar ai descoperit ceva indicii? mă întrebă Billy. 

— L-am văzut pe Pontifex, Ernest Merwyn. Toată familia 
Oldroyd și personalul lor. De asemenea am făcut 
cunoștința lordului Lidstone, a fiicei sale și a sergentului 
Grinstone. Sunt mulțumit de lucrul meu. 

— Şi ce ai aflat? 

— Că toţi aceștia se interesează de incendiul de la 
Waverdale și că cei mai mulţi dintre ei, au ceva de ascuns. 


XII 


Cel puţin știm acum cine era falșa fantomă, îmi spuse 
Billy când furăm singuri. 

— Cred că te înșeli. 

— Atunci cine este cadavrul găsit? 

— Cadavrele nu mă interesează căci nu poţi face altceva 
cu ele decât să le înmormântezi. Mă preocupă oamenii vii; 
pe cine am putea să-l ducem în faţa Tribunalului? 

— Nu știu, dar aș dori să fie dezgustătorul individ pe 
care m-ai pus să-l urmăresc azi dimineaţă. 

— Bine că mi-ai amintit, fă-mi un raport. 

— Conform instrucțiunilor d-tale, m-am așezat în 
compartimentul în care se afla și Vandermeyer. Am 
încercat să intru în vorbă cu el, dar n-am izbutit decât să 
schimb câteva banalităţi. 

— Poate că te văzuse cu mine și de aceea s-a ferit să 


discute prea mult cu d-ta. 

— In orice caz eu nu l-am pierdut din vedere. S-a 
îndreptat spre ieșire unde a fost ajuns de un individ obez. 
Se pare că niciunul nici altul n-au fost prea încântați de 
întâlnire. Vandermeyer a strâns mâna obezului, dar acesta 
te-a arătat cu degetul și a început să râdă. Bijutierul s-a 
întors ca să mă caute, dar eu îl depășisem și mă oprisem 
puţin mai departe, prefăcându-mă că-mi leg șiretul. Am 
auzit pe obez spunând: „Am o întâlnire de afaceri”, iar 
celălalt răspunzând: „Cu atât mai rău, trebuie să vii cu 
mine”. Obezul a ezitat puţin, apoi l-a urmat pe 
Vandermeyer. Cei doi au plecat împreună și au luat un taxi 
îndreptându-se spre hotelul „Armele lui Merwyn”. Eu i-am 
urmărit și i-am văzut apoi așezându-se la masă în 
restaurantul hotelului. Am descoperit că Vandermeyer 
reţinuse o cameră pe numele Schmidt din Stuttgart. Atunci 
am reţinut și eu două camere vecine. Una pentru mine și 
una pentru un prieten pe care l-am înscris drept Smith din 
Londra. 

— Nu ești chiar atât de prost. 

— Foarte încântat de apreciere. Apoi am aflat că există 
un mic automobil la garaj și l-am închiriat până la noi 
ordine. Ca să nu fiu remarcat mi-am schimbat hainele și m- 
am dus în restaurant, ascunzându-mă în dosul unui ziar, 
fără să slăbesc din ochi pe cei doi. Cred că olandezul îl 
îngrozise pe borţos, căci atunci când l-a întrebat pe acesta: 
„Te duci la Haterick?”, el a răspuns: „Nu, mă înapoiez 
imediat la Londra. Am să spun că m-am îmbolnăvit subit. 
Cu cât voi fi mai puţin văzut pe aci, cu atât va fi mai bine.” 
„N-ai deloc curaj”, a rânjit Vandermeyer. „Oricum ar fi, eu 
nu ţin să fiu văzut în tovărășia d-tale și este un noroc că 
Frost a plecat cu omnibuzul. Dacă te-ar întâlni, nu s-ar lăsa 
înșelat”. Apoi burtosul a plecat, iar Vandermeyer a urcat 
scara. Am rămas în restaurant. După o jumătate oră ela 
coborât și după ce a privit în toate părţile spre a se 
convinge că nu este urmărit, a ieșit. M-am strecurat și eu 


pe o ușă laterală și m-am luat după el. 

— Unde s-a dus? 

— Intr-o cafenea care se numește „Calul Negru”. 

— Ah! Asta este perfect. 

— Cunoști localul acesta? Vandermeyer n-a rămas aci 
mult timp și a ieșit înapoindu-se la hotel. El s-a urcat în 
camera sa. lar eu, după ce i-am spus lui Bishop să-l 
supravegheze pe olandez, m-am înapoiat la „Calul Negru”. 

— Sper că n-ai comis vreo imprudenţă? 

— Văd că n-ai deloc încredere în mine. Am intrat în 
vorbă cu patroana, care este o femeie foarte gravă, 
căutând să aflu dacă n-a fost pe acolo un domn străin. Am 
văzut că bătrâna pare interesată, dar a ezitat să-mi 
răspundă afirmativ. „Avea întâlnire cu cineva?” am 
întrebat eu. „Da”. „Nu cumva spera să mă întâlnească pe 
mine?” „Nici nu știu cum te cheamă”. „Mă numesc Smith”. 
„Nu te căuta pe d-ta și se pare de altfel că nici nu va găsi 
persoana pe care o caută; altă dată va trebui să se explice 
mai clar. Nu iubesc prea mult pe străini”. „Ai toată 
dreptatea d-nă; totuși regret că n-am putut vedea pe acest 
domn căci aș fi avut să-i spun ceva neplăcut”. „Ai face mai 
bine să nu te ocupi de el; ești tânăr, ascultă deci sfatul 
unei femei cu experienţă”. 

Am mulțumit și am plecat. 


XIII 


După ce l-am pus pe Billy în curent cu tot ce făcusem, 
am telefonat la Scotland Yard, cerând să se trimită imediat 
un agent acasă la Oldroyd, la Palace Gardens, spre a lua 
toate informările posibile asupra lui Middleton, Miss Lamb 
și James, al doilea valet, pe care eu nu-l văzusem. Am mai 
cerut să se facă o anchetă în privinţa lui Pontifex și a 
situaţiei sale. In fine am aranjat ca Vandermeyer să nu 
poată părăsi țara, fără a i se scormoni bine bagajele. Billy 


ar fi vrut să ceară la Foreign Office, informaţii despre 
Ernest Merwyn, dar am refuzat. Am aflat de altfel că el 
scăpase lesne de sub supravegherea agentului însărcinat 
să-l urmărească. Acesta privise prin fereastra hanului din 
Waverton, în timp ce Merwyn dejuna. Terminând masa, 
tânărul ceruse să i se trimită bagajele la Merwyn Court, 
apoi a traversat grădina care se găsea lângă grajduri și a 
dispărut. 

Ajunserăm la hotelul „Armele lui Merwyn” la orele opt. 
Observai pe Vandermeyer care mânca în restaurant și i-am 
atras atenţia lui Billy că bijutierul poartă pantofi de casă, 
ceea ce înseamnă că nu mai avea intenţia să iasă în seara 
aceia. Apoi ne-am așezat și noi la o masă în bodegă. 

— Nu pot uita mașina pe care ai închiriat-o, îi spusei lui 
Billy. E păcat de atâţia bani cheltuiţi degeaba. Ce ai spune 
despre o plimbare cu ea? Am putea să aruncăm o privire la 
Waverdale. 

— Bravo, strigă Billy. Trebuie să-mi iau revolverul 
pentru cazul că întâlnim fantoma? 

— Nu, este preferabil un baston solid, căci armele de foc 
complică lucrurile. 

— Foarte bine. Mă duc să aduc mașina, în timp ce d-ta îţi 
vei lua pardesiul. 

Ajunși la Waverdale nu găsirăm pe nimeni la poartă. 
Parcurserăm marea alee și oprirăm în faţa castelului. Abia 
coborâsem și făcusem câţiva pași, când auzirăm un pas 
ușor. Așteptarăm și după un minut ne aflam în faţa unui 
cercetaș. El voi să fugă dar Billy sări asupra lui, 
împiedicându-l să ţipe și șoptindu-i la ureche. 

— Suntem detectivi. 

— Oh! d-le. Nu o să mă arestaţi! răspunse băieţașul 
începând să plângă. 

— Ce ai furat? 

— Să-ţi vedem buzunarele. 

Nu găsirăm mare lucru; o mulţime de fleacuri și o cheie 
mare. 


— Unde ai găsit cheia aceasta? 

— La castel, domnule. 

— Ai furat-o? 

— Nu d-le. Am găsit-o printre dărâmături. 

— De cât timp te afli aci? 

— De vreo oră. 

— Ai mai văzut pe cineva? 

— Nu d-le. 

— Bine. Vino cu noi și arată unde ai găsit cheia. Cum te 
cheamă? 

— Horace Smith, spuse copilul. 

Făcurăm împreună ocolul clădirii și constatai că drugii 
de fier de la ferestrele subsolului fuseseră îndoiţi din cauza 
focului. Apoi traversarăm curtea grajdurilor și văzurăm că 
aripa care era lipită de clădirea principală avea tavanul 
smuls, în timp ce aripa opusă nu suferise nimic. Ne 
apropiarăm de poarta aripii de nord; pervazul de piatră 
fusese calcinat și poarta căzuse în afară. Dar, lucru ciudat, 
pe o parte lemnul era prea puţin ars. Se vede că poarta era 
deschisă atunci când izbucnise incendiul, căzuse și arsese 
numai într-o parte. 

— Vom reveni aci, spusei lui Billy. 

Horace ne conduse de-a lungul unui coridor, apoi 
urcarăm câteva trepte. Apoi copilul murmură: 

— Aci am găsit cheia, lângă pânză asta mare. 

Deodată auzirăm un zgomot ciudat. Copilul scoase un 
strigăt, iar Billy sări înapoi. Zgomotul se repetă. Era 
sforăitul sonor al agentului Danby, care dormea înghesuit 
într-un colţ. 

Strigătele copilului treziră în sfârșit pe agent care sări în 
picioare. 

— Cine e acolo? 

— Inspectorul Frost, de la Scotland Yard. Vrei să mă 
legitimez? 

— Nu d-le inspector. Dar cine s-ar fi așteptat să vă vadă 
aci. La ora asta? 


— Se vede destul de bine că nu te-ai așteptat. Vei explica 
mâine sergentului Barnet. 

— Înţelegeţi, d-le inspector, am fost însărcinat să păzesc 
cadavrul care se afla sub pânza asta... Așa mi s-a spus; că 
este un cadavru. În orice caz nu procură prea multă bătaie 
de cap. 


XIV 


După ce ne debarasarăm de agent și de copil, ridicarăm 
pânza spre a vedea ce mai rămăsese dintr-un om. Cadavrul 
zăcea între dărâmături și desigur că mortul fusese asfixiat 
înainte de a fi fost atins de flăcări. El căzuse odată cu 
grinzile și scăpase cheia, care fusese găsită lângă el. Nu se 
putea recunoaște nimic în aceste rămășițe informe. În 
mijlocul cărora se distingea doar un pantof pe jumătate 
ars. 

Acoperirăm cadavrul și ne îndreptarăm spre poarta de la 
curtea grajdurilor. 

— Încearcă cheia, îi spusei, lui Billy. 

Cheia se potrivea exact. 

— Este foarte lesne de înţeles cum a intrat individul, 
observă Billy. 

— Nu, căci poarta asta are zăvoare; este drept că ele nu 
par să fi fost împinse. 

— Ei bine! atunci eu am dreptate. 

— Deloc, căci Bambridge afirmă că a pus toate 
zăvoarele. 

— Atunci ce crezi despre această cheie? 

— Să vedem dacă nu mai găsim, și altă broască intactă, 
căci este posibil ca această cheie să se potrivească la mai 
multe broaște. 

Reintrarăm în ceea ce fusese castelul. Ajunserăm în 
marele vestibul în care se afla o dublă scară de marmoră. Îi 
atrasei atenţia lui Billy că aci trebuie să fi fost unul din 


focarele de incendiu căci de la început, marea scară fusese 
inaccesibilă din cauza fumului. Trebuie că cineva și-a dat 
multă osteneală ca să obţină acest rezultat. 

— Privește! îmi spuse Billy. În fiecare parte a scării se 
află câte o adâncitură destul de profundă. Imi închipui că 
aci erau instalate vestiare în care se depuneau tot felul de 
obiecte. Se vede că erau lucruri inflamabile care au fost 
stropite, din timp, cu benzină. 

Traversarăm o odaie care desigur că fusese un salon și 
remarcarăm o oglindă mare, al cărei cadru nu fusese atins 
de focul capricios. Avurăm vaga impresie că suntem 
pândiţi. 

— Nu mă simt prea la larg, declară Billy. Parcă am fi 
într-o lume de strigoi. Este absolut necesar să rămânem 
aici? 

— Voiam să mă asigur dacă nu mai există broasca în ușa 
de colo. 

Nu mai exista. Dar pe când mă ridicam după ce 
răscolisem dărâmăturile, auzii un pas ferm în coridorul 
care se găsea la dreapta mea, apoi o exclamaţie, căci noul 
sosit se lovise de vreun obstacol. 

— Vino, Billy. Mi se pare că punem mâna pe un vânat 
mai gras decât un biet copil. 

Când ajunserăm în capul scării, lumina unei lanterne fu 
îndreptată brusc asupra noastră. 

— Dacă mişti, trag, strigă Billy. 

— Îmi închipui că am dreptul să mă plimb prin castelul 
meu, îi răspunse dispreţuitor omul, care nu era altcineva 
decât Oldroyd, îmbrăcat cu un pardesiu și cu o pălărie 
moale. 

El stinse lanterna dar ţigara lui continua să strălucească 
în întuneric. 

— Noi protejăm, proprietatea dv. Sunt inspectorul Frost. 

— Şi sunteţi înarmaţi! 

— Nu, dar este câte odată necesar să sperii pe cineva. 

— Dar cine este însoţitorul d-tale? 


— Vă prezint pe sergentul Smith, care este însărcinat să 
mă ajute. 

— Şi ce aţi descoperit? 

— Un agent adormit și un cercetaș foarte treaz. 

— Iată o nouă dovadă a inutilităţii poliţiei. 

— Totuşi, puteţi fi sigur că vom sfârși prin a pune cătușe 
vinovatului. 

— Posibil, dar va trebui să așteptăm multă vreme. 

— Cred, mormăi Billy, că incendiatorul ar fi foarte 
imprudent dacă și-ar face asemenea iluzii. Puţini inși se 
pot lăuda că l-au învins pe inspectorul Frost. 

— Să sperăm că ai dreptate. Mă întrebam, în timp ce 
treceam prin acest coridor unde m-am rănit la picior, cum 
se face că n-am fost încă arestat. Ce s-ar întâmpla dacă în 
locul meu ar fi fost un vagabond? 

— Am fi fost acum în drum spre poliţie, unde v-am fi 
predat. Aţi putut veni până aci fără a fi turburat, dar până, 
la urmă tot v-am descoperit. 

— Şi dacă în loc să urc aceste scări, aș fi cotit în coridor? 

— Nu există coridor, replică Billy. In această parte a 
castelului, suntem la înălțimea căsoiului și aceste scări 
conduc în pivniţă. 

— Faci iar o ipoteză; dar ea este exactă. Această scară 
duce la camera care-mi servește de casă de bani și am 
venit astă seară ca să mă conving dacă totul este în ordine. 

— Asta este foarte natural, răspunsei eu, întrebându-mă 
de ce el nu se gândise mai din vreme la acest lucru. 

— Camera despre care vă vorbesc este perfect 
amenajată. Voiţi poate s-o vedeţi? 

Urmăream pe Oldroyd care introduse o cheiță în 
broască. Se declanșă o pârghie și ușa se deschise automat. 

Odaia blindată era lungă și strâmbă. Avea etajere de oţel 
unde se îngrămădeau cutii și pachete cu documente. 
Inapoia unui grilaj, se vedeau alte cutii conţinând după 
spusele lui Oldroyd, vesela castelului. 

— Fără prevederea mea, declară Oldroyd, toate acestea 


ar fi fost acum distruse, iar fără neglijenţa altora, 
smaragdele s-ar găsi acum în sertarul acesta. 

Spunând asta el trase un sertar, din care scoase un 
pachet gros. 

— Acestea sunt acţiuni la purtător. Le-am adus Luni, 
pentru că bancherii fricoși mi-au cerut garanții, așa că voi 
fi silit să le gajez. Dar i-am spus directorului băncii, 
părerea mea, prin telefon, Marţi dimineaţă. 

— Mă mir că v-aţi gândit la afaceri, atunci când 
incendiul nu era încă stins. 

— Şi alte persoane au avut aceiași idee ca d-ta. Poate că 
individul care a pus focul, spera că astfel mă va împiedica 
să mă duc în oraș. Nu mă cunoaște bine. Există persoane 
care se vor găsi în faţa unor revelații surprinzătoare. 

Și, tot vorbind, puse mâna pe un pachet pe care era scris 
numele lui Pontifex. 

leșirăm din camera blindată pe care Oldroyd o închide. 
Pe când urcam scara el se lovi iar de bară. El se redresă, 
zvârli mucul ţigării și apoi ne spuse noapte bună. 

— Un moment d-le. strigă Billy. Acest pachet v-a căzut 
din buzunar când aţi căzut și desigur că bancherii dv. vor 
avea nevoie de titlurile ce conţine. 

— Mulţumesc, spuse Oldroyd. 

— Vizitarea camerei blindate, ne-a interesat foarte mult, 
declarai eu. 

— Nu mă mir răspunse Oldroyd care își frecă piciorul 
lovit. Este de primul ordin. Nu există una asemănătoare în 
toată regiunea și graţie mie, preţioasele manuscrise care 
se află acolo au fost salvate. Vor fi oferite Muzeului 
Naţional. Un expert le-a examinat săptămâna trecută și mi- 
a spus că sunt de o valoare incalculabilă. 

— Asta este foarte plăcut pentru generosul donator. 

În acest moment o piatră enormă căzu la câţiva pași de 
locul unde ne aflam. Ne repezirăm afară, apoi îi urarăm 
noapte bună d-lui Oldroyd. 


XV 


— Eu l-am văzut, d-le. 

— Cum maistre Horace, mai ești aci? Pe cine ai văzut? 

— Pe omul care se afla sus pe zid, în timp ce vorbeaţi și 
care, a aruncat piatra. 

— Unde este acum? 

— Sus pe coș. Se caţără ca o veveriţă. 

— Bine, ţine un franc și acum du-te acasă. 

— Mulţumesc, d-le, dar ași vrea să văd când îl prindeţi. 

— Dar bătaia de acasă? Nu te temi? 

— Bătaia o capăt în orice caz, căci n-am voie să lipsesc 
de acasă după ora nouă. 

— Dar era nouă douăzeci când te-am întâlnit prima dată. 

— Nu știam că este atât de târziu. 

— Și acum este zece douăzeci. Bătaia va fi strașnică. 

— Va fi aceiași și dacă mai stau zece minute. 

În timp ce vorbeam, cercetai coșul cu privirea și izbuti 
să disting capul unui om. Horace avea dreptate. Se afla 
cineva sus. Dar nu voiam ca să știe copilul cine este acesta. 
Trebui deci să uzez de toată diplomaţia de care eram 
capabil, ca să conving băiețașul să se ducă la culcare. 


XVI 


— Ei bine! Billy, ai putea să te sui sus? 

— Da, dar au văd folosul. 

— Aș vrea să pui mâna pe individul care se află acolo. 

— Dacă mă sui, nu crezi că poate să mă pocnească în 
cap? 

— Trebuie să riști, dacă vrei să-ţi faci datoria. 

— Da. Dar dacă mă doboară, nu vei pune lesne mâna pe 
el; pe când așa va fi obligat, mai curând sau mai târziu, să 
coboare și vom pune mâna pe el. 


— Perfect. D-ta postează-te în colţul celălalt; eu voi 
aștepta aci. 

Dar înainte de a putea face o mișcare, văzurăm un om de 
talie înaltă, coborând cu o agilitate uimitoare și sărind în 
partea opusă celei în care ne aflam noi. Ne repezirăm într- 
acolo, dar el dispăruse. 

— Nu a putut fugi prea departe, spusei eu. Grăbește-te 
Billy, căci nu trebuie să ne scape. 

— Ilată-mă inspectore Frost; Ernest Merwyn este la 
dispoziţia dv. 

Eram furios căci desigur că trecusem pe lângă el fără să- 
l observăm și mai ales că surâdea într-un fel care-mi 
displăcea. 

— Ştii că te pot aresta, pentru că te găsești noaptea, 
într-o proprietate particulară și în împrejurări destul de 
suspecte? 

— Bineînţeles; dar nu trebuie să uiţi că nu dv. m-aţi 
găsit, ci eu am venit să vă întâlnesc. Mi-ai spus că ne vom 
revedea și sunt încântat să-ţi dovedesc că ai avut dreptate. 

— Nu mă lua pe tonul acesta, d-le Merwyn. Eu nu 
glumesc și nu sunt deloc sigur că nu voi trebui să te acuz 
de încercare de ucidere. 

— Oh! nu vei face aceasta! 

— Nu trebuie să fi prea convins. 

— Aș putea aduce cincizeci de martori care să afirme că 
dacă aș fi vrut să vă omor pe dv. sau pe Oldroyd, n-aş fi 
greșit ţinta. 

— Ești cam închipuit tinere. 

— Și te caţeri admirabil, adăugă Billy. 

— Ai dreptate d-le. Nu știu cine ești d-ta, dar permite-mi 
să mă prezint. Sunt ex-președintele clubului alpin Oxford și 
m-am plimbat până acum pe majoritatea tavanelor din 
acest bătrân orășel, fără să mai vorbesc de clopotniţe. Dar 
acum, îmi permiteţi să vă întreb care este rezultatul 
investigaţiilor dv.? 

— Am găsit un polițist adormit, un cercetaș treaz, pe d-l 


Oldroyd și pe d-l Merwyn, răspunsei eu. 

— V-am văzut împreună cu Oldroyd. Mă bucuram 
gândindu-mă la soarta care-l așteaptă, dar când l-am auzit 
vorbind de documentele familiei noastre, numindu-le 
documentele Oldroyd, n-am mai putut suporta și l-aș fi 
sugrumat bucuros. 

— De vreme ce te afli aci, ai putea să ne ajuţi oarecum. 

Îl dusei spre locul unde se afla cadavrul. 

— Ghicesc cine se află aci și nu ţin deloc să-l văd, 
declară Merwyn, căci omul al cărui corp se găsește în faţa 
noastră nu era unul din prietenii mei. De ce nu l-ai întrebat 
pe Oldroyd de numele acestuia? 

— Pentru că nu asta doresc să știu. Mortul a căzut 
împreună cu podeaua pe care se afla. D-ta cunoști castelul. 
Ce era deasupra noastră. 

— Deasupra noastră? Stai să mă gândesc. Acolo era 
vestibulul, aci coridorul... Da era înainte armurăria, dar nu 
știu ce destinaţie îi dăduse Oldroyd. 

— Asta n-are importanţă. Ce era deasupra?! 

— Ah! da, da, era „gaura neagră a Calcutei”. 

— Ce mai însemnează și asta! 

— Eu am botezat-o astfel, când eram copii, deoarece ea 
n-avea ferestre. Fusesem odată închis în ea de către 
perceptorul meu; pentru motive pe care nu le cunosc, 
zăvoarele erau în partea exterioară a ușii. 

Tânărul se întrerupse brusc, murmurând: 

— Mizerabilul! Regret că nu l-am omorât. 

— Pe cine? 

— Pe Oldroyd! Doamne Sfinte, dar nu înţelegi? A fost 
nevoie de doi oameni, ca să aprindă focul și, chiar după ce 
preparaseră totul din vreme, ei au fost nevoiţi să se 
grăbească; este evident că Oldroyd a angajat un bandit 
oarecare pentru scopul acesta, căci pentru așa ceva nu se 
întrebuinţează slugile. Complicele a pus foc în vestibul, s-a 
strecurat în aripa sudică unde și-a continuat isprava, apoi 
s-a suit la primul etaj spre a căuta ceva. 


— Smaragdele? 

— Poate. Oldroyd l-a sfătuit să traverseze „gaura 
neagră” care era un drum prea puţin utilizat între clădirea 
principală și aripa nordică; apoi l-a încuiat acolo spre a 
scăpa de singurul martor care ar fi putut să-l șantajeze mai 
târziu, 

— Asta este o ipoteză ingenioasă, dar oricum, ca să 
declari că Oldroyd este autorul incendiului, d-ta te bizui 
doar pe antipatia ce o nutrești faţă de el. 

— Cine ar putea fi vinovatul, dacă nu el? 

— Nu știu încă sigur dacă este vorba de o crimă. 

— Eu voi dovedi aceasta. 

— Așa ar putea dovedi cineva, că și d-ta te găseai în 
castel! 

— Ah! ai aflat asta? Am fost prost și m-am trădat. 

— Da, te-ai cățărat printr-o fereastră într-o cameră de 
culcare din aripa sudică. 

— De unde dracu” știi asta? 

— Lordul Lidstone mi-a istorisit isprăvile d-tale din 
tinereţe. 

— Adevărat? Şi bătrânul crede că ăsta era singurul 
mijloc ca să pătrunzi la el? Dar existau o duzină; cel mai 
bun era să treci peste tavanul grajdurilor, așa cum am 
făcut ca să ies din castel. 

— Camerele din aripa sudică erau ocupate? 

— Două păreau să fie, dar nu se afla nimeni în ele. 

— La ce oră ai intrat în conac? 

— Cam pe la orele două. 

— Pot să te întreb ce treabă aveai? 

— Eu am fost fantoma; cred că ai auzit vorbindu-se 
despre ea. Ştii, noi eram foarte mândri de „fantoma 
Castelului Waverdale”, dar din păcate ea nu binevoia să 
apară. Așa că m-am văzut silit să încerc să reabilitez 
reputaţia castelului. Voiam să apar cu ocazia balului dat de 
Oldroyd, ca să-i bag în răcori invitaţii. Așa că Luni noaptea, 
am făcut un fel de repetiţie, ca să-mi dau seama de 


eventualele modificări aduse castelului. 

— Nu-ţi închipui, cred, că voi aproba o asemenea glumă. 
De altfel, poţi fi sigur că domnul Oldroyd ar fi tras asupra 
d-tale când ai fi apărut pentru a doua oară. 

— Se poate să ai dreptate, nu m-am gândit la asta. 

— Oricum, te sfătuiesc să-ţi vezi de treabă și să lași 
poliția să-și continue singură cercetările. 

— Nu pot să promit nimic, dar justiţia își va urma cursul 
și, așa cum mi-ai spus azi dimineaţă, se poate să ne mai 
întâlnim. 


PARIEA DOUA 


Joi 6 August 


I 


Mă sculai dis de dimineaţă și timp de două ore, redactai 
raportul către Scotland Yard. Faptele precise nu erau prea 
numeroase. lată-le: 

Fapte: 

1) Incendiul izbucnise, din părți diferite, la Waverdale, 
Marti la orele trei dimineața. Domnul Oldroyd cu familia și 
slugile veniseră să se instaleze la castel Luni după amiază 
și erau cu toți bine sănătoși. 

2) D. Merwyn, care juca rolul fantomei, se afla de 
asemenea în castel ca și un necunoscut al cărui cadavru a 


fost descoperit printre ruine. Pompa de incendiu nu 
funcționa, iar firele de telefon fuseseră tăiate. Toată 
benzina din garaj dispăruse și servise probabil la 
aprinderea focului. 

Indicii suspecte. Smaragdele „Corleone”, nu se aflau în 
casa de fier și nici n-au fost regăsite. Vandermeyer, 
bijutierul, se afla în același hotel cu mine și se înscrisese 
sub idișul nume de Schmidt. 

Poarta care dă în curtea grajdurilor trebuia să fi fost 
încuiată cu cheia; și chiar zăvorâtă de către Bambridge, 
dar a fost găsită deschisă, atunci când a izbucnit incendiul. 
O cheie care se potrivea la broasca ei a fost găsită lângă 
cadavru. Aceasta căzuse probabil din camera numită de 
Merwyn „gaura neagră”. William Oldroyd și Middleton 
ocupau camere în aripa sudică, dar aceasta era goală când 
a intrat Merwyn, cam la orele două dimineaţa. William era 
pe jumătate îmbrăcat și secretarul era complet îmbrăcat 
atunci când s-au dus în aripa de nord spre a ajuta la 
salvarea celor ce se găseau acolo. Acești tineri se aflau 
probabil dinainte aci căci după spusele d-nei Oldroyd, soţul 
ei care dormea în aripa centrală, nu putuse să ajungă în 
partea de nord. 

Notă. Euphemie Dawkings se aștepta desigur să 
primească o vizită, atunci când a deschis ușa fantomei, dar 
nu-l aștepta nici pe William, nici pe valetul Albert, poate pe 
Middleton? 

În sfârșit castelul cu tot ce conţinea fusese asigurat 
pentru o sumă dublă decât costase, iar Oldroyd instalase 
numeroase scări de salvare astfel că toţi cei care locuiau la 
castel în momentul incendiului, putuseră să scape. 

Persoane suspecte: Pontifex avea o întâlnire cu Oldroyd 
la club, dar a întâlnit pe Vandermeyer. Ceea ce l-a făcut să 
nu se mai ducă la întâlnirea cu Oldroyd, ci s-a înapoiat 
imediat la Londra. Ce poate însemna asta? Pontifex părea 
doritor să-mi vorbească. Spera el să mă îndrumeze pe o 
cale greșită sau să-mi spună adevărul, cu certitudinea că 


eu nu-l voi crede? Relaţiile sale cu Oldroyd și Vandermeyer 
ar părea ciudate, dar nimic nu face să-l cred amestecat 
direct în afacerea incendiului. 

Vandermeyer. Am primit un telefon de la Scotland Yard: 
Sphinx recunoaște că crede că el le caută și că, deci, Nu 
domnul  Vandermeyer a prețuit smaragdele. Putem 
considera pierdute. Mă întreb la ce dată o fi părăsit el 
Amsterdamul. 

Merwyn. Este un tânăr foarte ingenios, îndrăzneţ și 
nepăsător. Este de notorietate publică, că vânzarea 
castelului Waverdale i-a fost foarte neplăcută și că nu se 
află în termeni buni cu Oldroyd. Recunoaște singur că se 
afla în castel, atunci când a izbucnit incendiul. Caută să 
arunce vina asupra lui Oldroyd. Până acum Merwyn este 
singurul împotriva căruia aș putea obţine un mandat de 
arestare, dar am impresia că nu este vinovat. 

Totuși lady Suzane prevedea net că el va avea neplăceri. 

Sergentul Grinstone. Până în prezent, abia l-am zărit. Il 
urăște pe Oldroyd și odată chiar a proferat ameninţări 
împotriva lui. Ceea ce mă face să-l scot din cauză, căci 
dacă ar fi avut intenţii criminale, ar fi tăcut. 

Oldroyd. La prima vedere, pare lesne de bănuit. 

Mai întâi, el ar fi putut, mai bine ca oricine, să dea foc 
castelului. În al doilea rând n-avea nevoie de această 
proprietate atât de aproape de Haterick. În plus, avea 
nevoie de bani lichizi, iar castelul fusese asigurat pentru o 
sumă foarte mare. 

Admiţând că părerea lui Merwyn în privinţa ambițiilor 
lui Oldroyd este exactă, se poate conchide că după ce 
ținuse atât de mult să cumpere castelul, n-a mai avut 
nevoie de el, atunci când s-a convins că lordul Lidstone 
refuză să aibă raporturi cu familia Oldroyd. 

Pe de altă parte, dacă creditul său la bancă era în 
scădere, o pierdere atât de considerabilă, nu era de natură 
să-l amelioreze. Oldroyd ar fi putut împrumuta oricând o 
sumă importantă pe baza castelului Waverdale și a 


obiectelor de valoare ce se găseau în el, pe când acum va 
trebui să aștepte multe luni, până când asigurarea va 
lichida această afacere. Și apoi, dacă voluminosul pachet 
ce ne-a arătat, conţinea într-adevăr acţiuni, el avea o 
garanţie suficientă de depus la bancă, oricât de puţin i-ar fi 
plăcut această soluţie. 

Afară de cazul că aș găsi indicii mai importante, nu pot 
bănui pe Oldroyd. 

După ce am trecut în revistă lista suspecţilor, mă văd 
silit să-mi îndrept aiurea cercetările. 

Rămâne cadavrul. Poate că omul al cărui corp l-am văzut 
calcinat să fi fost criminalul; dar cum de poseda el o cheie 
de la poartă și cum de se lăsase încuiat în „gaura neagră”? 

M-am gândit că ar fi necesar să știm unde se aflau 
William și Middleton înainte de a veni să facă pe salvatorii 
în aripa nordică. 


II 


Abia isprăvisem de redactat notele, când fui chemat la 
telefon de către Billy, care îmi anunţă că un domn 
„Schmidt” urcase cu ascensorul. 

Intr-o secundă fui afară din cameră și văzui ieșind din 
ascensor pe Middleton, îmbrăcat în costum de motociclist. 

— Bună ziua, îi spusei. Ai venit să mă vizitezi? Asta este 
foarte drăguţ din partea d-tale. 

Secretarul își reținu un gest de necaz și-mi strânse mâna 
declarând: 

— Ca să-ţi spun drept, domnul Oldroyd este nerăbdător 
să afle cum merge ancheta. 

— Să mergem jos în cafenea și te voi pune la curent cu 
tot ce știu. 

Middleton avu o ezitare aproape imperceptibilă, dar se 
lăsă condus și coborârăm. 

Trimisei să-l cheme pe Billy, care sosi imediat și făcui 


prezentările. 

— Acum, spusei eu, să examinăm afacerea. Vei fi bun să 
spui d-lui Oldroyd că Sphinx din Bard Street, a demarat că 
a consultat pe Vandermeyer cu privire la smaragdele 
„Corleone” Nu putea să găsească un expert mai bun. 

— Îi cunoști? mă întrebă Middleton. 

— Nu am avut niciodată ocazia să-i vorbesc, dar l-am 
văzut în numeroase rânduri, căci a depus deseori ca expert 
în afacerile de care m-am ocupat. Pe de altă parte suntem 
în posesia unei jumătăţi de pantof, care a ţinut unui om al 
cărui cadavru a fost găsit ieri. Ai auzit desigur vorbindu-se 
despre asta și este pentru noi un indiciu important, căci la 
Scotland Yard, se pricep foarte bine să identifice oamenii 
după îmbrăcămintea lor. 

— Oh! în epoca noastră de fabricaţie în serie, asta îmi 
pare destul de dificil. 

— Se vede că nu cunoști metodele noastre de lucru. 

— Se poate să ai dreptate. 

— Spune-i te rog, d-lui Oldroyd că alături de cadavru am 
găsit o cheie. Un lucru foarte important. Și acum, dacă-mi 
permiţi, aș vrea să-ţi pun o întrebare. lată despre ce este 
vorba. Tânărul meu amic, Sergentul Smith, a emis o 
ipoteză ciudată. El crede că individul care a pus focul, a 
intrat în castel printr-o fereastră de la primul etaj al aripii 
sudice. Nu se afla acolo camera d-tale? 

— De sigur, dar asta nu însemnează că eu mă aflam în 
ea. Am avut mult de lucru. Luni seară, căci situaţia la bănci 
era destul de critică. Dacă ai nevoie de informaţii asupra 
punctului la care faci aluzie, ai face mai bine să te adresezi 
d-lui William a cărei cameră era vecină cu a mea. 

— Așa voi face. Cred că el nu este un om atât de ocupat 
ca d-ta și desigur că se culcă la ore potrivite... La ce oră te- 
ai suit în camera d-tale? 

— La ora unu și patruzeci și cinci. M-am uitat la ceas. 

— Dar cred că nu te-ai culcat imediat, căci îmi pare că 
am auzit spunându-se, că în momentul incendiului d-ta erai 


încă complet îmbrăcat. 

— Într-adevăr, luasem cu mine un raport al unei 
societăţi ca să-l citesc în odaia mea. 

— Înţeleg şi-ţi sunt foarte obligat. Sergentul Smith va 
trebui să-şi modifice ideile, căci el susţinea că 
incendiatorul a pătruns prin camera d-tale, cam la orele 
două. Nu vreau să te mai rețin. La revedere. 

Zece minute mai târziu, Billy, veni să-mi spună: 

— A plecat fără să-l vadă pe Vandermeyer. 

— Mi-am închipuit. Ce a făcut după plecarea mea? 

— A stat un moment pe gânduri, apoi a ieșit și l-am văzut 
încălecând pe o motocicletă. 

— S-a dus să-l pună la curent pe Oldroyd. Văd însă că 
Vandermeyer nu și-a luat încă pantofii din faţa ușii, dar 
camerista i-a adus acum cinci minute apă caldă pentru ras! 

— Middleton a minţit, spunând că se afla la el în cameră 
la ora unu și patruzeci cinci. 

— Poate că Merwyn s-a înșelat asupra orei, dar de cea 
declarat secretarul: „M-am uitat la ceas”? Să te ferești. 
Billy, de minciuni inutile! Acum du-te cu cheia aceasta pe 
la mecanicii din Lidsfone și caută să găsești pe cel ce-a 
fabricat-o. Eu trebuie să mă întâlnesc cu doctorul Bilbury, 
în privinţa cadavrului. 


III 


După puţin timp sosi sergentul Barnet, însoţit de 
doctorul Bilbury. 

— Sunt încântat să te văd, doctore, ai constatat ceva 
important? 

— Îţi voi citi raportul meu și vei judeca singur. Am 
examinat resturile corpului găsit la Waverdale. Sunt ale 
unui om în puterea vârstei. Piciorul drept îi fusese 
fracturat, în urmă cu câtva timp, dar bine îngrijit, desigur 
că șchiopăta foarte puţin. 


— Îţi mulţumesc. Dar ce poţi să-mi spui în privinţa 
pantofului pe jumătate ars? 

— Asta nu mă privește pe mine, ci pe dvs. Eu mă duc să- 
mi văd de treabă, declară doctorul Bilbury care ieși, după 
ce ne salutase. 

— Ascultă-mă Barnet, mă adresai poliţistului local, 
trebuie acum să afli cine a purtat pantoful. Va fi desigur 
foarte greu, dar n-avem alt indiciu ca să aflăm identitatea 
mortului și fără asta nu vom putea spânzura pe asasinul 
lui. 

— Dar cum trebuie să procedez? 

— Pantoful în chestie este recent reparat; cată să 
cercetezi pe la toți cizmarii din Lidstone și dacă nu vei 
descoperi nimic, ceea ce cred că se va întâmpla, va trebui 
să căutăm aiurea. 

— Voi face tot ce voi putea. 

Apoi schimbând subiectul, Barnet reluă: 

— Agentul Danby mi-a spus azi dimineaţă, că d-ta l-ai 
silit să mărturisească că dormea în post, dar că nu este 
adevărat și că este sigur că n-a lăsat să treacă pe acolo pe 
nimeni care n-avea dreptul. 

— Fii serios, Barnet! Mai întâi am descoperit acolo un 
băieţțaș, care așa cum mi-a mărturisit singur, se plimba 
printre dărâmături de mai bine de o oră, și care a găsit 
cheia, la câţiva pași de Danby. Apoi am mai întâlnit printre 
ruine pe Oldroyd și apoi pe Mervyn. 

— D-l Oldroyd avea dreptul să se plimbe pe acolo. 

— Dar, dar el socotește că poliția ar fi trebuit să-l 
împiedice. 

— Ela venit cu Mervyn? 

— Nu, din fericire. Oldroyd nu știe că Mervyn se afla pe 
acolo. 

Auzi un zgomot pe coridor și crăpai ușa. Apoi o închisei 
spunând sergentului: 

— Ilată-l pe Vandermeyer care, așa cum știi, este 
cunoscut aci sub numele de Schmidt. Vezi că se îndreaptă 


spre ascensor. Ai lăsat jos un om de pază? Telefonează-i să 
nu-l scape din ochi. 

— Credeam că l-ai însărcinat pe Billy cu supravegherea 
lui. 

— Telefonează imediat, căci altfel îl pierdem din vedere 
pe olandez, Billy s-a dus să se intereseze de cheie. Dar nu 
va fi necesar să-l supraveghem mult timp pe Vandermeyer, 
căci va pleca la Londra cu trenul de ora trei care nu 
pornește decât la gara King Cross; de acolo va fi filat cu 
îngrijire. 

— Cum ai descoperit că va pleca? 

— Nu știu absolut sigur, dar cred că va fi cuprins de 
neliniște după ce voi vorbi eu cu el și că va căuta să o 
șteargă. Și acum, să mergem. D-ta pornește în turneu pe la 
cizmari, iar eu mă duc să fac puţină mișcare. 


IV 


Am pornit încetișor împreună cu Barnet, prin Lidstone. 
Când ajunserăm în fața unui local aflat colţ cu Lidstone 
Park și care avea o sală de serbări, văzui lipit un afiș 
anunțând o serată care fusese dată de Tunnis Club, Lunea 
trecută. 

— Ce localitate monotonă, spusei eu, nu se întâmplă 
nimic pe aci. 

— De ce spui asta? mă întrebă Barnet. 

— Priveşte afișul acesta. Serata a avut loc Luni, iar 
astăzi este Joi, și nici un alt afiș, care să vestească un nou 
spectacol, n-a fost lipit peste el. 

— Luna August nu este prea animată căci toţi locuitorii 
din Lidstone, care au mijloace, sunt plecaţi la mare și nici 
nu înțeleg de ce Tennis Club a ales această dată pentru 
serata lui. 

— A venit la serată cineva din împrejurimi? 

— D. William Oldroyd era unul dintre dansatori. L-am 


văzut întrând aci foarte târziu. Cred că era zece jumătate 
și era însoţit de o tânără foarte drăguță. 

— De ce dracu' nu mi-ai spusl asta mai demult? 

— Dar ce importanţă poate să aibă? Doar nu-l bănuiești 
că a pus el focul? 

— Nu, dar mi-am spart capul cu privire la poarta care dă 
în curtea grajdurilor, atunci când d-ta mi-ai fi putut da 
explicaţia pe care o căutam. Bambridge a închis și zăvorât, 
probabil, această poartă cam pe la orele zece și ea a fost 
găsită deschisă atunci când a izbucnit incendiul. Omul al 
cărui cadavru a fost descoperit avea o cheie care se 
potrivea și chestiunea de rezolvat era următoarea: „Cine a 
tras zăvorul? Ori, dacă William și însoţitoarea lui au părăsit 
castelul după ora zece, înţeleg atunci totul și de asemenea 
de ce, Mervyn n-a găsit pe nimeni în aripa sudică, atunci 
când s-a întors în castel la orele două. 

— Așadar ești lămurit? 

— Nu, căci nu cred că Bambridge a închis poarta la orele 
zece... Îl voi întreba, dar este probabil că poarta asta, fiind 
cea mai apropiată de camera lui, el o încuia cea de pe 
urmă. Deci cineva a ţinut-o deschisă, în vederea înapoierii 
tinerilor. 

— Allo! Iată pe faimosul detectiv de la Scotland Yard 
strigă lady Suzane, pe care o întâlnirăm la intrarea grădinii 
publice. 

Barnet salută și se retrase. 

— Ce căutaţi aci? Imi închipui că aţi venit după târguieli. 

— Da, dar l-am zărit pe „faimosul detectiv” și m-am 
repezit să-l întâmpin. 

— Aveţi să-mi spuneţi ceva cu privire la Waverdale? 

— Asta nu este deloc politicos din partea d-tale. Eu vin la 
d-ta ca prietenă și d-ta faci pe polițistul cu mine. Ia poftim, 
să ne așezăm putintel la umbră. 

Un minut mai târziu eram așezați pe o bancă. 

— Am aflat că Ernest și-a bătut joc de d-ta. Eu te 
prevenisem. 


— Şi va însărcinat să constataţi dacă mă simt jignit? 

— Nu, căci mă tem că de asta puţin îi pasă. El s-a 
amuzat enorm văzând ce amabili eraţi cu dl. Oldroyd. 

— V-a spus ce șansă a avut că n-a fost arestat? Ar fi fost 
destul de amuzant să-l auzim explicând, azi dimineaţă în 
faţa tribunalului polițienesc, ce făcea la Waverdale. 

— Oh! mi-a povestit cum aţi înșelat împreună Scotland 
Yardul. 

— Nu este adevărat, căci un raport amănunţit asupra 
faptelor și gesturilor lui Ernest Mervyn a fost trimis, azi la 
Scotland Yard, dar am obiceiul să las totdeauna oamenii 
să-și răsucească suficient frânghia pentru ca să poată fi 
spânzurați. 

— Vezi, iar ai devenit răutăcios. Ce bănuieli poţi avea 
împotriva lui Ernest? 

— El se afla la Waverdale, în noaptea de Luni spre Marţi 
travestit în fantomă. 

— Dar știi bine că a vrut doar să glumească. Eu l-am 
văzut plecând. 

— Asta vă face complice, d-ră. 

— Într-adevăr trebuie să fiu prudentă când vorbesc cu 
un detectiv. 

— În orice caz aș ţine mai mult să știu la ce oră a ajuns 
d. Mervyn la Waverdale, decât să aflu felul cum i-aţi dorit 
succes pentru sinistrele-i proiecte. 

— Oh! voi încerca să te informez pe cât voi putea mai 
bine. El a venit de la Londra cu trenul de după amiază și a 
ajuns la Mervyn Court, în momentul când gongul anunţa 
masa. N-a avut măcar timp să se îmbrace pentru masă, 
ceea ce a supărat pe tata. 

— La ce oră a plecat spre Waverdale? Desigur, că, după 
ce lordul s-a dus la culcare și când se presupune că și dv., 
eraţi cufundată în somn. 

— Viaţa mea privată nu te interesează, dar pot să-ţi 
mărturisesc că eram foarte trează la ora unu și jumătate și 
că nu mă gândisem încă să mă culc. 


— Incendiul a necesitat câteva preparative. Dacă dl. 
Mervyn a plecat abia la ora unu și jumătate, el n-a avut 
timp să le facă. 

— Atunci, asta trebuie să fie suficient ca să-l absolve de 
bănuieli. 

— El poate avea un complice, omul al cărui cadavru l-am 
găsit sau pe sergentul Grinstone, sau chiar pe dv. însăși. 

— Sergentul Grinstone contează printre suspecți? 

— Contaţi cu toţii. 

— Ei bine! poţi să-l tai de pe listă, căci Ernest mi-a spus 
că a văzut lumina aprinsă la locuinţa lui când a trecut, la 
ora unu jumătate și că ea mai ardea când a revenit la orele 
patru. L-am întrebat a doua zi pe Grinstone. El fusese la 
Londra și se înapoiase cu trenul de la miezul nopţii. 

— La Londra... da... nu m-aș mira dacă am găsi acolo 
cheia misterului. 

— De ce?! 

— Nu importă. Aș vrea să fiu în două locuri în același 
timp dar, oricum, Luni, voi pleca la Londra. 

— Nu înţeleg. 

— Smaragdele Corleone au dispărut. Trebuie să fie 
undeva. Oldroyd are o casă impozantă în Palace Gardens și 
știu că are acolo un paznic. Persoane ciudate se duc acolo 
din când în când. Această casă are o a doua intrare prin 
Kensington. Smaragdele se află poate la Londra, în 
momentul de faţă. 

— Asta este foarte pasionant. 

— N-ar fi trebuit să vă povestesc asta și trebuie să nu 
povestiți nimănui. Nu vreau ca altcineva să găsească 
soluţia problemei sau smaragdele. 

— Înţeleg, eu sunt dintre acelea cărora nu le scapă 
nimic. 

— Totuși, n-aţi observat pe d-l Oldroyd la extremitatea 
potecii. 

— Doamne Sfinte! Eu o şterg. 

— Ca să mă lăsaţi singur cu el?... La revedere. Spuneti 


d-lui Mervyn că ar fi mult mai sănătos pentru el, dacă nu 
și-ar mai bate joc de mine în viitor. 

Lady Suzane se grăbi să se depărteze și eu îmi permisei 
să zâmbesc. Oare Mervyn va încerca să escaladeze, astă 
seară grilajul de la Palace Gardens și va fi arestat de 
detectivul Roberts? 


V 


Oldroyd se îndreptă spre mine și ajungând în fața mea se 
opri. 

— Se pare că Scotland Yard îţi dă multă libertate. 

— Vă înșelaţi, din momentul când încep să mă ocup deo 
afacere și până o termin, continui să mă concentrez numai 
asupra ei. 

— Aci este un loc foarte plăcut pentru a reflecta, mai 
ales în tovărășia unei fete tinere! 

— Desigur, căci contez foarte mult pe ajutorul ei. Am 
interogat o mulţime de persoane, de când l-am văzut pe 
Middleton azi dimineaţă. 

— L-ai văzut pe Middleton? Când? Ce dorea? 

— A venit la mine la ora opt, era dornic să știe dacă am 
ceva noutăţi și i-am dat câteva detalii, pe care cred că nu 
vi le-a comunicat. Desigur că le-a găsit fără importanţă. 

— Probabil. 

— Dacă vă duceţi în oraș, aș putea să vă însoțesc? 
Deoarece ne-am întâlnit, aţi putea să-mi furnizaţi câteva 
lămuriri! 

— Bine. Totuși mă întreb de câte ori va mai trebui să 
răspund la aceleași chestiuni. 

— V-a vorbit cineva despre passe-par-tout? 

— Care passe-partout? 

— A fost găsit lângă cadavru; se ajustează perfect la 
broasca porţii de la grajduri și pare că se pot deschide și 
alte porţi cu ajutorul lui. 


— Nu exista niciun passe-partout la Waverdale și 
desigur că această cheie făcea parte din instrumentele de 
care s-a servit incendiatorul; aș fi vrut ca el să nu fi fost 
carbonizat, mi-ar fi fost mult mai plăcut să-l văd spânzurat. 
N-ai nicio indicație precisă despre identitatea lui? 

— I-am spus lui Middleton despre un pantof pe jumătate 
ars. 

— ÎI voi întreba la prânz. Dar altceva, ce mai știi? 

— Știu că individul a căzut odată cu podeaua din camera 
neagră. 

— Care cameră neagră? Îţi închipui să nu-mi pot 
reaminti toate camerele și podelele unui castel atât de 
mare ca Waverdale. 

— Camera despre care vorbesc se afla deasupra 
armurăriei. 

— Nu-mi amintesc. 

— Nu vă amintiţi de o odăiţă a cărei ușă avea zăvoare în 
afară? 

— Nu, nu-mi amintesc deloc. 

— Atunci, la dejun veţi putea întreba familia dv. Dacă-și 
amintește cineva despre zăvoare? Dar, tocmai voiam să vă 
mai întreb ceva: d. Pontifex s-a însănătoșit? 

— Dar de unde știți că este bolnav? 

— L-am auzit spunând că este obligat să plece la Londra 
și că vă va scrie. 

— Dacă m-ar fi văzut ar fi fost de mult mai bolnav. Luni, 
când mă voi duce la Londra, el va încerca cea mai vie 
emoție din toată viaţa lui. 

— De ce? Ce a făcut? 

— Asta nu este treaba d-tale. Bună ziua. 


VI 


Când intrai la „Armele lui Mervyn” îl zării pe Billy, care 
avea o mutră atât de veselă, încât înţelesei că a reușit ceva 


bun. Îl întrebai: 

— Unde este Vandermeyer? 

— A fost aci în bar. 

— Bine. Albert, valetul servește acum la masa la 
Haterrick de unde va pleca la orele două spre a se duce la 
„Calul Negru”. Te vei duce acolo ca să-l aștepți. Eu, după 
ce voi mânca, mă voi odihni puţin, dar mă voi deștepta în 
orice caz, atunci când Vandermeyer va voi să plece. 

— Atunci, îl vei urmări la „Calul Negru”? 

— El are desigur intenţia să meargă acolo, dar eu vreau 
ca el să se înapoieze la Londra cu trenul de la ora trei. 
Sper că voi avea plăcerea să-l conduc la gară. Căci eu plec 
la Haterick cu trenul de trei și un sfert; de aci mă voi duce 
pe jos la Waverdale. 

— Perfect... Dar cheia... 

— Despre asta vom vorbi la timpul său. Trebuie să faci 
cunoștința lui Albert și să încerci să afli ce-i aduce lui 
Vandermeyer; caută să afli cât mai mult și, mai ales, 
despre poarta de la grajduri. Dacă poţi intra în legătură cu 
el și dacă poţi obţine informaţiuni cu privire la James, 
celălalt valet asta ne va fi poate de folos; dar, oricum, vezi 
să nu observe că-l interoghezi. Caută să termini cu Albert 
până la orele patru. Apoi te vei duce ca mașina la portarul 
de la Mervyn Court și vei vorbi cu Grinstone. Îi vei spune 
că lordul îi dă voie să ne ajute să reconstituim planul 
castelului și-l vei aduce la Waverdale la ora cinci. Deoarece 
mi s-a spus că Grinstone a plecat Luni la Londra și că s-a 
înapoiat Marţi la ora patru dimineaţa. Caută să verifici 
adevărul acestei afirmaţii, dar fără să stârnești bănuieli. Și 
acum, vorbește-mi despre cheie. 

— M-am dus la Biblioteca Populară și am consultat 
anuarul localităţii. Am găsit în el o jumătate de duzină de 
mecanici și un număr fabulos de fierari. M-am dus la 
poliţie și am cerut să mi se spună numele antreprenorului 
care a făcut reparaţii la castelul Waverdale. Mi s-a spus că 
este un anume Gosling care are o întreprindere 


importantă. M-am dus la el și l-am întrebat cum se 
numește lucrătorul care a fabricat broaștele pentru 
Waverdale. Mi-a dat numele lui, un anume Pilgrove dar 
felul cum m-a primit și vorbit nu mi-a plăcut așa că m-am 
dus la poliție ca să cer informaţii despre acest Gosling și 
asupra lui Pilgrove. Am aflat lucruri foarte interesante. 
Pilgrove este proprietarul unui mic atelier, dar s-a 
căsătorit cu sora lui Gosling, înainte ca acesta să ajungă o 
persoană însemnată. Joacă deci rolul unei rude sărace și 
afară de asta, nu este prea priceput. Gosling nu voia ca 
Oldroyd să afle că Pilgrove a lucrat pentru castel. 

— Cum arată acest Pilgrove? 

— Un tip umil. Miop și prost îmbrăcat. El a recunoscut 
imediat cheia, o fabricase anume pentru Oldroyd; și ea 
putea să descuie toate porțile castelului. 

— Oldroyd declară, din contră, că nu posedă o asemenea 
cheie. Desigur că minte. 

— Poate că nu, căci după cum am aflat de la Pilgrove 
această cheie i-o comandase Mididleton, însă în numele lui 
Oldroyd și că el le ridicase. Zic, „le” căci erau două. 

— Încep să cred că trebuie să-l trecem pe acest 
Middleton în capul listei suspecţilor. El n-a spus nimic 
stăpânului său despre vizita ce a făcut-o aci azi dimineaţă, 
așa că nu este intermediar între Oldroyd și Vandermeyer. 
Venise să-l vadă pe acesta care e în legătură cu Pontifex, 
care întovărășește pe Middleton în localurile de noapte. În 
plus Pontifex, va încerca Luni cea mai puternică emoție din 
viața lui. Iți voi vorbi diseară despre această chestie. 
Deocamdată fi prudent faţă de acest Middleton. 


VII 


Mă ridicai din fotoliu pentru a tăia drumul unui om brun, 
de vârstă mijlocie, care ieșise din ascensor. 
— D. Vandermeyer, nu-i așa? 


— Nu vă cunosc, d-le. 

— Mă numesc Frost de la Scotland Yard. V-am văzut ieri 
în gara Kings Cross. 

— Şi, apoi? 

— Îmi amintesc că v-am auzit depunând ca expert în 
afacerea diamantelor și mă interesez încă de atunci de dv. 

— Acest interes nu este reciproc. Bună ziua. 

— Vă rog să mă scuzațţi. Voiam să vă spun cât de dezolat 
am fost aflând că amicul meu Pontifex s-a îmbolnăvit subit 
ieri, în timp ce dejuna cu dv. Sunt curios să știu dacă s-a 
însănătoșit. 

— Nu este câtuși de puţin bolnav; ați fost greșit 
informat. Așa că-mi veţi permite să-mi continui drumul. 

— O clipă. Veţi fi poate bucuros să aflaţi că d. Middleton 
a regretat azi dimineaţă de a nu vă fi putut vedea. Cred că 
a venit înainte ca dv. să fi fost sculat. 

Vandermeyer nu-mi răspunse la ultima frază. 

— Voiţi să mă lăsaţi să, trec? mă întrebă el. 

— Bineînţeles. Poate că, de altfel, mergem în aceeași 
direcţie, căci mă gândeam tocmai să mă reped până la 
„Calul Negru”. 

— Vă puteţi repezi până la dracu”, replică Vandermeyer 
livid de furie sau de teamă. 

El mă îmbrânci și se duse drept la biroul hotelului 
strigând: 

— Nota mea te rog, imediat. 

— Cum, plecaţi, d-le? 

— Da, cu trenul de la ora trei. Trimite să cheme un taxi. 

Apoi după ce plăti Vandermeyer mă privi furios și se 
îndreptă spre ascensor spre a se duce să-și ia valiza. 

M-am repezit afară, am chemat un taxi și am spus 
șoferului: 

— Așteaptă aci în faţa hotelului, căci va veni un prieten 
al meu. 

După câteva minute Vandermeyer ieși și mă văzu 
așteptând în faţa hotelului înţelese că vreau să-l urmăresc 


și se urcă într-o mașină: 

— La gară, strigă el șoferului. 

Dădui aceiași comandă șoferului meu. Ajunsei la gară 
tocmai în momentul când Vandermeyer voia să iasă pe o 
ușă laterală. Această manevră nereușindu-i, el se decise să 
se urce în trenul care se afla în gară. Mă apropiai de ușa 
compartimentului său și îi spusei: 

— Drum bun. Regret că sunt obligat să rămân aci - caut 
pe un hoţ de bijuterii, de naţionalitate străină, care 
voiajează cu un pașaport pe numele Schmidt. Nu știu dacă 
îl voi găsi. Dar poliţiile tuturor posturilor au fost avertizate. 

Vandermeyer ripostă: 

— Desigur că te crezi spiritual. Dar eu cunosc legile 
țării. Nu-mi vei putea face nimic căci n-ai nicio dovadă 
contra mea. Așa că-mi bat joc de d-ta și de aerele ce-ţi dai. 

Trenul se puse în mișcare și eu mă bucurai că 
Vandermeyer părăsise Lidstone fără a lua smaragdele 
„Corl&one”. Deodată. În fundul unui compartiment, care 
trecea prin fața mea, îl văzui pe Ernest Mervyn. Mă dusei 
imediat la telefon unde vorbii cu Scotland Yard, apoi, avui 
abia timpul spre a mă urca în trenul pentru Haterick unde 
ajunsei la ora trei și treizeci și cinci. 


VIII 


Îl întrebai pe conductor dacă au fost de curând, trenuri 
de plăcere pentru Londra. 

— A fost unul Luni, dar cu plecarea de la Waverton. 

— Şi desigur că toţi locuitorii din Waverton au călătorit 
cu el. 

— Cea mai mare parte dintre ei. Dar îmi pare că vă 
recunosc desigur că sunteţi polițistul din Londra pe care l- 
a așteptat ieri sergentul Barnet. El ne-a spus că reputaţia 
detectivilor trimiși de la Londra este exagerată și că un 
poliţist local, care cunoaște toată lumea ar putea reuși 


mult mai bine. De altfel Barnet este cel care a descoperit 
cadavrul. 

— Da amice, și tot el va trebui să-l identifice. Desigur că 
o să transpire destul până va reuși... La revedere. 

În timp ce mergeam pe șoseaua care duce la castel, mă 
gândeam: 

„Așadar a fost Luni un tren de plăcere pentru Londra și 
dacă Grinstone l-a luat apoi are un alibi serios. De altfel n- 
am înţeles niciodată ce amestec ar putea să aibă el în 
afacerea asta, dar oricum este bine să fii prevăzător și nu 
mă îndoiesc că Billy îl va face să vorbească”. 

La poarta castelului se afla sergentul Damby pe care-l 
întrebai dacă a trecut cineva prin parc 

— Da inspectore, institutoarea și băieţașul, acum o 
jumătate de oră, apoi d. Middleton, acum vreo zece 
minute. 

Mă îndreptai spre castel și intrai în fostul vestibul cu 
scara de marmoră. În timp ce avansam spre balcon, 
observai în oglinda rămasă intactă, pe Middleton și Miss 
Lamb. Aceasta stătea dreaptă și vorbea ca și cum ar fi 
făcut observaţii interlocutorului ei care o privea rugător. Ei 
mă auziră apropiindu-mă și se îndreptară spre ușă. Salutai 
pe tânăra fată și mă adresai secretarului: 

— Noi ne-am mai întâlnit astăzi. 

— Da, asta a provocat o scenă teribilă la dejun declară 
Miss Lamb pe un ton înțepat. 

— Într-adevăr, replică Middleton. Îţi datorez o explicaţie 
în această privinţă, inspectore. Ai putut crede azi 
dimineață că d-l Oldroyd mă trimisese la Lidstone ca să 
aflu noutăţi. 

— Desigur. 

— Ei bine, asta nu era adevărat, dar, ieri seara la orele 
zece, d-l Oldroyd mi-a spus: „Mă întreb ce se aude cu 
ancheta despre incendiu și aș vrea să știu ce tot caută 
inspectorul acesta”; așa că m-am sculat de dimineaţă și m- 
am dus la Lidstone ca să-i pot comunica d-lui Oldroyd 


ultimele noutăţi. Este vina mea, dacă ai crezut că fusesem 
trimis de d-l Oldroyd. 

Mincinoșii ar face desigur mai bine dacă n-ar exagera cu 
amănuntele. La ora zece seara, eu mă aflam cu Oldroyd în 
camera blindată. Şi afară de asta, Middleton întrebase, 
atunci când venise la hotel, de Schmidt, nu de mine. Totuși 
nu lăsai să se vadă neîncrederea mea și remarcai doar. 

— Deoarece ţi-ai dat atâta osteneală, mă mir că nu i-ai 
comunicat d-lui Oldroyd indicaţiile ce ţi-am dat. 

— Am găsit că ele nu sunt prea importante și, trebuie să 
mărturisesc, m-am temut ca domnul Oldroyd să nu râdă de 
mine, aflând că m-am deranjat pentru atâta lucru! Evident, 
i-aș fi vorbit despre cheie dar în timp ce reveneam, m-am 
gândit că această cheie trebuie să fie a mea și că o 
lăsasem, probabil, să cadă atunci când Barnet mă chemase 
să văd cadavrul pe care-l descoperise. Am avut dreptate, 
căci, reintrând, am constatat că această cheie dispăruse. 

— De la care poartă era cheia? întrebai eu. 

— De la ușa unei odăițe care se găsea în curtea 
grajdurilor. Era goală și voiam s-o utilizez drept garaj 
pentru motocicleta mea. 

— În care parte a grajdurilor se află această odăiță? 

— În partea cea mai apropiată de castel. 

— Deoarece această aripă a fost complect distrusă nu 
vei mai avea nevoie de cheie, care va rămâne în păstrarea 
poliției. Dar din fericire, este o cheie inutilizabilă. Ce-ar 
spune Miss Lamb dacă i-aș lua poșeta? 

— Sunt sigură, replică tânăra fată, că ai avea grijă de ea. 

— Desigur; sunt prea galant ca să nu știu că tot ce îţi 
aparţine este preţios. 

— Asta nu te-ar împiedica totuși să mă spânzuri, dacă ai 
găsi în ea vreo dovadă împotriva mea. 

— Oh! nici nu-mi închipui ca aș putea găsi așa ceva... 
După cum nu cred că aș putea găsi ceva compromițător în 
buzunarele d-lui Middleton. 

— Mă poţi percheziţiona dacă vrei, replică secretarul pe 


un ton sec. 

— Am face mai bine să-l căutăm pe George, declară Miss 
Lamb. Dar unde o fi George? Îi spusesem să stea aici, se 
alarmă miss Lamb. 

— Şi d. Middleton mi-a spus să dispar, răspunse 
băieţașul ieșind dintr-o firidă. Am auzit tot ce aţi vorbit. 

Secretarul şi  institutoarea  schimbară o privire 
involuntară și mă gândii că revelaţiile lui George ar putea 
fi utile. 

— Desigur că n-ai auzit nimic interesant. declarai eu în 
speranţa de a fi contrazis. 

Dar Miss Lamb începuse să certe ștrengarul ale cărui 
haine erau sfâșiate și mâinile murdare de cenușă. 

— Unde ai fost? Ce ai făcut? Ai merita să te pedepsesc. 

— Nu vei îndrăzni. M-aș plânge mamei. 

— Ce este asta? adăogă Miss Lamb luând din mâinile 
copilului un carneţel. 

— Permite-mi să privesc, cerui eu. 

În pagina doua a carneţelului, era scris: Grinstone 1 liră. 
Băgai carneţelul în buzunar și-l întrebai pe George unde l-a 
găsit. Copilul mă duse lângă un morman de dărâmături. 

— Crezi că ai găsit un indiciu nou? mă întrebă 
Middleton. 

— Da și el mă va orienta probabil spre o nouă direcţie. 

Copilul începu să ţipe cerându-mi să-i înapoiez 
carnețelul. A 

— Regret îi spusei eu, dar nu pot să ţi-l dau acum. Îţi va 
fi restituit mai târziu. 

— Eşti un hoţ murdar, strigă George. 

Atunci mă întorsei spre el cu un aer feroce: 

— Du-te la colţ, cu faţa la perete și nu mișca până ce nu 
ți se va permite. 

Copilul fu îngrozit și se îndreptă spre locul ce-l 
indicasem, plângând în hohote. 

— Vom avea o scenă teribilă acasă, declară Miss Lamb. 

— D-na Oldroyd prezidează inaugurarea unui patronaj la 


Barthy. Nu se va înapoia înainte de cină. 

— Asta este bine, murmură Miss Lamb, în aceste 
condițiuni ea nu se va mai urca să-l vadă pe scumpul ei 
copil, înainte de ora nouă, ori în acest moment George va 
dormi profund, căci îl voi culca, imediat ce ajungem acasă. 

În acest moment apăru William Oldroyd... 

— Ce faceţi aci? întrebă el. Faimosul detectiv explică 
originile incendiului de la Waverdale?... Ah! iată-l și pe 
Middleton! Credeam că ești atât de ocupat cu studierea 
cursurilor Bursei că n-ai deloc timp să te distrezi. 

— Numai trântorii n-au niciodată timp să facă ceva, 
replică secretarul fără să pară că s-ar adresa cuiva. 

— Tocmai voiam să mă înapoiez acasă, declară Miss 
Lamb oarecum nervoasă. 

— Permite-mi să te conduc, am mașina, spuse William. 

— Dar este și George cu mine. 

— Oh! găsim noi loc și pentru el. Unde este pușlamaua? 

— George! chemai eu, poţi veni aci. 

Copilul apăru. Lacrimile lăsaseră dâre pe obrazul mânjit. 

— Doamne Sfinte! strigă William privindu-l. 

— A fost necuviincios cu mine, explicai eu. Așa că l-am 
pus la colţ, ca să înveţe că un detectiv-inspector este un 
personaj important. 

— Am să spun mamei, declară ștrengarul cu furie și Miss 
Lamb are s-o pățească. 

— Desigur, strigă William. Tu nu ești decât un copilaș și 
copilașii fug totdeauna să se ascundă între rochiile mamei 
lor. Ai să te plângi mamii, care va fi dezolată, iar toată 
lumea va râde de tine, spunând ești un denunţător scârbos. 

Faţă de această explozie de furie copilul nu răspunse. El 
se înăbușea de necaz și de frică și se refugia înapoia 
institutoarei sale, în timp ce noi ne îndreptarăm spre 
terasă. 


IX 


Lordul Lidstone urca tocmai scările de la intrare. El se 
opri văzându-ne, apoi se apropie și-și scoase pălăria spre a 
saluta pe Miss Lamb. 

— Trebuie să cer scuze pentru vizita mea, începu el. Dar 
n-am putut rezista tentaţiei de a vedea ruinele unui castel 
unde mi-am petrecut cea mai mare parte a tinereţei mele. 

— Eu nu sunt decât institutoare, spuse Miss Lamb, 
adresând un surâs noului sosit și întorcându-se apoi către 
William. 

— Mă numesc Oldroyd, declară acesta, și vă asigur că 
tatăl meu va fi foarte fericit dacă aţi veni pe aci oricând 
veţi avea plăcere. 

Lordul răspunse rece: 

— Vă mulţumesc pentru amabilitatea Dvs., dar nu cred 
că voi mai reveni aici. Fiţi bun și spuneţi tatălui Dvs. că m- 
aţi văzut și transmiteţi-i salutările mele. 

Apoi Lordul Lidstone își scoase din nou pălăria se înclină 
în faţa lui Miss Lamb, părând că nu ne observă nici pe 
Middleton nici pe mine, și se depărtă. 

— N-a fost corect ceea ce i-am spus? ne întrebă William. 

— Este imposibil de exprimat într-un fel care să placă 
unui om ca acesta, observă Middleton. 

— Sărmanul bătrân! suspină Miss Lamb; se zbate între 
demnitatea sa, averea pierdută și amorul propriu. Îl plâng. 

— Acum, declarai eu, trebuie să vă spun la revedere, 
căci trebuie să sosească ajutorul meu și vom avea mult de 
lucru... „Her Schmidt” a plecat la Londra cu trenul de la 
ora trei. 

— Cine a plecat? întrebă William. 

— Oh! un individ pe care îl supravegheam, asta-i tot. 

Middleton nu părea să se intereseze, în niciun fel, 
despre ceea ce spusesem. 

Mă îndreptai spre poteca unde surprinsesem, în ajun, pe 
tânărul Horace. Credeam că grăbindu-mă, voi depăși pe 


lordul Lidstone și că-l voi întâlni pe alela principală. Nu m- 
am înșelat și într-adevăr îl ajunsei; scosei pălăria și-l 
salutai. 

— Oh! D-ta ești inspectorul Frost, nu-i așa? Nu te-am 
văzut acum câteva clipe, în grupul de pe terasă? 

— Într-adevăr. 

— Te rog să mă scuzi că nu ţi-am vorbit. Mă aflam într-o 
situație stânjenitoare, deoarece n-aveam dreptul să viu 
acolo. 

— Cred că nimeni nu s-a gândit la asta; este foarte 
natural că Dvs. V-aţi decis să veniţi aci și toată lumea a 
înţeles sentimentele Dvs. 

— Este foarte amabil că-mi spui asta, doar D-ta ignorezi 
desigur că m-am arătat... să zicem distant faţă de dl 
Oldroyd și faţă de ai săi. 

— Un detectiv care se află de douăzeci și patru de ore 
într-un loc trebuie să știe tot ce se povestește; dar 
mărturisesc, nu poate în așa scurtă vreme, să știe care este 
adevărul. 

— Ţi s-a spus desigur că sunt un snob care nu vrea să 
cunoască persoane ca Oldroyd. 

— Da mi s-a mai spus că d-l Oldroyd ar da oricât ca să 
poată intra în relaţii cu Excelenţa Voastră. Mi s-a mai spus 
că d-l William Oldroyd ar urma să se însoare cu Lady 
Suzane, dar știu că asta este inexact. 

— Bineînţeles! Noi, Mervynii, putem fi obligaţi să ne 
vindem proprietăţile, dar nu ne vindem fiicele. Sunt 
încântat că D-ta ai înţeles acest lucru. 

— Desigur Pontifex, omul de afaceri al d-lui Oldroyd, cu 
care am călătorit ieri din întâmplare, mi-a anunţat această 
noutate, dar știam că încearcă să mă înșele... fără să-mi 
explic de ce... 

— El a făcut aceeași declaraţie omului meu de afaceri pe 
timpul când am vândut castelul... așa că vei înțelege de ce 
am refuzat totdeauna să intru în relaţii cu această familie. 

— Cert. Dar a-ţi neglijat un detaliu: Pontifex este un 


mincinos. 

— Nu prea înţeleg. 

— L-am văzut pe d-l Oldroyd și i-am studiat dosarul. Eu 
nu afirm că el n-a vizat vreodată o asemenea căsătorie 
pentru fiul său, dar sunt sigur că el n-a suflat vreo vorbă 
nici lui Pontifex, nici altcuiva. Dacă el a reușit așa de bine 
în viaţă, este pentru că nu s-a confiat niciodată cuiva și că 
cele mai mari lovituri ale sale au fost date prin 
surprindere. 

— Asta este interesant, declară lordul, dar nu văd de ce 
acest d. Pontifex se exprimă astfel. 

— Nici eu nu înţeleg, dar voi căuta să aflu, căci pentru 
asta am venit aci. 

— Nu poate fi nicio legătură între incendiu și cele ce 
vorbim. 

— Posibil, dar nu sigur căci în mintea lui Pontifex, 
trebuie să existe o legătură între aceste două chestiuni; noi 
vorbeam despre incendiu, când el m-a pus în curent cu 
intenţiile lui Oldroyd. 

— Cum stai cu cercetările? 

— Am descoperit până acum destule lucruri, dar care, 
pentru moment nu se leagă între ele. Sunt încă multe 
puncte obscure, spre exemplu Excelența Voastră își 
amintește de armurăria de la Waverdale? 

— Desigur, a fost construită de către tatăl meu; ea forma 
un mic corp de clădire suplimentar și a dat destul de furcă 
arhitecţilor. Înţelegi, nu trebuia făcut nimic ce ar fi putut 
distruge armonia fațadei: de aceea zidul a fost prelungit și 
s-a creat camera care se găsea deasupra armurăriei, dar, 
spre a nu strica alinierea ferestrelor, această cameră a fost 
făcută fără fereastră. 

— Ușa acestei camere avea zăvoare exterioare? 

— Da! da! Cum de știi de asta? Nici eu n-aș fi observat 
acest lucru, fără un mic incident de familie. Ușa dădea pe 
vremuri, spre un mic balcon, iar de aci, o scară ducea în 
parc. Când eram copil mă serveam mereu de ea. Dar de ce 


te interesează aceste detalii? 

— D. Mervyn este de părere că aceasta odaie are 
importanţă. 

— L-ai văzut pe Ernest Mervyn? Sper că el nu se 
amestecă în această afacere! Waverdale nu mai prezintă 
niciun interes pentru el și i-am recomandat în mod special 
să nu se mai ocupe de el. 

— Mă tem că n-a urmat sfatul dv. L-am văzut de două ori 
de când am sosit și astăzi l-am văzut în trenul de la ora 
trei. 

— Eu credeam că va locui aci opt zile, dar tinerelul de 
astăzi nu poate sta într-un loc. Ne-a anunţat plecarea abia 
la prânz și fiica mea a avut tocmai timpul necesar ca să-l 
conducă cu mașina la Lidstone. 

— Voiţi să-mi dați adresa lui de la Londra ca să pot 
încerca să-l împiedic de a se mai ocupa de chestiuni, de 
care dv. doriţi să-l vedeţi complect străin? 

— Îţi mulţumesc; îi poţi scrie la Clubul Celibatarilor, în 
Saint James Street. 

— Şi acum aș vrea să vă mai pun o singură întrebare. 
Cine este Grinstone? 

— Este portarul meu. De ce întrebi asta? 

— Mi-aţi permis să mă adresez lui spre a obţine detalii 
despre castel, el trebuie să vină dintr-un moment într-altul 
și mie îmi place totdeauna să știu cu cine am a face. 

— Nu este nimic interesant în personalitatea lui 
Grinstone; a fost ordonanta fratelui meu, care a fost ofițer 
de cavalerie și care a fost omorât pe front acum douăzeci 
de ani. Când a părăsit armata, a intrat în serviciul meu. 
Asta-i tot. 

— Nu prezintă nicio particularitate? 

— El a păstrat atitudinea de subofițer și nu-și uită 
niciodată galoanele. lată-ne ajunși la poartă unde mă 
aștepta mașina. Vrei să te conduc undeva? Nu, d-ta aștepți 
pe Grinstone. Îți mulțumesc pentru cele ce mi-ai spus cu 
privire la d. Oldroyd; se poate să ai dreptate și mă voi mai 


gândi. 
X 


O femeie cu figura agreabilă se afla lângă poartă. Ea se 
înclină înaintea lordului. 

— D-ta ești, d-na Smith? Sper că ești sănătoasă. Ce-ţi 
face băiețașul? 

— S-a făcut băiat mare. Are mai mult de treisprezece ani 
și va termina curând școala. 

— Foarte bine. Când va fi liber să-l trimiţi la mine, îi voi 
căuta o ocupaţie. Sper că va fi tot atât de brav ca tatăl lui 
cu care jucam cricket și ca bunicul său care m-a învăţat să 
țin pușca în mână. 

— Mulţumesc, Înălțimea Voastră, Horace va fi mândru 
să vă servească, spuse femeia închizând poarta în urma 
lordului. 

Mă uit la ceas, era cinci și zece, dar nu vedeam nici pe 
Billy, nici pe Grinstone; mă apropiai deci de d-na Smith 
spunându-i: N 

— Aştept pe cineva, care însă nu se arată. Imi permiți să 
intru puţin la d-ta? 

— Cu plăcere, d-le, poftiţi aci. 

D-na Smith mă conduse într-o odaie foarte curată, apoi 
îmi aduse un pahar cu ceai. 

— Îmi închipui că tânărul Horace pe care l-am întâlnit 
aseară este fiul d-tale? 

— Da, d-le. D-ta eşti faimosul detectiv despre care mi-a 
vorbit? 

— Nu chiar aşa de faimos. Dar ce face micul 
scandalagiu? 

— Oh! nu este deloc scandalagiu. Este un băiat foarte 
bun. N-am fost silit să-l pedepsesc de un an, ba chiar mai 
mult, căci asta s-a întâmplat înainte ca Grinstone să 
părăsească proprietatea. 


— Dar ce legături poate fi între pedepsirea copilului și 
Grinstone? 

— Nu prea eram în relaţii bune cu el și cu familia lui, așa 
că recomandasem lui Horace să nu se apropie de grădină. 
Ştiam că Grinstone care are numai fete, nu poate suferi 
băieţii; odată l-a găsit pe Horace ţinând o praștie în mână. 
Eu i-o luasem în repetate rânduri, căci Grinstone spunea 
că-i sparge geamurile de la seră. M-am simţit foarte 
umilită când l-am văzut pe Grinstone urechindu-mi copilul. 
L-am certat pe Horace. 

— L-ai certat și aseară, cred; l-am auzit plângând, pe 
când treceam pe aci. 

— Este adevărat, dar meritase asta; îi interzisesem să se 
plimbe prin castel, căci agentul Danby, îmi adusese un afiș 
prin care era oprit oricui, să se plimbe printre ruinele 
castelului. Eu nu voisem să-l las pe Horace să iasă seara 
din casă, dar el m-a implorat, spunându-mi că se duce să 
facă cercetășie. Îţi închipui emoția și spaima mea când am 
văzut că se face ora zece și copilul nu vine. Am fugit la 
poliție să-l caut, dar când m-am înapoiat acasă, a sosit și 
Horace. Era într-o stare de murdărie îngrozitoare. L-am 
trimis să se spele, și apoi m-am repezit la poliție ca să 
anunț că mi-am regăsit copilul. Ei s-au supărat și d-na 
Bode, soţia agentului de serviciu mi-a spus: „Ne alarmezi 
degeaba, parcă n-am avea altă treabă”. Asta m-a necăjit și 
ajunsă acasă m-am decis să-l pedepsesc pe Horace. Dar, 
dacă aș fi știut aseară, ceea ce mi-a povestit el azi 
dimineaţă, aș fi fost mai puţin severă cu el. 

— Dar ce ţi-a povestit? 

— Mi-a spus că se dusese aseară, să facă cercetări 
pentru a descoperi pe autorul crimei misterioase, și că 
găsise o cheie pe care poliția nu o putea găsi. Apoi 
călăuzise pe doi detectivi și în urmă observase pe d-l 
Oldroyd, care venise să caute o comoară ascunsă. Mi-a 
spus că a văzut pe criminal, care s-a cățărat pe tavan și era 
cât pe ce să omoare pe d-l Oldroyd. 


Era ora cinci jumătate, dar nici Billy nici Grinstone nu se 
zăreau. 

D-na Smith, care între timp se dusese în odaia lui 
Horace reveni spunându-mi că acesta dorește să-mi 
vorbească. 


XI 


Copilul se afla culcat în pat; el mă primi surâzător. 

— Am descoperit pe omul care se ascunde înapoia 
coșului, începui eu. 

— Ah! Cine era? 

— N-am dreptul să o spun. 

— Este adevărat; eu am crezut la început că este d. 
Grinstone. El este înalt și se ţine bine, dar nu știe să se 
caţere, așa că atunci când l-am văzut pe individ urcând pe 
coș, am înţeles că nu este el și am fost dezolat. 

— De ce dezolat? 

— Mi-ar fi plăcut să-i văd pe bătrânul Grinstone dus de 
urechi la poliție, așa cum spunea el că va face cu mine. 

— Dar ce te-a făcut să crezi că este sergentul Grinstone? 

— L-am văzut învârtindu-se deseori pe aci; se plimba ca 
pe timpul când locuia aci; venea, pe bicicletă, cu un 
prieten al lui; ăsta trebuie să fie cel care s-a cățărat pe 
acoperiș. 

— Ştii cum îl cheamă? 

— Nu-i știu numele adevărat; lucrătorii care lucrau la 
castel îi spuneau Mike. 

— Ce știi despre el? 

— Oh! Nu pot să dau prea multe informaţii în privința 
lui; locuia la Grinstone și venea zilnic cu bicicleta. 
Grinstone îl însoțea de multe ori. L-am văzut ultima dată 
Luni seara, cam la orele nouă. 

— Ce te face să crezi că el este cel care se căţăra? 

— L-am văzut acum câtva timp cu ce agilitate cobora de 


pe o schelă. 

— Cum arată el? 

— Oh! nimic deosebit, afară poate de hainele lui care nu 
semăna cu cele ce se poartă pe aci, era un străin și avea un 
mers foarte caraghios? 

— Vrei să spui că șchiopăta? 

— Nu d-le, căci mergea foarte iute și știa să se caţere 
foarte bine. 

— În orice caz, Horace, ţin să-ţi spun că el nu este cel 
care se afla ieri pe acoperiș. 

In acest moment se auzi claxonul automobilului lui Billy 
și d-na Smith ieși să deschidă poarta. 


XII 


În momentul când mă urcai în mașină d-na Smith îmi 
spuse: 

— Sper că nu-i veţi cauza neplăceri micuţului meu, 
repetând cele ce a spus. El vorbește totdeauna mult! 

— N-ai nicio grijă d-nă. Îi sunt foarte îndatorat pentru tot 
ce am aflat graţie lui. 

Apoi mă întorsei spre Billy. 

— Cum se face că ești în întârziere cu trei sferturi de 
oră? îl întrebai pe Billy. 

— Sunt dezolat, dar sergentul Grinstone a insistat să iau 
un ceai. 

— Soţia mea a insistat, declară Grinstone. Eu nu beau 
niciodată ceai. 

— Asta a fost foarte amabil din partea ei, replică Billy, 
apoi sergentul și cu mine am trăncănit puţin și am vorbit 
despre Londra de odinioară și cea de acum. Ai să crezi? 
Amicul Grinstone nu a fost la Londra, de douăzeci de ani. 

— De cinci ani, rectifică Grinstone. 

— Tot aia este, răspunse Billy. Hei! acum ne apropiem 
de conacul unde Grinstone va vedea ruinele celor una sută 


cincizeci de camere. 

— Nu, o sută optzeci și șapte, întrerupse Grinstone. 

— Asta, dacă socotești și sălile de baie și cămările. 

— Ba deloc. 

— În fine, oricum, ar fi, iată-ne ajunși. 

Coborâm din mașină, iar eu mă adresai lui Billy: 

— Acum nu avem nevoie de d-ta, așa că te rog să te duci 
la Waveton să dai o telegramă. 

Scrisei o telegramă adresată d-lui Mervyn, clubul 
celibatarilor. Londra: 

Frost și-a bătut joc de d-ta. Atenţie! 

— Fără iscălitură? întrebă Billy. 

— Fără. 

— Şi apoi, ce mai trebuie să fac? 

— Te înapoiezi ca să-l duci acasă pe sergent. 

— Prefer să merg pe jos, declară Grinstone. 

— Atunci vino să mă duci la Lidstone. 

— Este într-adevăr, un agent al dv.? mă întrebă fostul 
militar. 

— Da, și încă dintre cei mai inteligenţi. 

— Nu prea pare. 

Pornirăm să vizităm ruinele; aflai câte odăi se aflau în 
aripa de nord, ca și amplasamentul scărilor, constatai că 
spre a ajunge în apartamentele copiilor, trebuia să treci pe 
la cămară. Grinstone își reamintea foarte bine zăvoarele 
exterioare, deoarece soţia sa, amenința mereu pe fetițe că 
le va încuia în acest loc. 

În timp ce umblam, fui frapat de precizia și justeţea 
amănuntelor ce-mi furniza Grinstone; nu părea să aibă 
vreo ezitare și nu spunea o vorbă de prisos. În plus, nu 
părea să se intereseze de motivele interogatorului meu. 
Lordul îi dăduse un ordin și se conforma. 

Când ne înapoiarăm pe terasă, se însera; întinsei 
sergentului punga cu tutun și-mi scosei pipa. 

— Mulţumesc, d-le, nu fumez, 

— Dar bei câteodată? 


— Nu prea. 

— Totuși abia ieri mi s-a spus cât de mult se regretă 
faptul că nu mai dai pe la „Leul Roșu”. 

— Mă duceam pe acolo din când în când, dar mai mult 
ca să mă întâlnesc cu prieteni și nu spun că n-am băut 
câteodată un păhărel, două, dar asta nu înseamnă că sunt 
băutor. 

— Cred că nu există nicio cafenea pe lângă locuinţa d- 
tale la Mervyn Court? 

— Nu, cea mai apropiată se află la Waverton. 

— Atunci desigur că duci lipsă de prietenii d-tale? 

— Oh! vin din când în când pe aci, replică Grinstone 
privindu-mă atent. 

— Desigur că existenţa d-tale este monotonă; așa se 
întâmplă cu bărbaţii care trăiesc înconjurați numai de 
femei. Ah! uitasem. Îmi pare că ai un locatar. 

— Am avut unul; a plecat. 

— Şi-a terminat lucrul? 

— Da. 

— Când a plecat? 

Luni dimineaţa. 

— Era un lucrător de la Gosling, nu-i așa? 

— Da. 

— Mai lucrează la el? 

— Nu l-am întrebat. 

— Cum îl chema? 

— Mike Kelley. 

— Ştii ceva despre el? De unde venea? 

— Habar n-am. Mai ai să-mi pui multe întrebări? 

— Nu prea ești amabil. 

— Când începe să te interogheze poliţia, este mai 
sănătos să vorbești mai puţin. 

— Oricum îți mulțumesc, pentru tot ce mi-ai spus. 

— Lordului trebuie să-i mulțumești. Bună seara. 


XIII 


Billy veni să mă ia cu mașina. 

— Pariez că nu ai aflat prea multe, de la catârul de 
Grinstone. 

— Am aflat un indiciu important, dar a cărui valoare nu 
am putut-o recunoaște decât graţie informaţiilor ce 
obținusem de la tânărul nostru amic Horace. 

Ajunsesem la hotel și după ce mâncarăm ne așezarăm 
într-un colţ retras, de unde puteam vedea pe toţi cei ce 
intrau sau ieșeau dar unde nimeni nu auzea. Billy începu 
să-mi dea raportul. 

— Așa cum mi-ai ordonat, m-am dus la „Calul Negru” 
unde am ajuns la ora două jumătate. Tânărul Albert a 
apărut abia la ora trei și un sfert. In așteptare am intrat în 
vorbă cu debitanta de la care mi-am cumpărat ţigări; am 
aflat de la ea că d-na Richards de la „Calul Negru” este 
foarte stimată de vecini și că Albert este un băiat foarte de 
treabă, după ce am părăsit debitul, l-am văzut pe 
Vandermeyer care trecea într-o mașină și te-am văzut și pe 
d-ta care-l urmăreai. În sfârșit a apărut și junele Albert 
care a intrat în local; este un băiat drăguţ, care se îmbracă 
foarte elegant. Când am intrat și eu în local, după câteva 
minute Albert a tresărit și mama sa s-a întors spre mine, cu 
o mutră nu prea amabilă. „Bună ziua am spus eu. Domnul 
străin a revenit?”. „Nu, a răspuns d-na Richards, și ai face 
mai bine să nu te mai ocupi de el.” „Sunt detectiv la 
Scotland Yard și căutăm pe acest domn.” „Nu-l cunosc și 
nu-ţi pot da nicio informaţie”. „Dar știi cine este persoana 
pe care o căuta?” „In orice caz nu era aci”. „Dar este 
acum” am spus eu privind pe Albert care devenise livid. 
„Ce vrei să spui?” a întrebat mama lui. „N-am face mai 
bine dacă am sta puţintel de vorbă în particular”? Am 
intrat într-o odăiță alăturată. Mama s-a așezat alături de 
fiu și apoi m-a întrebat: „Ce ai de reproșat băiatului meu?” 
„Nimic, d-nă, dar este de datoria mea să-i pun câteva 


întrebări la care dacă ar binevoi să-mi răspundă ar ajuta 
mult poliţiei”. „Înţeleg, a spus d-na Richards. Atunci am 
început astfel; „Ai fost Luni la Waverdale?” „Da, d-le” 
„Unde se află camera d-tale?” „Lângă cea a d-lui 
Bambridge.” „Iar a lui era lângă poarta grajdurilor?” „Da”. 
Drept în fața acestei porţi? „Nu mai era acolo o scară de 
piatră și camerele noastre dădeau într-un mic coridor la 
stânga.” „A d-tale era cea mai depărtată dintre 
amândouă”? „Da.” „La ce oră te-ai dus să te culci?” „Cam 
la orele zece”. „La ce oră a închis Bambridge poarta?” „La 
orele unsprezece”. „Şi la ce oră a deschis-o? Probabil că 
atunci când ţi-ai închipuit că Bambridge a adormit, nu?” D- 
na Richards a tresărit și a privit spre fiul ei care își mușca 
buzele. „Da, este adevărat, că am deschis poarta așa cum 
îmi ordonase din vreme d-l Wiliam care plecase în oraș 
împreună cu Miss Lamb.” „La ce oră s-au înapoiat?” „Nu 
știu, căci eu dormeam”. „Nu te-ai gândit că prin această 
poartă a intrat incendiatorul?” „Ba da, dar ce pot face eu? 
Eu am ascultat de ordinul ce mi s-a dat.” 

Apoi am aflat că Middleton îi dăduse o scrisoare pe care 
s-o înmâneze domnului străin ca din partea d-lui Oldroyd. 
I-am cerut să mi-o dea, dar nu l-a lăsat d-na Richards, 
spunând că scrisoarea aparţine celui care a scris-o. Văzând 
că nu se poate altfel, l-am sfătuit să dea scrisoarea d-lui 
Oldroyd și să-i spună că domnul străin n-a venit. Mi-a 
răspuns că nu îndrăznește să se adreseze d-lui Oldroyd, 
căci el nu este decât al treilea valet. Atunci i-am spus să o 
predea d-lui Bambridge căruia să-i spună că a fost sfătuit 
la aceasta de către inspectorul Frost. 

— Foarte bine ai făcut, Billy, ai fost bine inspirat. 


XIV 


Când am ajuns la locuinţa portarului, reluă Billy, d-na 
Grinstone mi-a spus că soţul ei a ieșit, dar că se va înapoia 


curând. Am stat de vorbă cu ea și cu cele trei fete ale ei. 
Am întrebat apoi dacă Grinstone va întârzia mult. „Oh! nu, 
a răspuns soţia lui, el nu întârzie niciodată!” „Cum poţi să 
spui asta, mamă? a întrebat fata cea mai mare. Nu dus el, 
fără să ne prevină, Lunea trecută să-l ajute pe Hagden să 
strângă fânul și n-a revenit decât la patru dimineaţa”?”. 

— Așa a spus? Grinstone spusese lui Lady Suzanne că a 
fost la Londra! 

— Păi, nu ne-a declarat nouă că nu a văzut Capitala de 
cinci ani? Pare-se că Grinstone este un mare mincinos. 
Când s-a înapoiat l-am rugat să meargă cu mine și tot 
drumul i-am vorbit despre Londra și despre alte lucruri, 
dar el n-a scos nici trei vorbe. 

După ce am declarat raportul lui Billy i-am spus tot ce 
aflasem eu. Cam la orele zece a sosit sergentul Barnet, 
care părea obosit și turburat. 

— Nu știu ce vrei d-ta să afli cu privire la bucata de 
pantof, îmi spuse el. 

— N-ai aflat nimic? 

— Ba da; la fabrica de ghete directorul mi-a spus că asta 
este marfă străină și că guvernul ar trebui să interzică 
importul ei. A adăugat că tocul este nou, că reparatia 
fusese bine executată, dar că nu ar putea spune cine a 
făcut-o, căci sunt în ţară mii de cizmari. Am început să 
cercetez pe cizmarii din Lindstone, fără rezultat însă; mai 
am de vizitat încă vreo duzină, dar ceea ce mă sâcâie este 
faptul că nimic nu dovedește că pantoful a fost reparat la 
Lidstone. 

— După cele ce am aflat astă seară, sunt înclinat să cred 
că vei găsi la Waverton cizmarul pe care-l căutaţi: este un 
sătuleţ unde nu vei avea de cercetat mult, căci nu cred să 
fie în el mai mult de cinci cizmari. Cred că acest pantof ne 
va fi util spre a stabili mâine, la anchetă, identitatea lui 
Mike Kelley. 

— Mike Kelley? N-am auzit niciodată acest nume. 

— El locuia la sergentul Grinstone, portarul de la 


Mervyn Court. 

— II cunosc din vedere. 

— Kelley lucra pentru Gosling la reparaţiile ce se făceau 
la castel. 

— Cum ai descoperit asta? 

— Când oamenii d-tale au ridicat cadavrul, ei n-au 
remarcat acest carneţel pe jumătate ars; pe prima pagină 
este scris: Plătit o liră lui Grinstone, și este probabil că pe 
altă pagină este notat și costul reparaţiei pantofului, dar 
paginile sunt calcinate și trebuie umblat cu băgare de 
seamă. 

— Asta nu ţi-a dovedit însă identitatea mortului. 

— Nu; dar acest carneţel m-a condus la Grinstone care a 
recunoscut că a avut un chiriaș: a adăugat - reţine acest 
detaliu - că locatarul lui l-a părăsit Luni dimineaţa și că nu 
l-a mai văzut apoi. Individul lucra la Gosling, mâine vei 
încerca să-l convingi pe acesta să apară împreună cu 
Grinstone la anchetă, pentru ca ambii să afirme existenţa 
numitului Mike Kelley. Pe de altă parte, dacă găsești și 
aduci și pe cizmarul care a reparat pantoful și mai arăţi 
juriului și acest carneţel, desigur că vei izbuti să câştigi 
admiraţia publicului. 

— Şi d-ta ce vei face? 

— Nimic, d-ta ai descoperit cadavrul și meritul de a-l 
identifica îţi revine tot d-tale. 

— Dar cheia? 

— Da, dar nu trebuie să vorbești; cheia îmi aparţine. 
Juriul trebuie să stabilească cauza morții lui Kelley, el n- 
are să se ocupe de incendiul de la Wawerdale. 

Barnet se depărtă mulţumit dar perplex. Era încântat 
gândindu-se la gloria ce-l va acoperi, dar, totuși, avea 
impresia că îi ascund ceva. 

Nu se înșela; imediat ce ieși, îi spusei lui Billy. 

— Ascultă, Kelley a părăsit pe Grinstone Luni dimineaţă, 
trebuie că a luat cu el un geamantan și este cert că avea 
intenţia să dispară după atentat. Desigur că bagajele lui se 


află, depozitate la Lindstone. Te vei duce să le cauţi mâine 
dis-de-dimineaţă. 


PARIEA TREIA 


Vineri 7 August 


I 


Când îmi făcui raportul şi-mi redactai notele, Vineri 
dimineață, Middleton era în fruntea listei de suspecti; în ce 
privește pe Grinstone, rolul lui îmi părea mereu obscur. 
Middleton şi cu Vandermeyer erau evident complici şi 
descoperirea cheii dovedea că existaseră legături între 
secretar și Mike Kelley. Acesta era chiriașul lui Grinstone 
care este servitorul lordului Lindstone. Cum să elucidez 
misterul cu ajutorul acestor informaţii? 

Portarul îmi aduse două scrisori iar o a treia fu depusă 
pentru mine la biroul hotelului. Ele erau evident 
importante, dar nu clarificau problema. 

Prima conținea un raport detailat asupra lui Pontifex; 
multe puncte din acest raport n-aveau nicio legătură cu 
afacerea de care mă ocupam, dar ele erau sugestive. 
Pontifex era un avocat bogat care locuia la Wimbledon; era 
însurat și n-avea copii. Sonth și Ward, foștii săi asociați 
muriseră. Avocatul nu era prea simpatizat de către vecinii 
săi și de către clienţi. Trecea, drept bun specialist în 
materie de economie și se ocupa de toate întreprinderile d- 
lui Oldroyd. 

Toate aceste puteau fi interesante, dar nu mă lămureau 
suficient; ceea ce îmi povestise William Oldroyd cu privire 
la sosirea lui Pontifex într-un cabaret, putea fi adevărat, 
dar de ce dusese cu Middleton? De ce venise la Lidstone ca 


să-l vadă pe Oldroyd și de ce fugise după ce vorbise cu 
Vandermeyer? De ce, în sfârșit, Oldroyd părea furios 
împotriva avocatului său? 

A doua scrisoare îmi fusese adresată de către detectivul 
Roberts de la Scotland Yard și-mi dădea detalii asupra 
vizitei sale la locuinţa lui Oldroyd din Palace Gardens. 
Găsise acolo o îngrijitoare și câţiva servitori. Vorbise cu 
îngrijitoarea, d-na Turner, care era în serviciul familiei lui 
Oldroyd de cinci ani și se bucura de toată încrederea 
stăpânilor. Ea nu-l agrea pe Middleton și nu înţelegea ca 
un tânăr să se ocupe de nevoile gospodăriei. „Nu știe nimic 
dar se bagă peste tot” declarase el. Ea se plânsese și d-nei 
Oldroyd și puţin îi păsa dacă aceasta va repeta vorbele ei 
lui Middleton, căci ea, d-na Turner, era o femeie cinstită, în 
timp ce secretarul nu făcea această impresie. Ea avea o 
părere destul de mediocră despre Miss Lamb, pe care 
totuși n-o putea blama, căci trebuia să fii un înger ca să 
poţi suporta un copil ca George, Miss Lamb avea desigur 
un scop: ea nu se ocupa atâta de copil, cât de fratele său 
mai mare, care îi făcea ochi dulci. De altfel și Middleton îi 
trăgea clopotele, însă fără șanse prea mari. 

A treia scrisoare era de la vechiul meu amic Bambridge, 
și o reproduc mai jos: 


Dragul meu Frost, 


Îți mulţumesc în privinţa scrisorii ce mi-a dat-o tânărul 
Albert. Știu că nu trebuia să procedez așa cum am 
procedat, dar având în vedere că ești un vechi camarad, 
am luat măsurile pe care le-ai luat d-ta însăși. Am deschis 
deci scrisoarea punând plicul deasupra unei sticle eu apă 
caldă și-ţi trimit copia ei: 


Dragă domnule, 


Ultimele curse nu mi-au produs nimic, dar vrea să încerc 


din nou; angajez suma pe care o știți pe Favorit pentru 
mâine la orele trei. Veţi socoti desigur că este o speculație 
proastă, dar mi se pare că bine condus, el poate atinge 
potoul. În caz afirmativ, aș fi încântat să primesc cecul dvs. 

al dvs. James Middleton. 


Această scrisoare pare adresată unui bookmaker, dar 
este destul de stupidă. Eu nu-mi voi pierde banii jucând 
mâine pe Favorit în cursa de la ora trei, căci cunosc 
grajdul din care face parte și pe proprietarul lui. Așa cum 
ai dorit i-am dus plicul - pe care îl lipisem frumos - d-lui 
Oldroyd, căruia i-am spus: 

„Albert a adus înapoi scrisoarea căci domnul n-a venit”. 
Oldroyd a desfăcut plicul și m-a întrebat ce însemnează 
asta. Atunci l-am chemat pe Albert și pe Middleton și 
primul a jurat că secretarul i-a spus că scrisoarea este din 
partea d-lui Oldroyd, dar Middleton a negat, Oldroyd a 
spus că valetul este un imbecil iar secretarul i-a remarcat 
că trebuie ca cineva să fie idiot ca să joace la curse. 
Middleton a recunoscut, dar a afirmat că nu riscă decât 
câte o liră din timp în timp și numai ca amuzament. Așa s-a 
terminat afacerea. Nu știu ce ai căutat, dar îmi închipui că 
n-ai găsit. 

Devotatul d-tale, 
B. Bambridge 


II 


— Ai dreptate în privinţa bagajelor lui Kelley, îmi spuse 
Billy intrând în camera mea. 

— Le-ai găsit la gară? 

— Da, apoi l-am chemat pe Barnet să le inventarieze. 

— Foarte bine. Dă-mi detalii. 

— Omul nostru avea la magazia de bagaje un geamantan 
vechi dar plin de haine noi. Mike Kelley avea desigur 


intenţia să-și schimbe hainele în tren. În buzunarul interior 
al hainei am descoperit un pașaport american și o 
fotografie. Barnet a luat primul obiect, iar eu pe cel de al 
doilea. 

— Poate că și pașaportul este interesant pentru noi. 

— Desigur, de aceea mi-am însemnat detaliile; după 
vizele ce le are se poate vedea, Mike a mers de la New- 
York la Liverpool și de la Hull la Amsterdam. Apoi s-a dus 
la Hamburg, Riga și Moscova apoi a venit la Amsterdam și 
în sfârșit s-a dus de la Rotterdam la Harvich. Am notat 
toate datele; ele înglobează ceva mai mult de un an. 

— Şi fotografia? 

— Este un instantaneu luat de un amator și care îmi pare 
să reprezinte niște soldaţi păzind prizonieri. Acesta din 
primul rând pare să fie un sergent și aș paria că este 
Grinstone. Pe dosul fotografiei este scris: Tipperary 1920. 
Este interesant, nu? 

— Da. 

— Mă întreb dacă Grinstone n-a făcut parte vreodată din 
poliția auxiliară și dacă Mike n-a fost cumva sub paza lui. 

— Se poate; ar trebui timp ca să ne procurăm matricula 
lui Grinstone, iar eu doresc să ajung mai iute la un 
rezultat. Lordul Lidstone ne-ar da informaţii. Ce oră este? 
Opt și jumătate? Este prea devreme ca să chem pe lord la 
telefon dar dacă te-ai duce la el cu mașina pe la 
douăsprezece jumătate, într-o oră ai fi înapoi. 

— Foarte bine. 

— Acum așează-te, să-ţi citesc notele mele. 

După ce terminai de citit Billy se sculă și începu să se 
plimbe prin odaie. 

— Totul este perfect, îmi spuse el. Ai rezumat toate 
faptele stabilite până în prezent și știi cât valorează ele. 
Dar ai descoperit cauza incendiului? 

— Nici d-ta n-ai descoperit-o, replicai eu sec. 

— lată care este părerea mea; a fost nevoie de mai multe 
persoane ca să se provoace acest sinistru; fără îndoială că 


au fost trei și-mi pare plauzibil ca Mike, Grinstone și 
Middleton să fi fost complici... Dar noi voim să descoperim 
pe instigatorul actului și, după părerea mea, nu există 
decât doi posibili. Tânărul Mervyn și Oldroyd. Dacă 
izbutești să demonstrezi nevinovăția unuia din ei, atunci 
vei fi aproape sigur că celălalt este culpabilul. 

— Nu ai dreptate Billy, dar continuă; spune-mi și mie ce 
te face să crezi că focul a fost pus din îndemnul lui Ernest 
Mervyn. 

— Asta pare destul de simplu; el era furios de vinderea 
castelului și detesta familia Oldroyd care îl cumpărase; ela 
recunoscut că se afla la castel când a izbucnit incendiul. În 
plus, Grinstone care este servitorul lui Mervyn și care, 
cunoaște perfect locurile, a lipsit de acasă toată noaptea. 
Mike Kelley care locuia la el a fost găsit mort printre ruine. 
Mervyn caută să arunce vina asupra lui Oldroyd. Să cerem 
mandat de arestare pe numele lui și apoi să mai strângem 
probe suplimentare. 

— Şi cu smaragdele „Corleone” ce faci? 

— Stai o clipă, că n-am terminat; trebuie să ţii socoteală 
de mentalitatea lui Mervyn care, după părerea mea, este 
ciudat, dar inteligent. Este un om care, nu ezită deloc ca să 
facă o glumă și care ar comite o crimă râzând. 

— Te înșeli complet. Cert, Mervyn te-ar aproba dacă te- 
ar auzi căci așa îi place să fie considerat. In realitate el 
este dominat de trecutul său și n-ar face niciodată ceva 
care ar fi împotriva tradiţiilor familiei sale. 

— Asta este părerea d-tale, dar și a mea îmi pare tot atât 
de bună. 

— Posibil. Oricum ar fi, să lăsăm deoparte ideile și să 
revenim la realităţi. Smaragdele au dispărut. Vandermeyer 
a venit la Lidstone și noi am găsit o legătură între el și 
Middleton. Cum cadrează aceste fapte cu ipotezele d-tale? 

— Nu se prea potrivesc, dar se poate să fie vorba de 
două delicate aparate. Suntem în drept să bănuim că 
Middleton n-a putut rezista tentaţiei de a fura smaragdele 


în timpul incendiului și că apoi, a telegrafiat lui 
Vandermeyer. 

— N-a avut timp să se înţeleagă cu el... și nu i-ar fi 
telegrafiat căci poșta păstrează formularele de telegrame. 
Focul s-a declarat în noaptea de Marţi la orele trei; la orele 
zece Vandermeyer era în drum spre Lidstone. Ar trebui să 
admitem că Middleton știa că el nu se află la Amsterdam, 
că va voi să se ocupe de smaragde și de asemenea să 
cunoască locul unde poate fi găsit. Dacă credem că 
smaragdele au fost furate de către Middleton, atunci furtul 
a fost pregătit mai din vreme. 

— Se poate să ai dreptate, declară Billy, morocănos. 

— Apoi de ce Mervyn ar fi fost atât de imprudent încât 
să mărturisească lui lady Susanne că Grinstone a lipsit 
toată noaptea. Dacă acesta era complicele lui? 

— Criminalii comit totdeauna stângăcii. 

— Da, dar și nevinovaţii. Mi se pare că toate acuzaţiile d- 
tale împotriva lui Mervyn se sprijină pe dovezile ce ţi le-a 
furnizat el însuși, pentru că el este destul de îndrăzneț, sau 
cuminte, ca să-și închipuie că nimeni nu-l bănuiește. 

— Eu îl bănuiesc... dar nici Oldroyd numi inspiră 
încredere. 

— Să sperăm că deducţiile d-tale în privinţa acestuia 
sunt convingătoare. 

— Nu mai convins că Mervyn nu este vinovat dar 
argumentele mele contra lui Oldroyd sunt destul de 
concludente. Era în lipsă de bani: aproape ne-a mărturisit 
că creditul lui este puternic zdruncinat. Pe de altă parte, 
Waverdale a fost evaluat, asigurat și prevăzut cu ieșiri de 
incendiu. Să presupunem că a pus în siguranţă smaragdele 
și alte obiecte preţioase, apoi îl chemă pe Vandermeyer 
pentru a lichida și în urmă dă foc castelului cu ajutorul lui 
Mike și a lui Middleton. Cu această ocazie să ne reamintim 
că Mike a fost la Amsterdam de două ori, în cursul anului 
trecut... Oldroyd ar putea încasa o sumă respectabilă de pe 
urma bijuteriilor și din asigurare. Middleton a servit de 


intermediar între el și Vandermeyer. 

— L-am văzut de trei ori pe Oldroyd și nu cred că el 
consideră că ar putea fi bănuit. 

— Se poate dar Pontifex a avut ideea. 

— Rolul acestuia nu l-am putut înțelege. 

— Ascultă-mă d-le, avocatul a venit la Lidstone pentru că 
avea îndoieli, l-a întâlnit pe Vandermeyer la gară, a auzit 
câteva vorbe și a ghicit o parte a adevărului. Atunci a prins 
frică și s-a înapoiat repede la Londra, ca să nu fie 
amestecat în această afacere. Nu vezi că totul se explică? 
De fapt vinovăția lui Oldroyd este mai plauzibilă. 

— Se pare că nu-ţi dai seama că enorma pierdere pe 
care a suferit-o, a influenţat defavorabil asupra situaţiei lui 
Oldroyd situație deja compromisă în lumea bancară. 

— Nu văd ce legătură poate fi între dispariţia castelului 
său și între afacerile sale comerciale. 

— Eu sunt sigur că dacă Oldroyd ar fi vrut să provoace 
un incendiu, ar fi dat foc la Haterick care, desigur, era tot 
atât de bine asigurat. 

— Care ar fi fost deosebirea? 

— Oldroyd este un ambițios. Haterick, reprezintă pentru 
el o proprietate oarecare, în timp ce Waverdale este un 
castel istoric, graţie căruia el spera să obţină un titlu de 
nobleţe și să-și creeze o nouă situaţie socială. 

— Atunci, dacă ideile mele nu-ţi surâd, spune-mi pe cele 
ale d-tale. 

— Eu n-am idei, eu mă bizui pe fapte și sper să culeg 
mâine altele. 


III 


Convorbirea mea cu Billy fu întreruptă de sosirea 
sergentului Barnet. El găsise pe cizmarul din Waverton 
care reparase pantofii lui Kelley și îmi ceru fotografia spre 
a i-o arăta. 


— Dacă cizmarul nu-mi va recunoaște clientul voi 
încerca și cu Grinstone. 

Barnet îmi spuse apoi că a vorbit și cu fermierul Hayden; 
acesta nu-l văzuse Luni pe Grinstone. În urmă Barnet îl 
întrebase pe antreprenorul Gosling, care i-a spus că într- 
adevăr îl avusese angajat pe Kelley, care lucrase foarte 
bine primele trei săptămâni, dar, apoi devenise leneș și 
insolent. Il concediase Sâmbătă, iar Mike spusese: „Asta 
am și vrut”. 

In acest moment intră în odaie Oldroyd; el mă salută și 
privi semnificativ spre Billy și Barnet, care înţeleseră și 
ieșiră. 

— Scuză-mă că am intrat în odaia d-tale de culcare 
începu Oldroyd, dar nu voiam să discutăm în salonul 
hotelului unde sunt prea multe urechi indiscrete. Am 
izbutit să înving în lupta cu băncile și acum vreau să 
căutăm împreună pe cel care a incendiat castelul meu. 

— După câte am citit prin ziare, se pare că aţi avut 
momente dificile. 

— Da, speculanţii au încercat să mă distrugă, dar i-am 
învins. 

— Aveam impresia, după cele ce mi-a spus Pontifex, că 
situaţia dvs. era foarte solidă. 

— Pontifex este o vulpe bătrână. El știa că un crach este 
iminent și a vândut o mulţime de acţiuni fără să mă 
prevină. 

— Ca un șoarece care părăsește o corabie ce se îneacă. 

— Nu tocmai, căci Pontifex nu este un imbecil când 
preţurile acţiunilor a scăzut el le-a răscumpărat. El le 
poate revinde acum la prețuri mult mai mari. Va câștiga 
mulţi bani, dar asta va fi ultima ocazie pe care i-o voi mai 
da. 

— Câte odată nu este bine să fi prea șiret. 

— Ai dreptate! Pontifex este șiret și de multe ori a ghicit 
ce intenționam să fac, dar asta nu mă incomoda atât timp 
cât își vedea de treburi. 


— Sunt indiscret dacă vă întreb, în ce mod l-aţi cunoscut 
pe d. Middleton? 

— Middleton? Dar ce legătură are?... 

— Eu fac o anchetă în privința incendiului de la 
Waverdale și m-am informat despre trecutul celor ce vă 
înconjoară, dar nu știu nimic despre secretarul dvs. 

— Eu l-am descoperit; era funcţionar într-una din 
întreprinderile mele. Într-o zi la un consiliu de 
administraţie cineva a pus o întrebare; spre a i se 
răspunde a fost chemat Middleton. El a răspuns foarte 
documentat și mi-a făcut o impresie atât de bună încât l- 
am angajat ca secretarul meu particular; n-am regretat 
niciodată, căci merită mai mult decât îl plătesc. 

— Cine a pus întrebarea la care a trebuit să-l chemaţi pe 
Middleton să răspundă? 

— Cum?... Ah! da, îmi amintesc, era Pontifex. 

— Şi, după aceea, Pontifex care a știut că l-aţi angajat pe 
Middleton ca secretar, a ghicit mereu proiectele dvs.? 

— Bănuiești că totul a fost aranjat de Pontifex, ca să mi-l 
impună pe Middleton? Nu cred, în orice caz, eu sunt foarte 
mulțumit că am angajat pe cel mai bun secretar pe care i- 
am avut vreodată. 

— Aș mai vrea să am informaţii despre Miss Lamb. 

— A fost angajată de soţia mea, în urma unui anunţ în 
ziare, prin care căuta o institutoare. 

— Îmi închipui că a primit sute de oferte? Cine le-a triat? 

— Middleton; a reţinut trei oferte. Semnatarele lor au 
fost invitate să se prezinte, iar soția mea a ales pe Miss 
Lamb, care era singura acceptabilă. 

— Bineînţeles... 

— Ce vrei să spui? Oh? D-ta crezi că Pontifex m-a silit să- 
l angajez pe Middleton care, la rândul său, a determinat-o 
pe soţia mea să aleagă pe Miss Lamb. Ce vrei să insinuezi? 

— Un moment. În timpul călătoriei ce am făcut-o, 
Miercuri, cu Pontifex, el mi-a spus că voiţi să căsătoriţi pe 
fiul dv. cu Suzanne. 


— Nu m-am gândit niciodată la așa ceva. 

— Ceea ce este ciudat e că Pontifex a povestit același 
lucru și omului de afaceri a lordului Lidstone și am 
descoperit că asta îi este neplăcut lordului; îmi închipui că 
toată lumea a aflat despre pseudo-proiectul dv. 

Oldroyd se ridică enervat: 

— De asta este toată lumea atât de rece față de mine! 
Nobilii sunt totdeauna gata să primească bine pe oamenii 
bogaţi și chiar să le vândă fiicele. Dar îmi închipui că nu le 
place ca vânzarea să fie cunoscută prea din vreme! 

— Probabil. 

Oldroyd mă privi un moment cu un aer furios, apoi îmi 
spuse rece: 

— Eşti foarte amabil că te interesezi de afacerile mele 
personale, dar mi se pare că d-ta ai venit aci ca să cauţi pe 
incendiator și nu văd ce legătură poate fi între două 
chestiuni. 

— Așteptaţi. Vreau să vă mai întreb ceva: d. Middleton 
are vreo pasiune? 

— Da, joacă la curse. 

— Imposibil. 

— Şi eu aș fi spus la fel până în ultimul timp, dar am avut 
dovada deschizând, din eroare, o scrisoare adresată de 
secretarul meu unui bookmaker. 

— Adevărat? Mai are și o altă pasiune în timpul liber? 

— Da, el mi-a spus că-i place să se ocupe de mecanică. 

— Mă uluiţi! 

— Pare că asta durează numai de vreo lună, nu este prea 
îndemânatec, dar i-am permis să-și instaleze un atelier la 
Waverdale. 

— Asta îmi explică un lucru, aţi auzit desigur că lângă 
cadavrul carbonizat s-a găsit o cheie. Middleton a crezut 
că-i aparține lui și că i-a căzut din buzunar. Daţi-mi voie un 
moment. 

Luai receptorul și-l chemai pe Billy, care sosi imediat. Îi 
dădui cheia spunându-i: 


— Du-te imediat la Waverdale și vezi dacă această cheie 
se potrivește la poarta grădinarilor. În caz negativ, spune 
agentului de serviciu să nu lase pe nimeni, să intre în 
curte, nici chiar pe membrii familiei d-lui Oldroyd. Cred că 
consimţiţi, nu? 

— Desigur, deși nu înţeleg unde vrei să ajungi. 

Billy plecă, iar Oldroyd mă privi cu un aer iritat. 

— Dvs. detectivii vă ocupați de o mulţime de detalii fără 
importanţă... și nu vedeţi măcar ceea ce sare în ochi!... 

— Mi-am închipuit că aveţi să-mi spuneţi ceva important, 
atunci când aţi venit. 

— Bineînţeles și nu-mi explic de ce ne-am pierdut 
vremea vorbind de atâtea lucruri fără legătură cu 
incendiul. Cunoști pe un oarecare Grinstone, un individ 
prea puţin simpatic, și pe care l-am concediat de la 
Waverdale? 

— Da, știu că a vorbit urât despre dv. 

— Ştii că el a lipsit de acasă până la ora patru dimineaţa 
în noaptea de Luni? 

— Desigur, de asemenea știu că Mike Kelley era 
chiriașul lui. 

— Mike Kelley? Cine mai este și ăsta? 

— Veţi auzi vorbindu-se de el, dacă veţi veni azi la 
anchetă. 

— De ce nu l-aţi arestat? 

— Pe cine? Pe Grinstone? Pentru că n-am avut dovada că 
el a fost la Waverdale. Și apoi uitaţi că Luni se afla la dv. 
cineva care n-avea drept să se găsească acolo. 

— Cine? 

— Fantoma. 

— Vrei să vorbeşti de personajul pe care servitoarea mea 
i-a luat drept fantomă? 

— Exact; de altfel eu nu cred că el a dat foc castelului. 

— Cine era? 

— M-aţi sfătuit acum un moment, să mă ocup numai de 
misiunea mea. Eu caut pe incendiator, nu fantome. 


— Când speri să descoperi pe criminal? 

— Când voi ști unde se află smaragdele Corleone. 

— Spune-mi sincer, inspectore, poţi să-mi dai acum 
informaţiile pe care sunt în drept să ţi le cer? 

— Nu pot pentru moment, să vă spun mai mult, decât v- 
am spus. 

— În cazul acesta este inutil, să ne pierdem timpul. 

— Nici nu vă închipuiţi cât de mult m-ati ajutat. 

Oldroyd îmi aruncă o privire furioasă și apoi ieși. Poate 
că nu este un om rău, dar are darul să mă exaspereze. 


IV 


Stătui câteva minute pe gânduri apoi redactai câteva 
note și chemai la telefon Haterick. 

— Allo, Haterick? Aci inspectorul Frost. 

— Da, d-le, răspunse Bambridge. 

— D-l William este acasă? Aș vrea să-i vorbesc. 

După un moment tânărul era la telefon. 

— Aţi putea să-mi spuneţi dacă d. Middleton este acolo? 
îl întrebai eu. 

— De ce? Aveţi nevoie de el? 

— Pentru moment nu. El are motocicletă. Nu-i așa? Nu 
mă prea pricep la acest fel de mașini, dar aș dori ca cea a 
d-lui Middleton, să fie astăzi inutilizabilă. 

— Nu înţeleg. 

— Nu vreau ca Middleton să se afle pe peronul gării 
Lidstone când va pleca expresul de la ora trei. 

— Doamne Sfinte! Dar de ce? 

— Îmi închipui că tatăl dv., mănâncă azi la Lidstone? Da! 
Este mai bine pentru dv. căci este puţin enervat. Nu este 
puţin probabil ca el să fie la ora trei pe peron, căci la 
această oră începe ancheta și d-l Oldroyd este un om exact. 
Dv. nu veţi asista?... Bine... Nu va fi prea pasionant... Cât 
despre d. Middleton, cred că va fi foarte stânjenit fără 


motocicleta sa. La revedere. 

Expresul de la ora trei. Această aluzie interesase imediat 
pe William. Voi fi la gară și desigur că și la gara din King 
Gross, se va afla cineva, spre a vedea dacă calul bine 
condus a ajuns la potou... Totuși nu mă gândesc că 
Middleton își va primi cecul și nu trebuia ca el să poată 
fugi; nu este prea lesne să urmărești o motocicletă și 
speram ca tânărul Oldroyd va ști să o facă inutilizabilă pe 
cea a secretarului. 

— Lady Suzanne Mervyn și un domn tânăr doresc să vă 
vadă, mă anunţă un servitor. 

— Unde sunt? 

— În salon. 

Mă îndreptai spre salon, unde se afla cei doi veri. 

— Suntem de părere că v-aţi purtat foarte urât, strigă 
Lady Suzanne. 

— Sunt dezolat. Dar ce am făcut? Credeam că eu sunt 
cel care trebuie să se plângă, căci nu aţi păstrat secretul 
ce v-am încredinţat. 

— Nici n-aţi contat pe asta, replică tânăra fată. V-aţi 
bătut joc de mine și după ce l-aţi făcut pe Ernest să fugă ca 
un nebun la Londra, i-aţi trimis o telegramă pe care ela 
crezut că i-am trimis-o eu. Dar veţi afla o altă părere 
despre Ernest când veţi afla ce aţi descoperit. 

— Mi-am închipuit că n-aţi venit aci numai ca să mă 
cercetaţi ci și ca să mă lămuriţi. 

— Da, spuse, Mervyn. Speram să surprind un criminal la 
Palace Gardens și întâmplarea a făcut să descopăr un 
complot  Bloamsbury. Ascultaţi, eram furios primind 
telegrama al cărui sens n-o înțelegeam. În acest moment 
am întâlnit un coleg de școală, Ravenscroft, care mi-a 
propus să iau masa cu el la Prince. Ne-am dus acolo și la 
garderobă m-am ciocnit de un tânăr care s-a arătat foarte 
politicos; cum părea că se plictisește, l-am invitat cu noi. 
După masă ne-am dus la cinema, apoi Ravenscroft ne-a 
sugerat ideea să sfârșim seara la „Afrodita”. Acolo este 


orchestră bună, parchet de dans și consumaţii excelente. 
La primul etaj se află o odăiţă pe a cărei ușă scrie: 
SECRETARIAT. Intrarea oprită; acolo este o ruletă și se 
joacă. Sume mari. 

— Nu știam asta. 

— Revenscroft, care este cunoscut acolo, ne-a introdus. 
Eu și cu noul nostru prieten am rămas jos, iar Ravenscroft 
s-a urcat sus. La masa vecină se afla un străin însoţit de o 
tânără femeie; ea nu părea să se amuze și se uita stăruitor 
la amicul meu. După un moment a apărut un individ, care 
nu era complet beat dar băuse, în orice caz un păhărel mai 
mult. El a surâs străinului și i-a spus, cu accent american: 
„Sunt încântată să vă mulțumesc, d-le Vandermeyer.” D. 
Vandermeyer nu părea prea încântat, dar noul sosit a luat 
un scaun și a spus: „Mă voi așeza la masa dv. Dacă 
Fräulein permite.” Tânăra a profitat de ocazie spre a se 
scula răspunzând pe un ton rece: „Nu mă numesc 
Frăulein”, apoi ea s-a depărtat și un minut mai târziu ea 
dansa cu amicul meu. Cei doi au continuat discuţia în 
limba germană. 

— Ce păcat! strigai eu. 

— Ba deloc, căci înţeleg perfect această limbă și după ce 
am ajuns acasă am transcris dialogul lor, spre a vi-l 
prezenta, deoarece îl consider foarte important. 


V 


D. Mervyn îmi întinse câteva foi de hârtie și eu citii cele 
ce urmează: 

X. - Dragul meu prieten, nu pari prea bucuros că mă 
vezi. 

V. - Într-adevăr. 

X. - Totuși am venit aci în speranța de a te găsi pe d-ta 
sau pe Pontifex. 

V. - Din păcate Pontifex nu este aci. 


X. - El vine de obicei în fiecare Joi să facă socoteala, căci 
este proprietarul acestui local. 

V. - Nu cred nimic. 

X. - Ba da, dar actul este făcut pe numele lui Middleton. 
Dar spune-mi când l-ai văzut pentru ultima oară pe tânărul 
nostru prieten? 

V. - Nu-mi reamintesc. 

X. - Este tot la țară, acolo unde s-a produs incendiul? 

V. - Așa cred. 

X. - Acolo au dispărut smaragdele Corleone. N-ai nicio 
noutate? 

V. - Desigur că nu. 

X. - Nu vei putea să le vinzi în Europa; dar în America, 
eu... 

V. - Da, dacă le-ai avea le-ai vinde și ţi-ai păstra 
nouăzeci la sută din câștig, așa cum ai făcut și cu perlele 
rusești. 

X. - Nu, nu, exagerezi; de altfel fără mine perlele ar fi 
fost pierdute. Prințul v-a spus unde se aflau ascunse la 
Moscova. Era un om încrezător. 

V, - Avea nevoie de hani și eu i-am avansat puțini cu vagi 
speranțe că el va putea scoate din Rusia colierul despre 
care mi-a vorbit. 

X. - Nu va izbuti căci actualmente colierul se află în jurul 
gâtului d-nei Joung din Chicago. 

V. - Darnu uita că eu am descoperit unde se găsea. Eu 
am avut toată strădania și d-ta profitul! 

X. - Nu, nu, iar exagerezi și apoi uiţi pe Mike, fără el 
perlele n-ar fi ieșit niciodată din Rusia. Mike este un om 
foarte abil. Dar unde se află el acum? 

V. - Habar n-am și nici nu mă interesează. 

X. - Când am citit chestia cu incendiul m-am gândit la el; 
dăduse foc la atâtea case în Irlanda. 

V. - Într-adevăr, nu știam. 

X. - Da, multe case, dar a sfârșit prin a fi prins și a 
trebuit să dea tot ce poseda ca să poată scăpa. Este un om 


inteligent, dar fără noroc. 
V. - Bună seara. 
X. - Pleci? și drăguța Fräulein? 
V. - Va găsi cum să se distreze. 
X. - Și smaragdele? Nu le ai? 
V. - Ti-am spus că nu. 
X. - Dar poate că le vei găsi. Ce vei face? 
V. - Așteaptă și ai să afli. 


— Este important, nu-i așa? mă întrebă Mervyn. 

— Foarte important, dacă este exact, dar nu are aerul 
unei traduceri. 

— Bineînţeles! Am stil! 

— Cunoști bine germana? 

— Foarte bine. 

— Aș mai vrea să știu dacă n-ai văzut un omuleţ bărbos? 

— Nu se afla în local, dar când am ieșit, un individ cu 
aceste semnalmente încerca să reţină pe Vandermeyer 
care chemase singurul taxi care se vedea; olandezul s-a 
suit în mașină și a dispărut. Apoi m-am despărţit de amicul 
meu care este foarte simpatic și voi căuta să aflu cine este. 

— Pot să te informez eu. A fost valet la un duce și 
cunoaște bine mediul dvs. Așa că-l însărcinez totdeauna cu 
misiunile care au legătură eu nobilimea. 

— Așadar, este un detectiv? 

— Da. Când te-am văzut ieri luând trenul am socotit că 
vei avea nevoie de protecţie și am aranjat ca să fii 
împiedicat de a face vreo prostie. 

Mervyn părea jignit, dar ochii verișoarei lui străluceau 
de bucurie. 

— Sunteţi un adevărat părinte! strigă ea. Acum povestiţi- 
mi tot ce privește pe Mike. 

— Scumpă d-șoară, veţi afla tot ce voiţi, dacă veţi asista 
la ancheta care are loc după amiază. 

— Să mergem propuse ea, întorcându-se spre vărul ei. 

— Eu voi merge, dar nu cred că unchiul te va lăsa să mă 


însoţești. 

— Tăticul nu va fi acolo și probabil că nu va ști unde mă 
aflu. 

— Şi dacă va afla, eu voi fi blamat. Dar, în fine, ce 
importanţă are? Am umeri largi... 

— Dacă v-aș da informaţii despre Mike Kelley? 
întrerupsei eu. N-aţi mai fi obligaţi să asistați la anchetă. 

— Posibil, dar eu nu vreau să lipsesc. Vino, Ernest. 


VI 


Eram tocmai la masă când apăru Billy, care îmi spuse: 

— Am descoperit că toate porţile despre grajduri au 
zăvoare afară de cea din colţ, care are o broască de 
siguranţă. 

— Vasăzică încă o minciună a lui Middleton. 

— Ba chiar două! În timp ce mă aflam acolo el a venit 
tiptil; l-am întâmpinat și el m-a privit cu insolentă. 

„Din ordinul poliţiei nimeni n-are drept să treacă astăzi 
pe aci” i-am spus eu. „Această interdicţie nu mi se aplică; 
eu sunt secretarul d-lui Oldroyd”. „Regret, dar ordinul a 
fost dat cu asentimentul d-lui Oldroyd”. „Totuși, d. Oldroyd 
m-a însărcinat să iau ceva din garaj”. „Dacă este așa, te voi 
însoţi, apoi voi raporta poliției și cu această ocazie va afla 
și d-l Oldroyd”. „Mulţumesc, dar nu vreau să te ostenesc; 
d-l Oldroyd nu va avea astă seară lada cerută și asta va fi 
din vina d-tale. N-are decât să-mi dea mâine instrucţiuni 
scrise”. Spunând acestea secretarul a plecat. Dar stai, că 
asta nu este totul; i-am ordonat lui Danby ca în cazul că 
Middleton s-ar înapoia, să-l aresteze și să-mi telefoneze la 
poliţie. Apoi ieșind din parc m-am ciocnit de Horace. Mi-e 
foarte simpatic puștiul ăsta. Mi-a spus că dorește din suflet 
să asiste după masă la anchetă. l-am dat un bileţel cu 
ajutorul căruia va putea intra. 

— Când te gândești că am luat atâtea precauţiuni ca să 


nu poată asista la anchetă! Ştii bine că nu-mi place să 
amestec copiii în afacerile criminale. În sfârșit... 

— Dar stai că nu ţi-am vorbit încă despre marea 
descoperire, pe care am făcut-o. Ai să sări în sus! Mi-ai 
spus că într-adevăr Grinstone a servit în poliţia auxiliară a 
Irlandei. La plecare m-am întâlnit cu una din fetele lui 
Grinstone. Am stat puţintel la taifas și am intrat în casă. Ce 
să vezi? Pe masă era o cheie absolut identică cu cea pe 
care o am în buzunar. Am scos cheia mea, am comparat-o 
și am spus. „Este ciudat cât de identice sunt aceste ehei”. 
Mama și fetele nrau întrebat de unde am cheia. Le-am spus 
că ea descuie toate porțile la Waverdale și ele au presupus 
că Grinstone trebuia să posede și el una, de pe timpul când 
păzea castelul, dar nu puteau să-și reamintească ceva 
precis. Una din fete scosese cheia din buzunarul tatălui ei, 
Marţi dimineaţa, deoarece spunea ea, deforma buzunarul. 

— Şi ce-ai făcut cu aceasta a doua cheie? îl întrebai pe 
Billy. Mi-ai adus-o? 

— Nu. Am atârnat-o chipurile în joacă, pe un cui din 
dosul ușii și le-am făcut pe toate să-mi promită că nu vor 
spune nimic lui Grinstone; afară doar dacă el o va cere. 

— Bine. Acum să grăbim, căci este trei fără un sfert și la 
trei începe ședința. Eu mă duc întâi la gară, dar nu voi 
întârzia. 


VII 


Când ajunsei la gară, la ora trei fără șapte minute, trenul 
de Waterlo tocmai sosea, iar expresul de Londra era în 
gară. Din primul descinse William Oldroyd, care purta 
două valize; era urmat de Miss Lamb. M-am strecurat într- 
o sală de așteptare spre a observa fără să fiu văzut. 

Cei doi tineri aveau un aer fericit. Ambii se urcară într- 
un vagon de clasa întâia. Așteptai să văd dacă vine și 
Middleton, dar el nu apăru. După ce trenurile plecară, m- 


am dus la telefon spre a da instrucţiuni la Londra; totuși eu 
speram că Vandermeyer nu este la King Cross și că 
smaragdele Corleone nu se află în valiza lui Miss Lamb. În 
timp ce mă îndreptam către sala de ședințe căutai să 
îndepărtez din minte imaginea celor doi îndrăgostiţi și să- 
mi concentrez gândurile numai asupra lui Grinstone. Ce rol 
jucase el și cu cine colaborase? Aveam destule dovezi ca 
să-l fac pe fostul sergent să transpire putintel, dar desigur 
că el era destul de șiret ca să nu se dea de gol. 

Când intrai în sală, constatai surprins că ea este pe 
jumătate goală. Dar cum era zi de lucru și ziarele nu 
anunţaseră nimic extraordinar, era explicabil. 

Sergentul Barnet care făcea pe gazda îmi arătă martorii 
care se aflau așezați în prima banca: doctorul Bilgury, 
Grinstone, cizmarul din Waverton și conducătorul de 
lucrări de la Gosling. 

Oldroyd era așezat la o masă lângă un individ îmbrăcat 
în negru și care părea să fie avocat. 

Lady Suzane și vărul ei se aflau în fundul sălii și mă 
salutară prietenos când intrai. D-na Smith care nu părea să 
se simtă la largul ei. Tinea de mână pe Horace. 

Billy se apropie de mine și-mi indică pe d-na Richard 
care venise, evident, să se asigure că nimeni nu va căuta 
să-i compromită băiatul. 

Când apăru juriul, procurorul își ocupă locul și explică 
într-un discurs interminabil afacerea pe care juriul era 
chemat s-o elucideze, conchizând că ei vor trebui, după 
examinarea corpului să precizeze identitatea și să 
determine cauza morții. 

Primul martor fu d-rul Bilbury, care scoase un carnet din 
buzunar, citi niște notițe și cum nimeni nu-i mai puse vreo 
întrebare, părăsi sala. 

Apoi sergentul Barnet înaintă la bară. El vorbi cu voce 
tare și precisă; își atribui toate meritele, de la descoperirea 
cadavrului până la găsirea carnetului calcinat. 

Graţie pantofului izbutise să găsească pe cizmarul care îl 


reparase și apoi, cercetările sale îl conduseseră la 
Grinstone, care recunoscuse cadavrul ca fiind al lui Mike 
Kelley. Urmărind această pistă obținuse noi informaţiuni 
de la conducătorul de lucrări a d-lui Gosling. În sfârșit 
găsise la magazia gării bagajele mortului, care conţineau 
pașaportul și fotografia pe care le remisese procurorului. 

Primul jurat întrebă dacă Kelley, care era străin, se 
prezentase la poliţie; își exprimă surprinderea și 
indignarea când Barnet fu silit să mărturisească că nu 
știuse de prezenţa în orășel al lui Kelley. Un alt jurat, 
întrebă cum putuse Kelley să intre în castel. Barnet 
răspunse că poliţia își formase o părere în această privinţă, 
dar că, în interesul general, era mai bine să nu se 
vorbească pentru moment. Un al treilea jurat, întrebă dacă 
existau dovezi că defunctul incendiase castelul. Barnet, cu 
un aer important, refuză să răspundă la această întrebare, 
care n-avea nicio legătură cu ancheta în curs. 

Cizmarul se exprimă cu dificultate; totuși el recunoscu 
pe Kelley în fotografie. 

Conducătorul de lucrări declară că Mike Kelley era un 
lucrător angajat ocazional și că nu-l utilizase decât câteva 
zile. 

Grinstone fu chemat ultimul; el rămase în poziţia 
ostășească și răspunse cu o precizie matematică la 
întrebările ce i se puseră. Kelley locuise la el timp de o 
lună și el n-avusese motiv să se plângă; omul plătise 
regulat, nu era beţiv, se purta foarte frumos, pe scurt, 
fusese un chiriaș model. Un jurat întrebă de ce Kelley se 
mutase atât de departe de Waverdale, unde lucra. 

— Nu este mai departe decât Lidstone, de unde veneau 
ceilalţi lucrători, răspunse Grinstone. 

El adaugă că Kelley îl părăsise Luni dimineaţa și că nu 
știe nimic altceva. 

Procurorul făcu un rezumat al dezbaterilor, regretând că 
ancheta nu putuse să elucideze misterul incendiului. Juriul 
conchise că defunctul era într-adevăr Michael Kelley și că 


murise în incendiul de la Waverdale. 


VIII 


Înainte de a părăsi sala dădui ordin lui Billy să-l reţină 
pe Grinstone și să-l închidă într-o cameră goală a poliţiei. 

— Spune-i șefului poliţiei și lui Barnet că vreau să-l 
interoghez; aranjează ca să rămână singur în această 
odaie, cam jumătate oră. Asta îl va pune în starea de spirit 
dorită. 

Pe stradă ajunsei din urmă pe d-na Smith și pe Horace. 

— Sunt foarte mirat, d-nă, că i-ai permis lui Horace să 
vină la ședință. 

— Ce să fac, m-a înnebunit, mai ales de când ajutorul d- 
tale i-a dat biletul de intrare. Credeam că va fi interogat. 

- Ei bine ţi-a plăcut? Era cam plicticos, mă adresai eu 
copilului. 

— M-am mirat că l-aţi lăsat pe d. Barnet să se laude atât. 
Credeam că o să vă sculaţi și o să puneţi lucrurile la punct. 
Apoi am mai observat că nimeni n-a pomenit despre cheie. 

— Într-adevăr nu s-a vorbit nimic despre ea, dar ea are o 
importanță deosebită și nu voi pomeni nimic, decât când 
procesul va ajunge la Curte. 

— Nu mi-a plăcut felul cum a vorbit sergentul Grinstone, 
observă d-na Smith. 

— Nici mie, dar acum va trebui să-mi răspundă la unele 
întrebări și nu cred că asta îi va fi lesne. 


IX 


Când am ajuns la poliţie am găsit pe șeful poliţiei, pe 
Barnet și pe Billy care mă așteptau. 

— Am auzit că vrei să pui câteva întrebări lui Grinstone, 
îmi spuse șeful. 


— Adevărat, vreau să obţin de la el o declaraţie iscălită 
și de aceea te-am rugat să asiști la întrevederea noastră. 

Intrară în odaia în care se afla Grinstone. Billy scoase un 
carnet și un creion. Eu începui. 

— Grinstone, am să-ți spun câteva întrebări foarte 
serioase și am datoria de a te preveni că poţi cere să fii 
asistat de un avocat. 

— N-am nevoie. 

— Perfect; în cazul acesta ascultă-mă. 

Procedai mai întâi la un amănunţit interogatoriu de 
identitate și în privinţa antecedentelor sale. Grinstone 
răspunse cu promptitudine la toate întrebările mele. Billy 
stenografia totul. 

— Acum, sergent Barnet, fii bun și dă-mi fotografia pe 
care sergentul Smith, a găsit-o azi dimineaţă în bagajele lui 
Kelley. 

Grinstone privi fotografia străduindu-se să nu pară 
turburat. 

— Privește pe dosul fotografiei, îi spusei eu. Citește ce 
scrie. Tipperary 1920. Acum vezi persoanele: sunt trei 
deţinuţi dintre care unul este Kelley. Sergentul care-i 
păzește ești chiar d-ta. Sper că nu contești? 

Grinstone răspunse în silă, fără să se gândească: 

— Da eu sunt. 

Apoi adăogă cu un aer sfidător. 

— Şi ce este cu asta? 

— Deci d-ta cunoșteai pe Kelley înainte ca el să fi locuit 
la d-ta! De ce n-ai spus asta în ședință? 

— Pentru că nu m-a întrebat nimeni. 

— Kelley avea un trecut destul de... nebulos, ca să zicem 
așa și pe vremuri a izbutit să scape. Cât ţi-a plătit pentru 
asta? 

— Cine spune că mi-a plătit? 

— Un american, replicai eu, prefăcându-mă că scotocesc 
printre hârtiile din servietă. Ah, iată, este un bijutier din 
New York care se află acum la Londra... sau cel puţin, se 


afla aseară. Vrei să-mi răspunzi la întrebare sau trebuie să 
predau afacerea autorităţilor noastre? 

— Asta s-a petrecut acum zece ani, nu se pot dezgropa 
toate aceste vechi istorii. 

— Nu te gândești la pensia d-tale? Vrei să-mi răspunzi 
sau nu vrei? 

— Kelley nu mi-a dat niciodată nimic, m-a rugat doar să 
am grijă de banii pe care îi avea la el... apoi... apoi... a 
evadat... 

— Despre ce sumă era vorba? 

— O sută cinzeci de lire. 

— Ţi-a cerut înapoi acești bani, atunci când s-a mutat, la 
d-ta? 

Grinstone nu răspunse și eu nu insistai. 

— Apoi, reluai eu, când domnul Oldroyd ţi-a ordonat să 
părăsești Waverdale, se pare ca ai proferat oarecare 
ameninţări imprudente. 

— Fiecare om are demnitatea lui! 

— Da înţeleg. Eu personal nu dau importanţă unor 
asemenea vorbe, dar poate că tribunalul ar fi de altă 
părere. De altfel să continuam: de când Kelley lucra la 
Waverdale mi s-a spus că aţi fost văzuţi deseori împreună. 

— Voiam să văd ce se preface la castel; lucru foarte 
natural căci locuisem acolo zece ani. 

— Cert! Îmi închipui că Kelley era doritor să se 
informeze despre castel în afara locului unde lucra? 

— Nu știu, pe mine nu m-a întrebat nimic. 

— Oricum ar fi, Luni seara, el cunoștea drumul care 
ducea de la poarta grajdurilor la scară... apoi pe coridorul 
care, așa mi-ai spus, era foarte rar utilizat. 

— N-am nimic în această privinţă. 

— Unde ai fost Luni seara? Te-ai înapoiat acasă abia la 
orele patru dimineaţa. Ai spus lui Lady Suzanne că ai fost 
la Londra cu trenul de plăcere, iar sergentului Smith i-ai 
declarat că nu ai mai văzut capitala de peste cinci ani. 
Care din aceste două afirmaţiuni este cea exactă? 


— Niciuna, nici alta; când oamenii se ocupă de ceea ce 
nu îi privește, n-are rost să le spui adevărul. 

— Nici soţia d-tale n-are drept să cunoască faptele și 
gesturile d-tale? I-ai spus că te duci să ajuţi lui Hayden, 
dar acesta a afirmat sergentului Barnet că nu te-a văzut 
Luni. 

— Un om însurat poate avea motive ca soţia lui să nu 
știe toate. 

— Adică asta ar însemna că o altă femeie este 
amestecată în această afacere? 

— Și dacă ar fi așa, ce v-ar interesa? 

— Totuși, dacă nu-mi spui unde ai fost Luni seara, s-ar 
putea să ai neplăceri. 

— Du-te la dracul, eu n-am să-ţi dau lămuriri! 

— Dacă nu vrei să-mi spui nimic în această privinţă, ai să 
mă lămurești poate despre cheie? 

— Care cheie? 

— Cea pe care sergentul Smith a văzut-o la d-ta și care 
este o copie fidelă a acesteia. 

— Habar n-am despre ce este vorba. 

— Asta este o cheie care descuie toate porţile la 
Waverdale. 

— Poate că era a lui Kelley. 

— Nu; iată cea pe care a avut-o el și care s-a găsit lângă 
cadavrul lui. 

— Am avut atâtea chei pe când eram paznic al castelului 
încât este posibil să fi uitat să înapoiez una din ele. 

— Din fericire pentru d-ta lăcătușul spune că ambele 
chei au fost făcute de el în cursul ultimelor trei săptămâni. 

— Ti-am mai spus că nu știu nimic. 

— Atunci permite-mi să-ţi spun eu că această cheie ţi-a 
fost remisă, după ce fusese furată, ca să poţi intra noaptea 
în castel și că fără îndoială, Euphemia Dawkings este 
aceea care ţi-a dat-o! 

Eu încercasem „la noroc”, dar văzui că reușisem, 
Grinstone sări în sus și bolborosi. 


— Nu voi răspunde nimic. 

— Foarte bine, voi interoga mai târziu această fată și 
până atunci n-are rost să continuăm. Totuși presupunem că 
nu te-ai apropiat de poarta grajdurilor decât pe la miezul 
nopţii și că ai fost destul de mirat văzând-o deschisă. Odată 
intrat te-ai îndreptat spre camera Euphemiei; ea a deschis, 
crezând că aude pașii d-tale și a zărit o fantomă! Ai văzut-o 
și d-ta? 

— Asta este foarte prudent căci după trei ore, Kelley a 
intrat în camera unde l-ai încuiat; niciodată nu ești destul 
de circumspect atunci când poţi fi acuzat de omor. 

Dacă prima mea afirmaţie îl turburase pe Grinstone, 
aceasta îl buimăci; el se lansă în negări incoherente, care 
nu serviră decât să dovedească că mintea. 

Trecui în odaia alăturată, cu șeful poliţiei căruia îi 
spusei: 

— Grinstone nu este actualmente în stare să dea o 
declaraţie, dar sunt sigur, că mâine va fi fericit să 
mărturisească totul, dacă d-ta vei încerca să-l convingi. Te 
respectă și are mai multă încredere în d-ta decât în mine. 
Poţi să-i spui că este în interesul lui să vorbească, dacă n-a 
comis crima și eu nu cred că a comis-o. 

— Natural, noi îl vom ţine mai departe aci, dar deși 
purtarea lui este ciudată, nu văd cum ar putea fi el 
complicele incendiatorului. 

— Nici eu nu văd; totuși facem progrese repezi și poate 
că într-o oră sau două voi recurge iarăși la ajutorul d-tale. 
Nu cred că Grinstone este vinovat, dar socotesc că 
mărturia lui va fi necesară, spre a obţine o condamnare, 
când afacerea va ajunge la Curte. 


X 


— Ce ai de când să faci acum? mă întrebă Billy când 
furăm singuri. 


— Peste o ora voi ști ce s-a petrecut la King Cros. 

— Crezi ca smaragdele au plecat cu trenul de la ora trei? 
Nu înţeleg de ce nu au fost expediate cu poșta? 

— Criminalii au spiritul neliniștit, ei se tem grozav că 
sunt supravegheați și cred că poliția controlează poșta. 

În acest moment ajunserăm la hotel unde portarul îmi 
dădu o scrisoare care purta menţiunea urgent. Era scrisă 
de inspectorul Burns. El îmi spunea că luase informaţii 
despre Middleton și aflase următoarele: „pe drumul spre 
Wellington se afla o căsuţă locuită de o văduvă cam de 
cincizeci de ani și care se numește Middleton. Soţul ei 
murise cam cu vreo zece ani în urmă, după ce dăduse 
faliment și dacă ar fi să credem, trăncănelile vecinilor, ea 
ar fi fost întreţinută, de atunci, de către un bogătaș numit 
Pontifex. Femeia are un băiat de aproape treizeci de ani 
care locuia pe vremuri împreună cu ea, dar care nu a mai 
fost văzut de câtva timp. Este un om elegant mic, slăbuţ, 
purtând ochelari. Dacă este necesar pot lua și alte 
informaţii”. 

— Aș ţine mult să pot vorbi cu Pontifex, spusei lui Billy. 


XI 


Se vede că posedam fără să știu, lampa fermecată a lui 
Aladin, căci abia terminasem fraza, când simţii o mână pe 
umăr. Mă întorsei și mă aflai în faţa avocatului. 

— Dragă inspectore, spuse Pontifex, mă gândeam că te 
voi găsi aci. Tot te mai ocupi de Waverdale? Dacă ai timp 
cinci minute, te-aș ruga să ne așezăm aci și să-mi spui și 
mie ce ai mai descoperit. 

Mă așezai alături de Pontifex spunându-i: 

— Nu-mi închipuiam să te întâlnesc la Lidstone. 

— De fapt nu vin obicinuit, decât de două ori pe 
săptămână; dar, ultima dată n-am avut timp să-l văd pe d. 
Oldroyd, deoarece a trebuit să mă înapoiez urgent la 


Londra și a rezultat deci o neînțelegere deplorabilă. 

— Îmi pare foarte rău. 

— Oh! asta se aranjează. Îl cunosc de mult timp pe 
Oldroyd. Am fost însă surprins că el poate bănui un prieten 
vechi ca mine. Dacă i-aș fi răspuns la scrisoarea ce mi-a 
adresat-o desigur că  neînţelegerea noastră s-ar fi 
prelungit; pe când venind personal, în zece minute totul se 
va aplana. 

— Este foarte abil din partea d-tale, dar nu cred că ai 
nimerit bine astă seară. 

— De ce? 

— Pentru că fiul său William a plecat azi cu Miss Lamb... 
Așa că nu-mi închipui ca asta să-l fi dispus prea bine. 

— Oh! William a fugit cu Miss Lamb? Imposibil! 

— În orice caz eu i-am văzut urcându-se în trenul de la 
ora trei. 7 

— Doamne Sfinte! Asta este interesant! Imi părea că ti- 
am spus ce proiecte avea domnul Oldroyd cu privire la fiul 
său. Asta îl va turbura enorm! Dar era de așteptat, căci 
Miss Lamb este o fată adorabilă. 

— După câte am aflat, William are un venit de cinci sute 
de lire anual și îmi închipui că Miss Lamb n-are nimic. În 
plus, bătrânul Oldroyd nu pare prea îngăduitor. 

— De ce? D-ta nu-l cunoşti pe Oldroyd așa cum îl cunosc 
eu. Îşi dă aere de tiran, dar este capabil să privească 
lucrurile în față. Ori el și-a iubit mult prima soţie și William 
este singurul copil, pe care l-a avut cu ea; el nu s-a însurat 
a doua oară, decât atunci când a avut nevoie de un capital 
mare, ca să-și finanțeze societatea. 

— Crezi deci că va ierta? 

— Da... cu timpul. Fata este foarte drăguță și cred că va 
împiedica pe William să comită prostii. 

— De exemplu, să meargă la „Afrodita”. 

— Așa, ţi-a spus și d-tale? L-am văzut într-o seară ieșind 
de acolo! 

Pontifex îmi aruncă o privire piezișă apoi adăugă: 


— Ţi-a spus poate, că și eu veneam acolo? 

— Da. Dar asta nu m-a mirat, devreme ce localul îţi 
aparţine. 

— Cine ţi-a spus asta? Desigur că nu William... Nu? Îmi 
închipuiam asta și socot că nu ai putut bănui că un avocat 
onorabil poate avea vreo legătură cu un asemenea local. 
Asta nu îmi place, dar a fost imposibil să procedez altfel. 

— Cred că este o afacere rentabilă. 

— Nu chiar așa cum pare. Poate că ar fi mai bine să-ţi 
povestesc totul. Am acceptat acest local în schimbul unei 
datorii pe care n-o puteam încasa. Desigur că un om 
scrupulos n-ar fi trebuit să accepte, dar eu n-aveam 
posibilitatea să pierd atâţia bani. Desigur că ai auzit 
vorbindu-se de... 

— Luigi Fascalo? 

— Vasăzică știi totul? Fascalo era un escroc abil și eu i- 
am căzut victimă. De pe urma lui am rămas cu „Afrodita” 
dar voi căuta să mă debarasez cât mai iute posibil. 

— Până atunci, localul este înscris pe numele d-lui 
Middleton. 

— Este adevărat! L-ai cunoscut la Haterick și ţi-a făcut 
confidențe? Asta mă surprinde! Este un tânăr inteligent, 
fiul unei vechi prietene pe care mă duc s-o văd din timp în 
timp. Ti-a spus, desigur, și asta! 

— Am auzit, dar nu de la el. 

— Nu mă mir, căci el este foarte rezervat, nu deschis ca 
mine; mă interesez de el încă de când era copil și am 
încercat să-i vin în ajutor, din cauza mamei sale care este 
văduvă și nu prea bogată. Într-un timp el îmi încredința 
toate speranţele și toate proiectele sale; mă consulta 
mereu, dar de când a devenit secretarul lui Oldroyd nu-mi 
mai dă nicio importanţă și n-aș fi surprins ca d-ta să știi 
mai mult ca mine, despre el. Tinerii de azi sunt foarte 
ingraţi. 

— Totuși el te-a autorizat să te servești de numele lui 
pentru „Afrodita”. 


— Asta este o afacere care îi procură un venit. Dar este 
de un an la Haterick și eu nu știu nimic despre el. 

Începui să-i explic cum stau lucrurile, fără a-i da prea 
multe amănunte, dar lăsând să se înțeleagă că avusesem 
mai multe convorbiri cu Ernest Mervyn și că eram sigur de 
nevinovăția acestuia. 

— Nici eu nu l-am crezut vinovat, răspunse Pontifex. 
Mărturisesc că nu mi-a fost prea simpatic atunci când l-am 
cunoscut la început se arăta exagerat de violent în privinţa 
vânzării castelului. Apoi, odată a fost chiar necuviincios 
față de mine. Totuși nu-mi închipuiam că vei lua atâta în 
serios o reflexie a mea, încât să-l sâcâi pe d-l Mervyn cu 
întrebările d-tale; îmi închipui că s-a considerat ofensat și 
că a avut faţă de d-ta o atitudine jignitoare? 

— Regret, că trebuie să te contrazic, dar sunt în termenii 
cei mai buni cu d. Mervyn. 

— Îmi închipui că ai uzat de foarte mult tact faţă de 
moștenitorul unui titlu ilustru. Mă întreb chiar dacă 
anchetele conduse cu tact sunt tot atât de fructuoase ca și 
celelalte, dar un om cu experienţa d-tale o știe mai bine ca 
mine. Evident, cercetările conduse astfel cer timp... De 
asta, fără îndoială, urmărești de trei zile un fals criminal; 
eu n-am crezut niciodată ca el să fie vinovatul. Am văzut în 
ziar că poliţia locală, a făcut treabă, bună, nu-i așa? 

— Desigur. Eu continui totuși să sper că voi găsi soluţia 
problemei. 

În acest moment apăru Billy, care îmi întinse o 
telegramă, părea așa de mulțumit că și Pontifex remarcă 
acest lucru. 

— Desigur că ai crezut că telegrama este foarte 
importantă, spusei eu lui Billy, după ce am citit-o. 

— Da d-le, răspunse Billy mirat. 

— Ei bine, eu aș prefera ca Scotland Yard să mă lase în 
pace și să nu-mi bată capul cu „idei geniale”. Oricum, sunt 
obligat să ţin seama de ce spun șefii mei, așa că, d-le 
Pontifex, scuză-mă, ne vom vedea mai târziu... Vino cu 


mine Billy. 

Telegrama anunța că Miss Lamb și Vandermeyer 
fuseseră arestaţi la King Gross în momentul când tânăra 
remitea bijutierului un pachet care conţinea smaragdele 
Corleone. Miss Lamb, ale cărei declaraţii erau întărite de 
William Oldroyd, afirma că ea nu știa ce conţine pachetul 
și că îl luase spre a-l servi pe Middleton. 

— Du-te cu telegrama asta la șeful poliţiei și cere-i un 
mandat de arestare contra lui Middleton; aranjează ca un 
automobil al poliției să vină să mă ia de la Hotel Terminus 
la ora opt treizeci. 

— Nu am face mai bine să reacționăm imediat. 

— Nu. Lasă pe Oldroyd și Middleton să mănânce în 
liniște, de altfel i-am promis lui Bambridge că luăm 
împreună masa la Hotel Terminus și nu vreau să-mi calc 
cuvântul. 

Bambridge fu exact; el era de altfel, încântat să mă vadă. 
Căci avea să-mi spună o mulțime de lucruri. 

— S-au întâmplat deci lucruri pe care eu nu le știu? îl 
întrebai. 

— Da, desigur. Parcă n-ar fi fost suficient un incendiu! 

— Liniștește-te dragul meu; fă ca mine, privește lucrurile 
sub aspectul lor comic. 

— Oh! Sunt într-adevăr lucruri comice. Așa Euphemie 
Dawkings pretinde că ai îmbrăţișat-o în salonaș și că ea te- 
a pălmuit. 

— Doamne Sfinte! În orice caz ea figurează pe lista celor 
ce vor fi pedepsiţi. 

— Știu că ea minte; eu mă aflam în spatele ușii atunci 
când ai interogat-o... N-am făcut-o intenţionat, dar stăteam 
în hol, căci d-l Oldroyd trebuia să sosească dintr-un minut 
într-altul. 

— În acest caz vei fi martor preţios, dacă va fi nevoie. 

— Nu vreau să fiu citat ca martor. 

— Acum să mâncăm și s-o lăsăm în plata Domnului pe 
Euphemia Dawkings. 


— Din păcate mai sunt și alte chestii plicticoase. Mai 
întâi a fost o scenă teribilă cu privire la motocicleta lui 
Middleton. Apoi d. William a răpit-o pe Miss Lamb. 
Doamna a avut o criză de nervi când a aflat iar domnul s-a 
închis în biroul său, blestemând pe toată lumea inclusiv 
soţia lui. Era gata să nu vin, dar pe urmă m-am gândit că 
ar fi păcat să renunţ la seara mea liberă. Simțeam nevoia 
să-ţi povestesc, toate, altfel aș fi crăpat; a fost o zi teribilă. 

— Nu mă mir, căci știam că William a fugit cu miss 
Lamb, i-am văzut urcându-se în trenul de la ora trei. Mi-am 
închipuit că asta va provoca oarecare turburare, dar nu 
înţeleg ce vrei să spui cu motocicleta. 

— Putin înainte de masă, Middleton s-a dus la garaj și a 
văzut că motocicleta nu vrea să meargă. A spus că trebuie 
să se ducă la Waverdale și a făcut o scenă teribilă. A 
strigat că cineva i-a stricat mașina, iar cei patru lucrători 
care lucrează în garaj au spus că ei nu știu nimic. 
Middleton a telefonat la Lidstone ca să i se trimită piesele 
necesare, dar lucrătorii au spus că nu vor pentru nimic în 
lume, să repare motocicleta lui Middleton și că preferă să 
fie concediaţi. 

— D-ta știi să mergi pe motocicletă, Bambridge? 

— Doamne ferește! Sunt cam rotofei și nici nu mi-ar sta 
bine pe motocicletă. 

— Ai dreptate. Eu ca detectiv sunt de multe ori obligat 
să mă servesc de motocicletă, dar mă decid numai în 
cazuri grave și urgente. 

— La masă d. William s-a arătat plin de compasiune; a 
spus că se duce cu mașinuţa lui până la gara Haterick, fără 
să adauge că pleacă cu Miss Lamb. A promis omul care se 
va înapoia cu mașina va aduce piesa necesară. Dar când 
omul s-a înapoiat, mecanicii din garaj au spus că piesa nu 
este aceea care trebuie și că n-au ce face cu ea. Atunci 
Middleton s-a ridicat și i-a concediat pe toţi. 

— Crezi că Middleton știe să conducă un automobil? 

— Nu. De altfel nici motocicleta nu o cunoaște decât de 


puţin timp și nu se pricepe la mecanică. 

— Perfect. William Oldroyd mi-a fost de folos. Eu i-am 
sugerat să provoace această pană. 

— D-ta? Doamne Sfinte! Dar cu ce scop? 

— Totul se va explica la timp. Nu știi ce însemnează „să 
imobilizezi inamicul”? Eu am reușit cu Middleton. 

— Păcat că n-ai precedat la fel cu d. William. 

— Asta nu mă privea pe mine. De altfel de ce nu l-ai 
oprit d-ta, care ai asistat la plecarea lui? 

— Cum aș fi putut? Cu toate acestea, eu cam bănuiam că 
tinerii pleacă pentru totdeauna, căci Miss Lamb l-a pălmuit 
pe George; ea n-ar fi îndrăznit altfel! 

— Te cred. Dar cum s-au petrecut lucrurile? 

— Mașina a fost adusă în faţa porții. Dl. William și Mass 
Lamb au ieșit din casă, cu valizele în mâini, Albert le-a pus 
în mașină apoi a venit să mă prevină, m-am dus să-l întreb 
pe d-l William dacă se înapoiază la ora ceaiului. Mașina era 
gata să pornească când a apărut d. George; voia să plece și 
el și fratele lui i-a spus că n-are nevoie de el; atunci copilul 
a declarat că Miss Lamb n-are dreptul să iasă fără el; iar 
institutoarea a răspuns că asta îi este absolut egal. George 
a început să strige că se duce să spună mamei sale. Miss 
Lamb a coborât din mașină și l-a pălmuit; ea nu era 
furioasă ci râdea. Apoi mi-a zis. Poţi să spui d-nei Oldroyd 
că de trei luni aștept ocazia asta. După aceea au pornit, în 
timp ce George plângea cu hohote. 

— Cu o mamă ca a lui, nu este de mirare că piciul este 
atât de răsfăţțat. 

— D-na Oldroyd este o femeie excelentă și foarte bine 
intenţionată. _ 

— Bineînţeles, ea este foarte cumsecade. Îmi închipui că 
te-a scuturat destul de bine, când a aflat istoria? 

— Da. Ea m-a întrebat cum de am putut lăsa să fie 
maltratat scumpul ei copilaș. l-am răspuns că am fost 
consternat dar că scena se petrecuse atât de repede, că nu 
avusesem timp să intervin. 


— D-na Oldroyd a bănuit cele ce urmau să se întâmple? 

— Nu, ea n-a aflat decât atunci când a venit domnul 
Oldroyd de la anchetă. D. William lăsase o scrisoare pentru 
tatăl său. A avut loc o scenă violentă. Domnul Oldroyd m-a 
înjurat pentru că am lăsat să plece pe cei doi tineri. Dar 
cum aș fi putut eu să-i împiedic? Apoi s-a legat de 
Middleton căruia i-a strigat: „D-ta mi-ai impus-o pe această 
fată! Nu nega!” În sfârșit s-a închis în birou, blestemând. 


XII 


Tocmai savuram câte o cafea neagră când intră Billy 
spunându-ne că colonelul Arcy șeful poliției mă așteaptă în 
automobilul poliţiei, în care se mai afla și Barnet împreună 
cu un alt agent. 

li încredinţai pe Bambridge lui Billy care urma să-l 
conducă cu mașina la Haterick și coborâi în vestibul unde 
se afla șeful poliţiei. 

— Eşti gata inspectore? mă întrebă el. Am obţinut de la 
Grinstone o depoziţie pe care, îmi închipui că ai vrea s-o 
citești. 

Declaraţia lui Grinstone era destul de lungă, dar putea fi 
rezumată astfel: El se lăudase că cunoaște la perfecţie 
castelul și Euphemia Dawkings, care îi plăcea mult, îi 
dăduse întâlnire la ea Luni seara. Ca să-i fie mai lesne ea 
furase cheia, - care se potrivea la toate porţile, - din 
camera lui Middleton și i-o dăduse lui Grinstone. Ajungând 
la castel, aproape de miezul nopţii, Grinstone găsise, spre 
surprinderea lui, deschisă poarta dinspre grajduri. În timp 
ce urca scara, el a auzit pașii cuiva care cobora și s-a 
ascuns într-o cameră, un bărbat se oprise în faţa ușii și o 
voce care venea de la etajul superior întrebase: „Ce s-a 
întâmplat” s-a răspuns: „Nimic, dar ușa aceasta este 
întredeschisă”. Apoi o cheie s-a răsucit în broască și 
Grinstone s-a trezit prizonier fără a se putea servi de cheia 


lui. Cu mare trudă a izbutit să iasă graţie unei trape care 
se găsea în plafon. li trecuse orice poftă de a o mai vedea 
pe Euphâmia; dorea doar să scape. În momentul când s-a 
apropiat de scara mare, s-a speriat observând o lumină și 
auzind o voce care întreba: „Aţi revenit la timp” altă voce a 
răspuns: „Da, mulţumesc. Am petrecut o seară foarte 
plăcută”. Grinstone se ascunsese într-un colţ întunecat și 
văzuse o tânără faţă care urca scara cu o lanternă în mână; 
Grinstone nu voise să coboare de teamă să nu întâlnească 
persoana care vorbise. Era să se înapoieze, când cineva a 
trecut pe lângă el fără a face zgomot, căci covoarele 
înăbușeau pașii. Crezuse că este o femeie deoarece mâna 
lui întâlnise o stofă moale, (desigur că este vorba despre 
Ernest Mervyn deghizat în fantomă). Foarte speriat el se 
înapoiase în coridorul care ducea la cămară; se 
împiedicase de un obstacol și înţelesese că cineva se 
repezea spre această odaie. Fără ezitare Grinstone a tras 
zăvoarele. Necunoscutul începuse să bată în ușă, și, în 
același moment, se dăduse alarma de incendiu. Grinstone 
fugise de-a lungul coridorului, și când a ajuns în aripa de 
nord, era învăluit de fum; servitoarele îngrozite ieșiseră 
din camerele lor, în timp ce William Oldroyd și Middleton 
ieșeau de la parter. Grinstone încercase să ajungă la scara 
principală și aproape că se ciocnise de d. și d-na Oldroyd 
care se precipita spre pompa de salvare. Atunci își 
reamintise de o ieșire ce dădea pe tavanul aripii centrale; 
s-a servit de ea spre a ajunge pe tavanul aripii nordice și 
apoi a coborât în curtea grajdurilor, așa cum văzuse că 
face d. Mervyn în repetate rânduri. Era gata să jure că nu- 
și reamintise de omul pe care îl încuiase în cămară, decât 
când ajunsese acasă. 

După ce terminai citirea, șeful mă întrebă care este 
părerea mea. 

— Nu cred că Grinstone să aibă atâta imaginaţie încât să 
fi inventat toată această poveste, de aceea sunt dispus să 
cred că ea este adevărată. 


— Trebuie ca cineva să fie stupid ca, la vârsta lui, să se 
lanseze într-o asemenea aventură. 

— Oh! asta nu este deloc surprinzător, căci se pare că 
Grinstone, este foarte sensibil față de sexul slab. Euphemie 
Dawkings este o mică intrigantă care l-a provocat. Oricum, 
nu dau prea mare importanţă declaraţiilor lui Grinstone, 
căci nu el a incendiat castelul și nici n-a fost complice la 
furtul smaragdelor Corleone. 


XIII 


Când tânărul Albert ne deschise ușa la Haterick, 
credeam că o să leșine de frică: era evident, că el credea 
că venim să-l arestăm, avurăm destulă trudă ca să-l facem 
să înţeleagă că vrem să-l vedem imediat pe domnul 
Oldroyd și abia se ţinea pe picioare când traversă holul; n- 
avu destulă putere ca să ne anunţe d-lui Oldroyd. 

În timp ce ne oprisem în faţa ușii, auzirăm vocea lui 
Middleton care declara: 

— De vreme ce nu mai aveţi încredere în mine, vă 
prezint demisia mea. Nu vreau să nu mai rămân o clipă sub 
acoperișul Dv., vă rog doar să ordonaţi să fiu condus la 
Lidstone... 

— Este prea târziu ca să fugi, declarai eu. Am venit să te 
arestez pentru a fi pus foc castelului și furat smaragdele 
Corleone. 

Oldroyd se ridicase la intrarea noastră și Middleton, fără 
să ne privească, începuse să caute prin buzunare. Billy 
care se temea ca nu cumva să se otrăvească, îi puse 
imediat cătușele. 

— Nu înţeleg această apariție bruscă, spuse Oldroyd. 
Sper, colonele Arcy, că vei avea bunătatea să-mi explici. 

— Avem probe suficiente ca să-l arestăm pe James 
Middleton răspunse șeful poliţiei, și vă felicităm, d-le, 
pentru faptul că faimoasele smaragde se află actualmente 


în mâinile poliţiei. 

— Dar ce legătură are secretarul meu cu această 
afacere? 

— Azi după amiază, o tânără persoană a fost arestată la 
King Cross în momentul când remitea smaragdele lui 
Vandermeyer și ea a afirmat că le primise de la Middleton. 

— Ea minte ca să-și salveze amorezul, replică secretarul. 

— Tot ce vei spune va putea fi reţinut de către acuzare, 
observai eu. 

— Amorezul ei, repetă Oldroyd. Cine este această tânără 
fată? 

— Miss Caroline Lamb, răspunse șeful. 

— Şi fiul meu, strigă Oldroyd. 

Strigătul venise din inimă și el fu urmat de o clipă de 
tăcere. 

— Nicio acuzaţie n-a fost adusă lui William Oldroyd, 
spusei eu. 

— Totuși, ceea ce îmi spui îl pune și pe el în cauză! 

— Fără îndoială, afirmă Middleton care își păstrase 
cinismul. 

— Asta este o afirmaţie a cărei exactitate îţi va fi greu s- 
o stabilești, spusei eu, dar cred că, din contră, dovezile 
împotriva d-tale vor fi incontestabile când voi cerceta 
garajul. 

— Am procedat greșit și asta numai din complicitate 
inconștientă cu William Oldroyd o voi dovedi. 

Oldroyd care își recăpătase sângele rece, ordonă lui 
Albert să-l cheme pe Bambridge, căruia îi spuse să 
pregătească o mașină cu doi șoferi, deoarece vrea să plece 
în zece minute la Londra. Apoi ceru să fie chemat William 
la Well's Club și să i se spună să aștepte la Carlton, In 
sfârșit, să se mai telefoneze lui Sir Leis George, căruia să i 
se anunţe că-l va vizita a doua zi la orele nouă dimineaţa. li 
întinse lui Bambridge mesajele pe care urma să le 
transmită, apoi se întoarse spre noi. 

— Acum puteţi lua prizonierul dvs. Bună seara. 


— Credem, spuse șeful, că ar trebui să fiţi de faţă la 
deschiderea garajului; mergem imediat acolo... 

— La dracu' garajul! Scuză-mă, colonele, dar este vorba 
de fiul meu. 

— Care va rămâne în închisoare mai mult timp decât 
mine, rânji Middleton, căci pot dovedi că se afla la 
„Afrodita” în același timp cu Vandermeyer, și că nu se afla 
în camera sa atunci când a izbucnit incendiul: pot de 
asemenea dovedi că tânăra lui însoţitoare și cu el aveau 
întâlnire cu Vandermeyer azi după amiază, așa că... 

— Păstrează-ţi argumentele pentru Curtea cu Juraţi, 
spusei eu. 

— Unde voi demonstra că nu ești decât un imbecil, 
replică Middleton, 

— Luaţi-l de aci, murmură Oldroyd cu vocea tremurândă. 

În acest moment ușa se deschise şi Albert anunţă: 

— DI. Pontifex. 

Apăru avocatul, care zâmbea, dar zâmbetul îi dispăru 
brusc. Intrarea sa produse însă un efect straniu, asupra lui 
Middleton care îl ura și îl temea; el crezu că a fost tras în 
cursă și-și pierdu prezenţa de spirit, strigând: 

— l-am spus eu lui Vandermeyer că acest diavol bătrân 
ne va trăda. 

Ochii tuturor se îndreptă asupra secretarului și în acest 
timp, avocatul dispăru. Billy fugi după el, dar când ajunse 
în fața casei, automobilul lui Pontifex pornise. 

Colonelul Arcy făcu semn lui Barnet să-l ia pe Middleton; 
al doilea agent îl urmă și eu rămăsei cu Oldroyd. 

— Nu există nimic împotriva fiului dvs., spusei eu. 

— Sunt convins de asta. 

— Şi nici mare lucru contra d-rei Lamb. 

— Asta, nu mai este atât de sigur. 

— Dar dovezile contra lui Middleton sunt zdrobitoare. 

— Sunt încântat! 

— Smaragdele Corleone... 

— Nu mă interesează. 


XIV 


Am voit să relatez felul cum am condus ancheta în 
afacerea de la Waverdale. Arestarea lui Middleton a pus 
capăt strădaniei mele și povestirea mea ar putea sfârși aci, 
dar pentru a satisface curiozitatea cititorilor, cred necesar 
să adaog câteva detalii. 

James Middleton avusese o educaţie deplorabilă; tatăl 
său fusese un escroc care scăpase, cu mare greutate de 
pedeapsă; după moartea lui, mama lui James suferise 
influența lui Pontifex care avea legături cu hoţi 
internaţionali. Middleton întâlnise deci pe Vandermeyer și 
pe Fascalo. Mai târziu Pontifex izbutise să-l bage ca 
secretar la Oldroyd și Middleton îl ţinuse mereu în curent 
eu proiectele patronului său. Totuși nu se mulțumise să 
scoată castanele din, foc pentru altul și constatase că 
protectorul său nu încerca nimic spre a-i asigura o viaţă 
independentă. Din contră, Vandermeyer îi făcuse oferte 
tentante și-l asociase spre a jefui castelul Waverdale. 
Kelley, care era expert în materie îi fusese trimis ca ajutor 
și când descuiarăm garajul puturăm constata că cei doi 
oameni transformaseră acolo o cantitate însemnată de 
obiecte preţioase. Middleton cunoștea locul și valoarea 
fiecărui obiect și luase tot ce era ușor de transportat. El își 
construise mici lădițe pe care voia să le trimită umplute cu 
produsul furtului, la Londra, imediat ce s-ar fi risipit 
emoția cauzată de incendiu și fără graba lui Vandermeyer 
care voise să intre mai iute în posesia smaraldelor, furtul 
putea să rămână nedescoperit. Ambii se obișnuiesc acum, 
în ocnă, cu răbdarea. 

Pontifex nu fusese complice la incendiu, căci dacă era 
totdeauna dispus să ajute pe aventurieri, nu mergea totuși 
până la crimă și fugise atunci când Vandermeyer voise să-i 
comunice informaţii compromiţătoare. El n-ar fi revenit la 
Haterick dacă n-ar fi avut dorința să calmeze furia lui 
Oldroyd de care avea mare nevoie. Fusese profund 


turburat văzând pe Middleton în mâinile poliţiei; a doua zi 
a vândut localul „Afrodita” și se retrăsese la ţară, ca să se 
odihnească, spunea el. 

Miss Lamb este fiica lui Pontifex, dar ea nu știe acest 
lucru, ea se crede orfană, găsită și crescută de el. Ea 
obținuse o excelentă educaţie la Paris, apoi Pontifex cu 
ajutorul lui Middleton o plasase la Oldroyd cu intenţia de a 
o căsători cu William. Cei doi tineri care n-aveau habar de 
aceste intrigi se îndrăgostiseră sincer unul de altul. În timp 
ce Middleton, care ghicise adevărata situaţie a d-rei Lamb, 
se gândise să tragă un folos căsătorindu-se cu ea, cum ea îi 
respinsese curtea el îi făcuse o viață imposibilă graţie 
amenințărilor, astfel că cei doi îndrăgostiţi temându-se să 
nu fie denunţaţi d-lui Oldroyd, deciseseră să fugă. Joi după 
amiază, printre ruinele castelului Waverdale, Middleton 
declarase d-rei Lamb că-i cunoaște toate proiectele, apoi 
după ce discutase îndelung despre scrupulele lui de 
conștiință îi promisese că nu o va trăda. Vineri dimineaţă îi 
adusese un pacheţel sigilat cu ceară roșie spunându-i: „Am 
o rudă care s-a purtat foarte drăguţ cu mine, dar care este 
acum într-o situaţie dificilă. Vreau să-l ajut și deși nu pot 
face mare lucru, i-am promis acest mic cadou, știu că este 
în mare nevoie și i-am telegrafiat că o tânără d-ră Lamb, îi 
va aduce astăzi cu trenul de la ora trei. Era o versiune 
destul de neverosimilă dar tânăra de bună credință 
acceptase pacheţelul și astfel căzuse în mâinile poliţiei la 
King Cross. 

William Oldroyd manifestă în cursul acestei afaceri o 
energie neașteptată. El nu se dusese să-l întâlnească în 
seara aceia pe tatăl său, ci făcuse ca d-ra Lamb să fie 
eliberată pe cauţiune. Imediat după proces, unde fu găsită 
absolut nevinovată, el se căsători cu tânăra fată. 

Oldroyd care fusese mai întâi furios, a sfârșit prin a 
declara: „Băiatul ăsta are mai mult curaj decât credeam”. 
Am toate motivele să cred că o împăcare generală nu va 
întârzia. 


Încă o noutate și am sfârșit: Lady Suzanne Mervyn își va 
schimba foarte curând starea civilă. Nu va fi nevoie, pentru 
asta, să-și schimbe și numele de familie. 

